Nilandhoo athun hoadhi molhaa eku TC gadha hatharakah - vNews.mv\nނިލަންދޫ އަތުން ހޯދި މޮޅާއެކު ޓީސީ ގަދަ ހަތަރަކަށް\nއިސްމާޢީލް ޝާހު 10 August 2019, 00:02\nދިރާގު ދިވެހި ޕްރިމިއާ ލީގުގައި ނިލަންދޫ ސްޕޯޓްސް ކުލަބް އަތުން 2-0 ގެ ނަތީޖާއަކުން ހޯދި މޮޅާއެކު ލީގުގެ ގަދަ ހަތަރަކަށް ޓީސީ ސްޕޯޓްސް ކުލަބް އަރައިފިއެވެ.\nމި މޮޅާއެކު ޓީސީ ވަނީ ލީގުގެ ހަތަރުވަނަ މަގާމު ލިބިފައެވެ. އެއީ 12 ޕޮއިންޓް ލިބިގެންނެވެ. ތާވަލުގެ އެއްވަނައިގައި އޮތީ 17 ޕޮއިންޓާއެކު މާޒިޔާ އެވެ. ދެވަނައިގައި 13 ޕޮއިންޓާއެކު އޮތީ ދަ ގްރާންޑޭ އެވެ.\nމި މެޗުގައި ޓީސީގެ ދެ ގޯލުވެސް ފެނިގެންގޮސްފައިވަނީ ފުރަތަމަ ހާފުގެ ތެރޭގައެވެ. ޓީސީ އަށް މެޗުގެ 12 ވަނަ މިނެޓުގައި އެ ޓީމުގެ ފުރަތަމަ ގޯލު ކާމިޔާބުކޮށްދިނީ ނޭޕާލްގެ ފޯވާޑް ބިމަލް މަގަރް އެވެ. އޭނާ މި ގޯލު ކާމިޔާބުކުރީ އޭރިއާ ބޭރުން ލިބުނު ބޯޅަ ނިލަންދޫގެ ގޯލްކީޕަރު މުހައްމަދު ޝަފީއު ކުރިޔަށް އެރި ދަނޑިވަޅުގައެވެ.\nއެ ޓީމުގެ ދެވަނަ ގޯލު ކާމިޔާބުކޮށްފައިވަނީ ފުރަތަަމަ ހާފުގެ ފަހުކޮޅުގައެވެ. މެޗުގެ 39 ވަނަ މިނެޓުގައި އިޝާން އިބްރާހިމް (ސައްޓު) މި ގޯލު ކާމިޔާބުކުރީ އިސްމާއީލް އީސަ (މެސީ) ނެގި ކޯނަރަކުން އޭރިއާ ބޭރަށް ލިބުނު ބޯޅަ ގޯލުގެ ތިރީ ކަނަށް އަމާޒުކޮށްގެންނެވެ.\nމެޗަށްފަހު ވާހަކަދައްކަމުން ޓީސީގެ ކޯޗު މުހައްމަދު އާތިފް (އާތީ) ބުނީ މި މެޗުގައި ކުޅުންތެރިންގެ ހިތްވަރު ވަރަށް ރަނގަޅަށް ދެއްކި ކަމަށާއި މިއީ އުއްމީދުކުރި ނަތީޖާ ނޫންކަމަށެވެ. ނަމަވެސް މުހިއްމީ މޮޅުވުން ކަމަށާއި އެކަން ވުމުން ހިތްހަމަޖެހޭ ކަމަށެވެ.\nނިލަންދޫގެ ކޯޗު އަހުމަދު މުޖުތަބާ (ފެސްކޯ) ބުނީ ކޮންމެ މެޗެއްގައި ކުޅުވަން ޖެހެނީ އާ ފުރަތަމަ އެގާރައެއް ކަމަށާއި ޓީމު ސެޓްނުވާތީ ކުޅުންތެރިންނަށް އަދި މެޗު އިތުބާރު ނުލިބޭ ކަމަށެވެ.\nވޯލްޑް ކަޕް ކޮލިފައިންގައި ގައުމީ ޓީމުން ގުއާމާ ދެކޮޅަށް ކުޅޭ މެޗަށް ވަގުތުދިނުމުގެ ގޮތުން އެފްއޭއެމުން ވަނީ މި މެޗާއެކު ލީގުގެ ކުޅުން މެދުކަނޑާލާފައެވެ. ލީގުގެ ކުޅުން އަނެއްކާވެސް ފަށާނީ 18 ސެޕްޓެމްބަރުގައެވެ.


Photo: ޓެލިކިލާސްތަކަށް ދަރިވަރުންގެ ޝައުގުވެރިކަން Photo: ޓެލިކިލާސްތަކަށް ދަރިވަރުންގެ ޝައުގުވެރިކަން\nޓެލިކިލާސްތަކަށް ދަރިވަރުންގެ ޝައުގުވެރިކަން\nގޭގައި ތިބެ ދަރިވަރުން ޓެލިކިލާސްތައް މެދުވެރިކޮށް ކިޔަވަމުން ދަނީ. ސްކޫލްތައް ބަންދުވުމާއި ގުޅިގެން އެޑިއުކޭޝަން މިނިސްޓްރީން ކުރިޔަށް ގެންދާ ޓެލިކިލާސްތައް މެދެވެރިކޮށް ދަރިވަރުންނަށް ކޮންމެ ދުވަހަކު އަންނަނީ ފިލާވަޅުތައް ނަގައިދެމުން. ފޮޓޯ: އެޑިއުކޭޝަން މިނިސްޓްރީ\n23 އަހަރަށްފަހު ސްކޮޓްލޭންޑްގެ ފެށުން ގޯސް\n5 އަހަރު ފަހުން ނެލަދޭންޑްސްއިން ޔޫރޯ މެޗެއް ކާމިޔާބުކޮށްފި\nފުރަތަމަ މެޗުގެ ހަނި މޮޅާއި އެކު އިނގިރޭސީން ތާރީހުގެ ތެރެއަށް


SunOnline: Home advantage aa eku Eagles furihama ah thayyaaru: Shaaz\nހޯމް އެޑްވާންޓޭޖާ އެކު އީގަލްސް ފުރިހަމައަށް ތައްޔާރު: ޝާޒް\nޢަބްދުﷲ އައިމަން 07 Apr 2021, 08:33\nއީގަލްސްއާއި ބޫޓާނުގެ ޗެމްޕިއަން ތިމްޕޫ ސިޓީ އެފްސީ ބައްދަލު ކުރާ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގެ ތެރެއިން --- ފޮޓޯ//އެފްއޭއެމް\nއޭއެފްސީ ޕްލިމިނަރީ ސްޓޭޖުގައި މިއަދު ބޫޓާނުގެ ޗެމްޕިއަން ތިމްޕޫ ސިޓީ އެފްސީއާ ދެކޮޅަށް ނުކުންނަ އިރު ހޯމް އެޑްވާންޓޭޖް އޮތުމާ އެކު އުންމީދު ބޮޑު ކަމަށާއި، ޓީމު އޮތީ މި މެޗަށް ފުރިހަމައަށް ތައްޔާރުވެފައި ކަމަށް ކުލަބު އީގަލްސްގެ ކޯޗު މުޙައްމަދު ޝާޒްލީ (ޝާޒް) ބުނެފިއެވެ.\nމިދިޔަ ސީޒަނުގެ ލީގު ރަނަރަޕްކަން ހޯދި އީގަލްސްއަށް އޭއެފްސީގެ ޕްލިމިނަރީ ރައުންޑުން ފުރުސަތު ލިބުނީ ކޮވިޑް-19 ގެ ސަބަބުން މިދިޔަ ސީޒަނުގެ އެފްއޭ ކަޕު ވަކި ހިސާބަކުން ކެންސަލް ކުރުމާ ގުޅިގެންނެވެ. ތާރީހުގައި ވެސް މުޅިން އަލަށް މި މުބާރާތުގައި އެ ޓީމުން ވާދަކުރާ އިރު، މިއަދުގެ މެޗުން އީގަލްސް މޮޅުވެއްޖެ ނަމަ ޕްރިލިމިނަރީ ދެވަނަ ބުރުގައި އީގަލްސް ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. އަދި އެ މެޗުން މޮޅުވެއްޖެ ނަމަ، ޕްލޭއޮފް ބުރުގައި އީގަލްސް ކުޅެން ޖެހުމުގެ އެންމެ ފުރުޞަތު ބޮޑީ އިންޑިއާގެ ބެންގަލޫރާއެވެ.\nމި ސީޒަނުގެ ޗެރިޓީ ޝީލްޑް ކާމިޔާބު ކުރި އީގަލްސްއިން ތިމްޕޫ ސިޓީއާ ދެކޮޅަށް ނުކުތުމުގެ ކުރިން އިއްޔެ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން އެ ޓީމުގެ ކޯޗު ޝާޒްލީ ބުނީ މީގެ ކުރިން ލީގު މެދުކަނޑާލަން ޖެހި، ކުލަބުތަކަށް ގޮންޖެހުންތަކެއް ކުރިމަތިވެ އުނދަގޫ ހާލަތެއްގައި ޓީމު އޮތް ކަމަށެވެ. އެހެން ނަމަވެސް އެކަމާ ވިސްނުމެއް ދެން އިތުރަށް ނެތް ކަމަށާއި ލީގުގައި އީގަލްސްއަށް ދެ މެޗެއް ލިބުމާ އެކު އެ ދެ މެޗާއެކު އޭއެފްސީ ކަޕުގެ ކޮލިފައިންނަށް އީގަލްސް އޮތީ ވަރަށް ފުރިހަމައަށް ތައްޔާރުވެފައި ކަމަށެވެ.\n"މިއީ އީގަލްސްގެ ފުރަތަމަ މެޗު. ގަބޫލުކުރެވެނީ އީގަލްސް އަށް ރަނގަޅަށް ތައްޔާރުވެވިއްޖެއޭ. ދެން މިހާލަތާ ގުޅިގެންތާ ވާހަކަ ދައްކަން ޖެހެނީ. ދެން އަބަދުވެސް ކަންކަމުގައި އޮންނާނެ ދެކޮޅު. އެ އަށް އެހާ ބޮޑަކަށް ނުވިސްނަން. ދެން ލީގުގެ ދެ މެޗާ އެއްކޮށް ފުދޭ ވަރަކަށް ރަނގަޅަށް ތައްޔާރުވެއްޖެ," ޝާޒް ބުންޏެވެ.\nޝާޒް ބުނީ މީގެ ކުރިން އޭއެފްސީ ކަޕްގައި ދިވެހި ޓީމުގެ ވިސްނުމަކީ ކުޅެލައި ތަޖުރިބާތަކެއް ހޯދުން ކަމަށާއި މިހާރު ރާއްޖޭގެ ފުޓްބޯޅަ ކުރިއަަރައިގެން ގޮސް ޓީމުތަކުގެ ވިސްނުން ހުންނަނީ އޭއެފްސީ ކަޕްގައި ވެސް ނަތީޖާ ނެރުމަށް ކަމަށެވެ.\n"އޭއެފްސީ ކަޕް އެއްވެސް މެޗެއް ފަސޭހައެއް ނުވާނެ އެހެންނަމަވެސް ރާއްޖޭގެ ފުޓްބޯޅަ މިހާރު އޮތް ލެވަލުން ކުލަބުތަކަށް ގަބޫލު ކުރެވޭ އޭއެފްސީ ކަޕްގައި ދިވެހި ކުލަބުތަކަށްވެސް އިތުރަށް ކުރިއަށް ދެވޭނެކަން."\nއޭއެފްސީ ކަޕުގެ ކޮލިފައިންނާ ކުރިމަތިލާއިރު، އީގަލްސްއިން ވަނީ ޓީމު ވަރުގަދަކުރުމުގެ ގޮތުން މިދިޔަ ޓްރާންސްފާގައި ބައެއް ކުޅުންތެރިން ގެނެސްފަ އެވެ. އެގޮތުން ލުބުނާނުގެ ޒުވާން ޤައުމީ ޓީމަށް ކުޅެފައިވާ ގޯލްކީޕަރު މުޙައްމަދު ތޯހާ އާއި، ރަޝިއާގެ ފޯވާޑް ވްލަޑިސްލާވް ކޮރްމިޝިނާއި، ކުލަބު ގްރީން ސްޓްރީޓްސްއަށް ކުޅެމުން އައި މިސްރުގެ ޑިފެންޑަރު އެލްސައީދު މަހުމޫދުގެ އިތުރުން ތަޖުރިބާކާރު މިޑްފީލްޑަރު އަދި ކުޅިވަރާ ބެހޭ ވުޒާރާގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ވެސް ވަނީ އީގަލްސްއާ ގުޅިފައެވެ.


Kudairuge handhaan thah aakohlumah meethi kiyaabala! – Iru\nކުޑައިރުގެ ހަނދާންތައް އާކޮށްލުމަށް މީތި ކިޔާބަލަ!\nޝާޝާ· 27 މާރިޗު 2020\nޅަދުވަސްވަރަކީ ކިހާ އުފާވެރި، ހިތްހަމަޖެހޭ ދުވަސްވަރެއްކަން އިޙްސާސް ވަނީ މީހާ ބޮޑުވެ، ޒިންމާތައް ބޮލުގައި އެޅޭ އުމުރަށް ދިޔުމުންނެވެ. އެހެންނަމަވެސް، ޅަދުވަހަކީ ކިތަންމެ ބޭނުންވިޔަސް އަނބުރާ ލިބޭނެ ދުވަސްތަކެއް ނޫނެވެ. އެންމެ ބޮޑުވަރަކަށް ކުރެވެން އޮންނަ ކަމަކީ، ކުޑައިރުގެ މާޒީ ހަނދާންކޮށްލައިގެން ހިތްހަމަޖައްސައިލުމެވެ.\nކުޑައިރުގައި އެކި މީހުންނަށް ދިމާވެފައި ހުންނާނީ އެކި ކަހަލަ ކަންކަމެވެ. ނަމަވެސް ތަފާތެއް ނުވާ ކަމަކީ، އެންމެންވެސް މަޖަލާއި ސަކަރާތުގައި އުޅުނު ކަމެވެ. އަދި އޭރު އެކުގައި އުޅުނު ރައްޓެހި ގްރޫޕާ އެކީ ކޮށްފައި ހުރި ކޮންމެވެސް އެއް ކަމެއް، ދުވަހަކުވެސް ހަނދާނުން ނުފިލާނެހާ ޙާއްސަ ވާނެއެވެ. ބައެއް މީހުންނަށް އެކަހަލަ ހަނދާންތަކުގެ ބޮޑު ލިސްޓެއް ހަދައިލެވޭހާ ގިނަވާނެއެވެ.\nމާޒީގެ ހަނދާން އައުކޮށްލުމަށް، ގިނަ މީހުންނަށް ކުޑައިރު ތަޖުރިބާ ކުރެވިފައި ހުންނާނެ ކަހަލަ ކަންތައްތަކެއް ކިޔައިލަދޭނަމެވެ. ގްރޫޕު ހަދާފައި މޫދަށް ގޮސް، ކޮންމެވެސް އެކަކަށް ފަތަން ދަސްކޮށްދޭން އުޅުމުގެ ތެރޭގައި މަޖާ ކަމެއް ހިނގި ހެއްޔެވެ؟ ނުވަތަ ރަށުގައި އުޅުނު އިރު، އެންމެން އެކީގައި ކޮންމެވެސް ގެއެއްގެ ގަހަކުން ވަގަށް ފޭރު ބިންނަން އުޅުނިން ހެއްޔެވެ؟ އެއްގޮތަކަށް ވެސް ވައްކަމަކީ ރަނގަޅު ކަމެކޭ ނޫނެވެ. އެހެންނަމަވެސް އެއީ ނުވިސްނޭ އިރުގައި މަޖަލަކަށް ހަދާފައި ކޮށް އުޅުނު ކަންކަމެވެ.\nގަހަކަށް އަރައި އުޅެނިކޮށް ވެއްޓުނު ގޮތަށް ތަނެއް ކަނޑައިގެން ގޮސް، ގައިގެ ކޮންމެވެސް ތަނެއްގައި ލަކުނެއް ލީ ގޮތަށް އަދި އަދަށްވެސް އެ ލަކުނު ފެންނަން ހުރި މީހުން ވަރަށް ގިނަވާނެއެވެ. ގަހެއް ނޫނަސް، ކޮންމެވެސް އެއްޗެއް ކުޅެން އުޅުމުގެ ތެރޭގައި އަނިޔާއެއް ލިބިފައި ހުންނާނެކަން ޔަޤީނެވެ.\nއެންމެން އާންމު އެއް ހަނދާނަކަށް ވާނީ، ވާރެޔާ ތެމެން ނުކުމެ އުޅުނު ހަނދާންކަން ޔަޤީނެވެ. އެގޮތުން، ރައްޓެހި އެންމެން ނުކުމެ، ވަރަށް ސަކަރާތް ޖަހައިލެވިފައި ހުންނާނެވެ. ހަމައެއާއެކު، ވިއްސާރަ ހުއްޓައިލުމާއެކީ ހީކަރުވައިގަނެގެން ތުރުތުރު އަޅަމުން ގެއަށް ދިޔަ ހަނދާން އެބަހުރި ހެއްޔެވެ؟ ގިނަފަހަރަށް މިގޮތަށް ގެއަށް ދާއިރު އޮންނާނީ މަންމަގެ ހަޅޭކުގެ އަޑު އަހަންޖެހިފައެވެ.\nރޯދަ މަހެއް އައިއްސިއްޔާ ޖަހާ ސަކަރާތް ދެގުނަ ވެއެވެ. ރޯދަ މަހަކީ އަޅުކަމަށް ޚާއްސަ މަހަކަށް ވިޔަސް، ކުޑައިރުގައި އޮންނާނީ ނަމާދު ކޮށްލާ ގޮތަށް ނުކުމެ، އެންމެން އެއްތަން ވެގެން ކޮންމެވެސް މޮޅު ކުޅިވަރެއް ކުޅުމެވެ. އަދި ރޯދަ ވީއްލާ ގަޑީގައި އެއް ގެއިން އަނެއް ގެއިން ކޮންމެވެސް މީރު ކާއެއްޗެއް ހިފައިގެން އައިސް އެންމެން އެއްތަނެއްގައި ތިބެގެން ކެއުން ވެސް އޮންނާނެއެވެ. ތަރަވީސް ގަޑީގައި މި ފޯރި އަދި މާ ގަދަވާނެއެވެ. ހަމައެހެންމެ، ތަރާވީސް ނަމާދަށް އެންމެން ގްރޫޕު ހަދައިގެން ގޮސްފައި، ވަކި ރަކުއަތަކާ ހިސާބުން ފައި ވާޅުވެގެން، ނަމާދު އެއްކޮށް ނުނިމެނީސް މިސްކިތުން ނުކުންނަ ހަނދާންވޭ ހެއްޔެވެ؟ އެހެންނަމަވެސް، ޖެހިގެން އަންނަ ރޭ ވެސް ހަމަ އެ ގްރޫޕު މިސްކިތަށް ދާނެއެވެ.\nހަވީރު ގަޑީގައި އާންމުކޮށް ކުޅެ އުޅުނު ކުޅިވަރުގެ ތެރޭގައި ބަށި، މުގޯލި، ކޮރާ ކުޅުން، ފަސްއޮށް ކުޅުން އަދި ހިރި ހިމެނެއެވެ. މިގޮތަށް ނަން ކިޔައިލެވޭނެ އަދި ބައިވަރު ކުޅިވަރުތައް ހުންނާނެކަން ޔަޤީނެވެ. އަދި ބައެއް ރޭރޭ ހޭލާ ތިބެގެން ތާސްބައި ކުޅުންވެސް އޮންނާނެއެވެ. ނުވަތަ އަނދިރި ގަނޑުގައި ލޯބަނދެގެން ކުޅޭ ކުޅިވަރުވެސް އޮންނަ ރޭރޭ މަދެއް ނުވާނެއެވެ. ކުޅިވަރު ހުއްޓައިލަން ޖެހޭނީ ދެތިން ކުއްޖެއްގެ މަންމަ އެކުދިން ހޯދަން އައިސް، ގެއަށް ގެންދާ ހިސާބުންނެވެ.\nމި ބުނެވުނު ކަންތައްތަކުން އެންމެ ފާހަގަ ކޮށްލެވެނީ، އެކަންކަން ކޮށްއުޅެން ވަކި ޖިންސެއް ނޯންނަކަމެވެ. ފިރިހެންކުދިންނާ އެއްވަރަށް އަންހެންކުދިން ވެސް ކުޑައިރު އުޅޭނީ އެހާ ސަކަރާތް ބޮޑުކޮށެވެ. އިންސްޓަގުރާމު ތަޢާރަފު މިވީ އަދި އޭގެ މާ ފަހުންނެވެ. މިހާރު ގިނަ ކުދިން ކިރިޔާ ފުރާވަރަށް އެޅުމުން ބަލަނީ އިންސްޓަގުރާމު އެކައުންޓަށް މޮޅު ފޮޓޯއެއް ލެވޭތޯއެވެ.\nޙަޤީޤަތަކީ، ސްމާޓުފޯނާއި، އައިޕެޑާއި، ޓެބްލެޓުތައް ތަޢާރަފު ވުމުގެ ކުރިން އަހަރެމެންގެ ދިރިއުޅުން މާ އުފާވެރި ކަމެވެ. އޭރުގައި އަހަރެމެންނަށް ކުރެވުނު ކަހަލަ މަޖާ ތަޖުރިބާތައް، މިހާރުގެ ޖީލުގެ ގިނަ ކުދިންނަށް ތަޖުރިބާކޮށްލުމުގެ ފުރުސަތު ނުލިބޭކަމީ، ހިތާމަ ހުރި ކަމެކެވެ. އެހެންނަމަވެސް އެވާހަކަ ބާއްވާފައި، ކުޑައިރުގެ ފޮނި ހަނދާނެއް ހިއްސާކޮށްލަބަލާށެވެ!\nއަހަރެމެން ގުރޫޕް ހަދައިގެން ކުރާ އެންމެ މަޖާ ކަމަކީ ޖޭމް ގަހައް އަރާ ޖޭމް ބިނުމާ ކުންނާރު ގަސް ތަޅުވާ އެއަން ވެރޭ ދޮން ކުނާރު ހޮވައިގެން މަޖާ މޯޑެ މޫދައް ދިއުން މޫދައް ދާއިރު ވާ އެންމެ މަޖާ ކަމަކީ މުދައް އެރޭނީ މަންމަމެންނާ ވަގައް މުޑާޢް އެރުން އަދި މޫދައް އެރިފަ ގެއައް ދާ ބޮޑިގަ އެންމެ މަޖާ ވަނީ…………………………


Story: Konme Hindheh : EP04 - One Online\n"37 އަހަރު" މާހިލް ހިތާހިތުން ކިޔައިލިއެވެ. އޭނާގެ ނަޒަރު ހުއްޓިފައިވަނީ މޭޒުމަތީގައި ބަހައްޓާފައި ހުރި ކަލަންޑަރަށެވެ.\nދުވަސްތައް ފާއިތުވެގެން މިދަނީ ހާދަ އަވަހަށެވެ. އޭނާގެ އުމުރު ތިރީސް ހަތަކަށް އެޅީއެވެ. ޒުވާން އުމުރުގައި ކުރެވުނު ކައިވެނިވެސް އޭނާއަށް ކުރެވުނު ފަރުވާކުޑަ އަމަލުތަކެއްގެ ސަބަބުން ރޫޅިގެން ދިޔައީއެވެ. އެދުވަސްތައް އަދިވެސް އޭނާ ހަނދާން އެބަހުއްޓެވެ. އަދިވެސް އެދުވަސްތަކުގައި އޭނާއަށް އުޅެވުނު ވިޔާނުދާ ގޮތްތައް ހިތަށް އެރުމުން އަމިއްލަ ނަފްސު ކުށްވެރި ކުރެވެއެވެ. ފަޒާއަކީ ރަނެއްކަން މިހާރު އޭނާއަށް އިނގެއެވެ. ނަމަވެސް މިހާރު އެއީ މީހެއްގެ އަންބެކެވެ. ދަރިންތަކެއްގެ މަންމައެކެވެ.\nމަދީނާގައި ކިޔަވަން ހުރިއިރު އޭނާ ފަޒާއާ ދިމާވީ އެކުވެރިޔަކާއެކު ސައުދީއަށް ފަޒާ ކުރި ދަތުރެއްގެ ތެރެއިންނެވެ. އޭނާ ފަޒާގެ ކިބައިން މަޢާފަށްއެދުނެވެ. އޭނާ އަލުން އޭނާގެ ހަޔާތުގެ ބައިވެރިއަކަށްވާން ދައުވަތު ނުދިނީ ކުރެވުނު ކަންތަކުން ލަދުގަނެފައި ހުރި ވަރުންނާ ފަޒާގެ ދިރިއުޅުމުގައި ހާއްސަ މީހަކު ހުރިކަން އިނގުމުންނެވެ.\nއެމީހަކަށްޓަކައި އޭނާގެ މުޅި ދިރިއުޅުން ބަދަލުކުރި އަންހެންކުއްޖާއަށް އޭނާއަށް ދިނީ ކެއްސެވެ. ލޯބިވެރިންގެ ގޮތުގައި ނުތިބެ އިސްލާމީ ރިވެތި އުސޫލުން ކައިވެނިކުރަން ހުށަހެޅުމުން އެންމެންގެ ތެރޭގައި ގަންނަވާލީ ލަދެވެ. އޭނާ އިސްޖަހައިލަން ޖެހުނު ވަގުތު އެއްވެސް އަންހެނެއްގެ ލޯބި އޭނާއަށް ހައްގު ނުވާކަން އޭނާ އަމިއްލަ ނަފްސު ހަނދާންކޮށްދިނެވެ. ނައިޝީގެ ދިރިއުޅުން ހަލާކުކޮށްލެވުނީވެސް އޭނާއަށެވެ. މާޒީގައި އޭނާއަށް ކުރެވިފައިވަނީ މުޅިންވެސް ސުންޕާ ކަންތަކެވެ. އެކަމުގެ ހިތިކަން އޭނާ ދެކެން ޖެހިފައިވަނީ މިހާރުއެވެ. ނައިޝީ ފައި ވިއްދާލައިފައި ހުރީ އޭނާގެ ދިރިއުޅުން ބަރުބާދު ކުރާށެވެ. އޭނާއަށް އެތައް ފަހަރަކު އިންޒާރު ދީފިއެވެ. އެ ސޫރަ ލޮލަށް ނުފެންނަތާ އެތައް އަހަރެއް ވެފައި ވިޔަސް އެކި ގޮތްގޮތުން އޭނާ އާ ދިމާކޮށްފިއެވެ. މާތްﷲ ސަލާމަތްކުރެއްވި އަޅެއް ބަލިކޮށްލެވޭނެ އެއްވެސް ބާރެއް މި ދުނިޔޭގައި ނުވެއެވެ. އެކަލާނގެއާ ވަކީލުކޮށް އޭނާ ދިރިއުޅެނީ އެބަސްކޮޅުގެ ބާރުގައެވެ.\nއާވާ ގޮވައިގެން ރައުހާއަށް އެޑްމިންއަށް ވަދެވުނީ ވަޒީފާއަށް ހަމަޖެހިފައިވީ ވަގުތު ފަހަނައަޅާ ދާން ގާތްވެފައި ވަނިކޮށެވެ. އެތަނުގައި މަސައްކަތްކުރަނީ ސުހާއާއި ހަމްނާގެ އިތުރުން ރައުހާއާއި ދެ ފިރިހެން ކުދިންނެވެ. ރައުހާ އަކީ އެޑްމިންގެ ހެޑެވެ. ރައުހާ ގޮވައިލި އަޑު އިވުމާއެކު ކޮމްޕިއުޓަރުން މަސައްކަތެއް ކުރަން އިން ސުހާ އިސްއުފުލާ ޕާޓިޝަން މަތިން ބޯހިއްލައިލާފައި ބަލައިލިއެވެ.\n"ކޮބާ ހަމްނާ؟" ރައުހާ އަހައިލިއެވެ.\n"މިހިރީ އަހަރެން" ފަހަތުން ހަމްނާގެ އަޑު އިވުނެވެ. އޭރު ސުހާ ރައުހާ ކައިރީގައި ކޮޅަށް ހުރި އާވާގެ ފައިން ފެށިގެން ބޮލާއި ހަމައަށް ސްކޭންކޮށް ނިމިއްޖެއެވެ. އޭނާ ފޫހިކަން އެކުލެވިފައިވި ނަޒަރަކުން އާވާގެ މޫނަށް ބަލައިލާފައި ނިތް އަރުވައިލިއެވެ.\n"މިއީ އާވާ އިނގޭ. މާލް ސަރ އާއި އެންމެ ގާތުން މަސައްކަތްކުރާނީ އާވާ. މިއަދު އަހަރެމެންނާ އެ ގުޅުނީ. އެހެންވީމަ އާވާ އާ ހުރިހާކުދިންވެސް ވާނެ އެކުވެރިވާން" ރައުހާ ވާހަކަދެއްކިއެވެ.\n"އަހަރެމެންނާ ގުޅޭ މީހަކާ އަހަރެމެންވެސް ގުޅޭނެއްނު. ދޯ ސުހާ..." ޙަމްނާ ފަރުވާކުޑަ ރާގަކަށް ބުނެލައިފިއެވެ.\nއާވާ ގޮވައިގެން ރައުހާ ދިޔުމާއެކު ހަމްނާއާއި ސުހާ އެކަކު އަނެކަކަށް ބަލައިލިއެވެ. ސުހާއާއި ޖެހިގެން ހުންނަ ހަމްނާގެ ވޯކް ސްޓޭޝަނުގައި ހުރި ގޮނޑި ދަމަމުން ގެނެސް ސުހާއާއި ކައިރިކޮށްލިއެވެ.\n"ކޮންކަހަލަ އަންހެނެއް ފާޑެއްގެ ހެދުމެއް ލާފަ" ހަމްނާ ބުނެލިއެވެ.\n"މަށަކަށް ނޭނގެ. ފޫހި ވައްތަރަކަށް ދޯ. މަށަށް ޔަގީން މިތަނުގައި އޭނައަށް ކެތްވާނީ ކުޑަ ދުވަސްކޮޅަކު ކަން. މާލްސަރ އަށް އޭނަ ކަމުނުދާނެ" ހަމްނާ ބުނެލިއެވެ.\n"ޖާރނަލިސްޓެއްތަ އެއީ؟" ސުހާ އަހައިލިއެވެ.\n"ހިއެއްނުވޭ. އެކަމަކު ދެންމެ ރައުހާ ބުނެފިއެއްނު ޝާނިމް ސަރ އޭނަ ޓްރެއިނިންގ ކުރާނޭ. ހީވަނީ ދީނީ އާޓިކަލްސްތައް ލިޔުއްވާނެހެން އޭނަ ލައްވާ" ހަމްނާ ބުނެލިއެވެ.\n"ހަމްއަށް އިނގޭތަ ދީނީ ހަބަރުތައް ލިޔެ ހަދަން އަހަރެން ވަރަށް ފޫހިވޭ. ބުރުގާވެސް އެޅީ މަންމަ ކިޔާވަރުން" ސުހާ ވާހަކަދެއްކިއެވެ.\n"އަހަރެންވެސް ހަމަ ތިހާލެއްގަ. އެހެންވެ އެޑްމިންއަކަށް ވީ... މިތަނުގެ ނޫހަށް ވަދެ ކިޔައެއް މަށެއް ނޫޅެން" ހަމްނާ ބުނެލިއެވެ.\nއާވާއަށް ލިބުނު ކެބިން ހުންނަނީ މާހިލްގެ ކެބިން އާ އިންވެގެންނެވެ. ކުދަ ތަންކޮޅަކަސް ހިތްގައިމެވެ. އޭނާގެ މޭޒުމަތީގައި ކޮމްޕިއުޓަރ ސިސްޓަމެއްގެ އިތުރުން ފޯނެއް ހުއްޓެވެ. އަނެއް ފަރާތުގައި ތާޒާ މަލާއެކު ހުރި ވަރސްއެއް ހުއްޓެވެ. ކުޑަދޮރެއް ހުރިއިރު ރަސްފަންނުގެ ހިތްގައިމު މަންޒިލް ފެނެއެވެ. އޭނާ ގޮނޑީގައި ހަމަޖެހިލީ ރައުހާ މިއަންނަނީ އޭ ބުނެ ދިޔުމުންނެވެ. ދިމާލަށް ހުރި އޭސީގެ ފިނިން އޭނާއަށް އަރާމު ނާނާއެއް ކިޔައިދޭ ކަހަލައެވެ. އަރާމުވީ ވަރުން ދެލޯ މަރާލެވުނެވެ.\nއާވާ ތެދުވެގެން ގޮސް ހުއްޓިލީ ކުޑަދޮރު ކައިރީގައެވެ. ރަސްފަންނު ފެންނާނޭހެން ނަފްސީއެއް ނަގައި ދާރިމްއަށް ފޮނުވައިލިއެވެ. އެއީ އޭނާއަށް ހާއްސަ ކޮޓަރިކޮޅު ކަމުގައި ބުނެ ދާރިމްއަށް ފޮނި ދެއްކިއެވެ. މީހަކު އެތަނަށް ވަދެދާނޭ ހިތަށް އެރުމާއެކު ފޯނު ލޮކް ކޮށްލަމުން އައިސް ގޮނޑީގައި އިށީނެވެ. އޭނާ ކޮމްޕިއުޓަރ ހުޅުވައިލި ވަގުތު ފޯނު ރިންގުވާން ފެށިއެވެ.\n"ސަލާމް އާވާ" އާވާ ސަލާން ގޮވުމުގެ ކުރިން އެކޮޅުން މާހިލްގެ އަޑު އިވުނެވެ. ގަބޫލުނުކުރެވިފައި އާވާއަށް ފޯނުގެ އަތްގަނޑު ކަންފަތާ ދުރުކޮށްލާފައި އަތްގަނޑަށް ނަޒަރެއް ދެވުނެވެ.\n"ވަޢަލައިކުމުއްސަލާމް ސަރ" އާވާ އަދަބުވެރިކަމާއެކު ޖަވާބުދިނެވެ.\n"އަޅުގަނޑުގެ ކެބިންއަށް އާދެވިދާނެތަ އުނދަގުނޫނިއްޔާ" މާހިލް އެދުނެވެ. އާވާ ލައްބައޭ ބުނެ ފޯން ކަނޑައިލިއެވެ. އޭނާ ދިޔުމުގެ ކުރިން ވިސްނައިލިއެވެ. އޮފިސްތަކުގައި އުޅޭ ވެރިންނާ މާހިލް ހާދަ ތަފާތެވެ. އޭނާގެ މުވައްޒަފުންނާ ވާހަކަދައްކަނީ މާތް ބަހުންނެވެ. އަމުރެއް ނުކުރެއެވެ. ކަންތައްތަކަށް އެދެނީއެވެ. އެގޮތާ އާވާ ވަރަށް ގަޔާވިއެވެ. ތަފާތު ވެރިއެކެވެ. އޭނާއަށް ނޭނގި އޭނާގެ ހިތުން މާހިލްއަށް އެދެވެން ފެށިއެވެ. އޭނާގެ ހިތުގައި އުފެދެމުން އަންނަ އިހުސާސް ސިކުނޑިއާ ހަމައަށް އަދި ނުފޯރައެވެ.\nއާވާ އެތެރެއަށް ވަނީ މާހިލްގެ ހުއްދަ ލިބުމުންނެވެ.\n"އާވާ ހިތްހަމަޖެހޭތަ ކެބިން؟" މާހިލް އަހައިލިއެވެ. ކުރިމަތީގައި އާވާ އިނަސް މާހިލްގެ ނަޒަރު ހުރީ މޭޒުމަތީގައި ހުޅުވާލައިފައި އޮތް ފައިލަށެވެ.\n"ލައްބަ ވަރަށް ހިތްހަމަޖެހޭ" އާވާ ބުނެލިއެވެ.\n"އާވާގެ ހުއްދަނެތި އެއްވެސް މީހަކަށް ތި ކެބިންއަށް ނުވަދެވޭނެ. މިބުނީ އެތާތެރޭގަ އާވާގެ ފުރިހަމަ މިނިވަންކަން އާވާއަށް އޮންނާނޭ. ކޮންމެ ނަމާދުވަގުތަކަށް އާވާއަށް މަސައްކަތުން ދޫކުރެވޭނެ. މީހެއްގެ ހުއްދަ ނުލިބުނަސް އާވާ ކުރަމުންދާ އަޅުކަންތައް ކުރެވޭނެ. މިތަނުގައި މިސްކިތެއް ހުންނާނެ. އެކަމަކު އާވާ ބޭނުންނަމަ ނަމާދުކުރަން ގެއަށް ދިޔަސް އެއްވެސް މައްސަލައެއްނެތް" މާހިލް ވާހަކަދެއްކިއެވެ. އެންމެ ފަހަރަކުވެސް އޭނާ އާވާއަށް ބަލައިނުލައެވެ.\n"ލައްބަ" އާވާ ޖަވާބުދިނެވެ. އޭނާ ދޭތެރެއަކުން މާހިލްއަށް ބަލައިލައެވެ.\n"ދެން އަޅުގަނޑު ގޮވައިލީމަ އާވާ އައިސް ކޮންމެ ފަހަރަކު ޓަކި ޖަހާނެކަމެއް ނެތް. އާވާއަށް މިތަނަށް ވަދެވޭނެ" މާހިލް ބުނެލިއެވެ.\n"ނޫނޭ ސަރ. އެއީކީ ރަނގަޅުގޮތެއް ނޫން. ކޮންމެ ތަނެއްގަވެސް ވެރިއެއް ހުންނާނެ. ވެރިއަކަށް އިހުތިރާމް ކުރުމަކީ ވެރިޔާގެ ދަށުން މަސައްކަތްކުރާ ކޮންމެ މުވައްޒަފެއްގެ ވާޖިބެއް. އަޅުގަނޑު ސަރ އަށް ވަރަށް އިހުތިރާމް ކުރަން" އާވާ ވާހަކަދެއްކިއެވެ.\nއާވާގެ އެ ވާހަކަތައް މާހިލްއަށް ވަރަށް ކަމުދިޔައެވެ. އޭނާ ހިތުން އާވާއަށް ތައުރީފް ކުރިއެވެ.\nއޮފީސް ނިންމާލުމަށްފަހު އާވާ ގެއަށް ދާން ނިކުތެވެ. އޭނާ ފޯނު ނަގާފައި ރިޒާގެ ފޯނަށް ގުޅައިލިއެވެ. ނަމަވެސް ރިޒާއަށް އާދެވޭގޮތެއް ނުވިއެވެ. އޭނާ ދާރިމްއަށް ގުޅަން އުޅެފައިވެސް އެ ޚިޔާލު ދޫކޮށްލިއެވެ. ދާރިމް އަތުގައި ލައިސެންސް ނެތި ކިތަންމެ ދުވަހަކު ސައިކަލް ދުއްވައިފިއެވެ. މަގުމަތިން ފުލުހެއް ފެންނަން ހުރުމުން އޭނާ ދާރިމްއަށް ގުޅާ ހިޔާލު ދޫކޮށްލިއެވެ. އޭނާގެ ސަބަބުން ދާރިމް ކުށެއްގެ ބެދެން އޭނާ ނޭދޭއެވެ. އެންމެފަހުން ފައި މަގުގައި އޭނާ ގެއަށް ދާން ހިގައިގަތް ވަގުތު އޮފީހުން ނިކުތް މާހިލް އޭނާއަށް ފެނުނެވެ. އޭނާ ފެނުމުން މާހިލް ހިނިތުންވުމެއް ބަދަލުކޮށްލިއެވެ. ގަރާޖުން ކާރު ނެރެގެން ދުއްވާލަން އުޅުނު ވަގުތު މާހިލް މަޑުޖެހިލިއެވެ. އާވާ ގެއަށް ނުދެވިފައި ހުރިކަން އޭނާއަށް އިނގުނެވެ. އާވާއަށް އެހީތެރިވުމުގެ ގޮތުން ކާރަށް އަރަން ބުނަން އުޅުނު ވަގުތު އޭނާގެ ވިސްނުމަށް އައި އެއްޗަކުން ދޫ ބަންދުވިއެވެ. މީގެ ކުރިންވެސް އެ އޮފީހުން ކިތަންމެ ކުއްޖަކު ގެއަށް ނުދެވިފައި ހުރެއެވެ. އޭގެތެރޭގައި ގިނައީ އަންހެންކުދިންނެވެ. އެ ކުދިން ކައިރީގައި އެކަހަލަ އެއްޗެއް ބުނަން ދުވަހަކުވެސް އޭނާ ހިތަށް ނާރައެވެ. ވީއިރު އާވާ ކައިރީގައި ބުނަން އޭނާގެ ހިތަށް އެރީ ކީއްވެގެން ހެއްޔެވެ؟ އޭނާ ދެފަރާތަށް ބޯހޫރާލިއެވެ. ވިސްނަންވީ އެއްޗެއް ނޭނގުމުން އާވާއަށް ބެލުމެއްނެތި ކާރު ކުރިއަށް ދުއްވައިލިއެވެ.\nމަގުގެ އެއްކައިރިން ހިނގާފައި ދިޔަ އާވާއަށް ފޯނަށް ބަލައިލެވުނީ ފޯނު ވައިބްރޭޓްވާން ފެށުމުންނެވެ. އޭނާ ބަލައިލިިއިރު އަރާފައި އިނީ 'އީޝަމް' ގެ ނަމެވެ. އޭނާ ހުއްޓުނުއިރު ތުންފަތަށް ފުޅާ ހިނިތުންވުމެއް ވެރިވެއްޖެއެވެ.\n"ސަޕްރައިޒް..." އާވާ ކަންފަތުގައި ފޯނު ޖެހުމާއެކު އެކޮޅުން ފޯނުގައި ހުރި އީޝަމް އަކުރުތަކަށް ދަމާލާފައި ބުނެލި އަޑު އިވުނެވެ.\n"ކޮންއިރަކު އައީ..؟" އާވާ އަހައިލިއެވެ. އޭނާގެ ތުންފަތްމަތީގައި ވި ހިނިތުންވުން ފިލާ ނުދެއެވެ.\n"ހަމަ ދެންމެ" އީޝަމް ބުނެލި އަޑު އިވުނެވެ.\n"މިދަނީ.. ވަރަށް އަވަހަށް މިދަނީ... ވެއިޓް އިނގޭ" އީޝަމް އައުމުން އަވަހަށް ގެއަށް ދާން ބޭނުންވެފައި ހުރި އާވާ މަގުމަތިން ޓެކްސީއެއް ހުއްޓުވިއެވެ. އެއީ އޭނާގެ ހަޔާތުން އެކަނި ޓެކްސީއަކަށް އެރި ދެވަނަ ފަހަރެވެ. އެކަނި ޓެކްސީގައި ދަތުރުކުރަން އާވާ ޖެހިލުންވެއެވެ. އެކުވެރި އަނުމްއަށް ދިމާވި ހާދިސާއެއްގެ ސަބަބުންނެވެ.\nގެއަށް ވަދެވުމާއެކު އޭނާއަށް ސޯފާގައި ދާރިމް އާ އެކު ޕީއެސް ކުޅެން އިން އީޝަމް ފެނިއްޖެއެވެ. ޖޮއިސްޓިކް ދޫކޮށްލާފައި އީޝަމް އާވާ އާ ދިމާލަށް ދިޔައިރު އާވާއަށް އަތުގައި އޮތް އަތް ދަބަސް ސޯފާ މައްޗަށް ހޫރާލައިފިއެވެ. އެއަށްފަހު އީޝަމް އާވާގެ ދެއަތް ތިލައިގައި ހިފައިގެން ހުރެ ގޭތެރޭގައި އެނބުރެން ފެށިއެވެ. އެތައް ދުވަހަކަށްފަހު ދެކުދިން ބައްދަލުވުމުން ދެކުދިންގެ ހިތުގައިވެސް އުފެދިފައިވަނީ އިންތިހާ ދަރަޖައިގެ އުފާވެރިކަމެވެ. މަންޒަރު ބަލަން ހުރި ހާޖަރުގެ ތުންފަތްމަތީގައިވަނީ ހިނިތުންވުމެކެވެ.\n"ކޮބާ ކުޑާމެން. އީނުވެސް ނާދޭތަ؟" ގޭތެރެ ދެފަރާތް ބަލަމުން އާވާ އަހައިލިއެވެ.\n"މިއައީ އަޅުގަނޑު އެކަނި. އެވެސް އެއް ހަފްތާއަށް. މިއައީ ވެސް ދޮންތިއާ ތުއްތައާއި ދާމް އާ ތުއްތަބެ ދެކިލާހިތުން. މަންމަ އުޅުނު އެކަނިވީމަ ނުފޮނުވަންވެސް" އީޝަމް ވާހަކަދެއްކިއެވެ.\n"އަޅޭ... ކުޑާ ނައިމަ ދެރަވެއްޖެ. އީނުވެސް ވިހޭފަހުން އެންމެ ފަހަރަކު ދެކުނީ. އަދިވެސް ވަރަށް ޗަބީކޮށްތަ ހުންނަނީ" ސޯފާގައި އިށިންނަމުން އާވާ އަހައިލިއެވެ.\n"އާނ.. މިހާރު ހަމަ ކުޑަކުޑަ މާމައެއް އެއީ. ދޮންތިއަށް އިނގޭތަ ޤުރުޢާނުގެ ތޭވީސް ފޮތް ދަސްކޮށްފި. އަދި ހަ އަހަރު ނުވެއެއްނު" އީޝަމް ވާހަކަދެއްކިއެވެ.\n"މާޝާﷲ.. މައި ސްވީޓް ލިލް ބޭބީ ގާރލް.. ވަރަށް ހަނދާންވޭ" އާވާ ބުނެލިއެވެ.\n"ދެން ތިހެން ނުތިބެ އާދޭ ސައިބޯން. މީހަކު ނުބުނެފިއްޔާ ކިތަންމެ އިރެއް ވަންދެންވެސް ތިބެދާނެ ވާހަކައިގަ. ދުވަހަކުވެސް ވާހަކަ ހުހެއް ނުވާނެ" ބަދިގެއިން ނިކުތް ހާޖަރު ވާހަކަދެއްކިއެވެ. ތިން ކުދިން އެއްކޮށް ސައިބޯން މޭޒު ކައިރިއަށް ދިޔައިރުވެސް ދައްކަމުން ދިޔައީ ކުޑަކުޑަ އީނުގެ ވާހަކައެވެ.\nއީޝަމް އަކީ ހާޖަރުގެ އެއްބަނޑު އެއްބަފާ ކޮއްކޮ އީވްއާއި އިމްރާންގެ ބޮޑު ފިރިހެން ދަރިފުޅެވެ. އީނު އަކީ އީވް ފަހުން ވިހޭ އަންހެން ދަރިފުޅެވެ. އީވްގެ ބައްޕަގެ އެދުމުގެ މަތިން އެ އާއިލާ އަބޫދާބީއަށް ބަދަލުވިތާ ފަސް އަހަރަށް ވުރެ ގިނަ ދުވަސް ވެއްޖެއެވެ. އެ ފުރުސަތު ހާޖަރަށް ވެސް ލިބުނެވެ. ނަމަވެސް އޭނާ ބޭނުންވީ ދެކުދިންނާއެކު މާލޭގައި ދިރިއުޅޭށެވެ. އެހެންކަމުން ކޮއްކޮ އީވް ގެ ދިރިއުޅުން ބަދަލުކުރަން އޭނާ އެހީތެރިވެދިނެވެ.\nރޭގަނޑުގެ ކެއުމަށް މާހިލް ތައްޔާރުކޮށްލީ ޗިކެން ސޫޕެކެވެ. އޭނާ ބޯތައްޓަކަށް ހޫނު ސޫޕް އަޅައިގެން އައިސް އިށީނީ ސިޓިންގްރޫމް ސޯފާގައެވެ. ރިމޯޓް ނަގަމުން ޓިވީ ޖައްސައިލިއެވެ. ވީޓީވީ އަށް ހުއްޓާއިލާފައި ވީ އިރުކޮޅެކެވެ. ސިޔާސީ ބަލިމަޑުކަމެއް ގައުމުގައި އުޅޭއިރު ދިވެހި ޗެނަލަކުން އެހެން އެއްޗެއް ނުދައްކާނެކަން އޭނާއަށް އިނގެއެވެ. އެހެންކަމުން އޭނާ މުންނާރު ޓިވީއަށް ލާފައި މަޑުމަޑުން ސޫޕް ބޮމުން ދިޔައެވެ.\nހިނދުކޮޅެއްވީތަނާ ކައިރީގައި އޮތް ފޯނަށް މެސެޖެއް އައެވެ. އޭނާ މޭޒުމަތީގައި ސޫޕްތަށި ބަހައްޓަފައި ކައިރީގައި އޮތް ފޯނު ނަގާފައި ބަލައިލިއެވެ. އެހިނދު އޭނާއަށް ހަށިގަނޑު ސީދާކޮށްލެވުނެވެ.\n"އުފާވެރި އުފަންދުވަހަކަށް އެދެން މާހިލް. މާހިލްގެ ބަރުބާދީއަށް ދުވަހަކަށްފަހު ދުވަހެއް ގާތްވަމުން އެ އަންނަނީ" އޭނާ މޫޑްއޮފިވިއެވެ. އިވިގެން އެދިޔައީ އެއް ވާހަކަތަކެކެވެ. އެއް އިންސާނެއްގެ ފަރާތުންނެވެ. އޭނާ ބޮލުގެ އިސްތަށިގަނޑު ތެރޭގައި ދެއަތް ހިންގައިލިއެވެ. މާޔޫސްވެރިކަން ހަ ފަރާތުން ވަށާލައިފިއެވެ. އޭނާގެ ދެ ކަންފަތް ކޮޅަށް ޖެހިގެން ދިޔައީ އެވަގުތު މުންނާރު ޓީވީގައި ދެމުން ދިޔަ ދަރުހެއްގެ މެދުތެރެއިން އިވެންފެށި ވާހަކަކޮޅެއްގެ ސަބަބުންނެވެ.\n"ދިރިއުޅުމަކީ ކާމިޔާބު މަދު ނާކާމިޔާބު ގިނަ އުންމީދު ހާސިލުވުން މަދު މާޔޫސްވުން ގިނަ ވަރުބަލި ދަތުރެކެވެ. މި ދަތުރުގެ ކޮއްތު ބޯފެނަކީ ކެތްތެރިކަމާ ހިތްވަރެވެ. އަދި ކީރިތިވަންތަ މާތްﷲ ށް ޒިކުރު ކުރުމެވެ" މި ބަސްތައް އަޑުއަހާފައި މާހިލްގެ ހިތަށް ހަމަޖެހުން ލިބުނެވެ. އޭނާގެ ބޮލުން އެތައް ޓަނެއްގެ ބުރަ ނެއްޓުނު ކަހަލައެވެ. އޭނާ އަކީ ހެއްދެވި ފަރާތުގެ އަޅެކެވެ. އޭނާ އެންމެ ކުރާހިތުން ކުރާ ކަމަކީ އާލަމްތަކުގެ ވެރި ﷲ ސުބްހާނަހޫ ވަތަޢާލާއަށް އަޅުކަން ކުރުމެވެ. އެކަލާނގެ ރަހްމަތްފުޅު އޭނާގެ ބޯމަތީގައި ވަނިކޮށް މިކަހަލަ މޮޔައިން ފޮނުވާ މެސެޖްތަކުގެ އަސަރު އޭނާއަށް ކޮށްފާނެ ހެއްޔެވެ؟ އެކަލާނގެއަށް ތަގްވާވެރިވާ މީހުން މުސީބާތްތަކުން ސަލާމަތް ކުރައްވާނެ ކަމަށް އެކަލާނގެ ވަނީ ކީރިތި ޤުރުޢާނުގައި ވަހީ ކުރައްވާފައެވެ. ހަމަ އެގޮތަށް އަނިޔާވެރިން ކަކޫ ޖެހިގެންވާ ހާލު ނަރައިކައިގެ ތެރެއަށް ދޫކުރައްވާނެ ކަމަށްވެސް އެކަލާނގެ ވަހީ ކުރައްވާފައިވެއެވެ. ވީއިރު އޭނާ ވިސްނަންވީ ކޮންކަމަކާ ހެއްޔެވެ؟ މާހިލް ދެ ފަރާތަށް ބޯ ހޫރާލުމަށްފަހު ހިތާހިތުން ހެއްދެވި ފަރާތަށް ޙަމްދުކުރުމަށްފަހު ސޫޕްތަށި އަލުން ނަގާ ބޯންފެށިއެވެ.\nބޭރުން އައިސް ނާސިހް ގެއަށް ވަނީ އަނުމް ރޭގަނޑު ކާން ހަދައިގެން ސޯފާގައި ޓީވީ ހުޅުވައިގެން އިންދައެވެ. އޭނާ ފެނުމުން ނާސިހްގެ ތުންފަތަށް ފުޅާ ހިނިތުންވުމެއް ވެރިވިއެވެ.\n"ހަބަރުތައް ކީކޭތަ މިކިޔަނީ ދަރިފުޅާ" ސޯފާގައި އިށިންނަމުން ނާސިހް އަހައިލިއެވެ.\n"އެކްސް ޕްރެޒިޑެންޓްގެ މައްޗަށް ކުށް ސާބިތުވީމަ އެވާހަކަ މިދައްކަނީ" އަނުމް ބުނެލިއެވެ.\n"އަޅުގަނޑު ނިކަން ފޫހިވޭ ސިޔާސީ ކަންތައްތައް ދެކެ. ހިނގާ ކާން ބައްޕާ" ޗެނަލް ބަދަލުކޮށް ތެދުވަމުން އަނުމް ބުނެލިއެވެ. ދެބަފައިން އެއްކޮށް ހިނގައިގަތް ވަގުތު ކޮޓަރި ހުޅުވާލާފައި ފަލަކްނާޒް ނިކުތެވެ.\n"އާދެވިއްޖެ ދޯ. އަދި އައިއްސަވެސް ރަންދަރި ކައިރީގައި މޮޅު ވާހަކަދައްކަން އިނީ ދޯ" އާދައިގެ މަތިން ފަލަކްނާޒްގެ ހަރުކަށި ރާގުގައި އަހައިލިއެވެ.\n"އަހަރެންނާއި އެއް ހަމައެއްގައި ފިޔަވަޅު އަޅަމުން ކާމޭޒު ކައިރިއަށްދާން ބޭނުންވެއްޖިއްޔާ އެންމެ ފުރަތަމަ ތި ދޫ ހިމޭނުން ބާއްވާ. އެއަށްފަހު އާދޭ" ނާސިހް ޝަހާދަތް އިނގިލިން އިޝާރާތްކޮށް ފަލަކްނާޒަށް ބުނެލިއެވެ.\nނާސިހާ ފަލަކްނާޒާ ދެމެދު ކުރެވޭ ޒުވާބު އަޑުނޭހުމަށްޓަކައި ފޫހި ބެލުމަކުން ފަލަކްނާޒަށް ބަލަން ހުރުމަށްފަހު އަނުމް މޭޒާ ދިމާލަށް ދިޔައެވެ. އިރުކޮޅަކުން ކޮޓަރިން ނިކުތް އާރިޔަންވެސް މަޑުނުކޮށް ކާމޭޒާ ދިމާލަށް ދިޔައެވެ.\n"ނާސިހު ނުޖެހޭނެ އަހަރެންނާ ތި ފާޑަށް ވާހަކަދައްކާކަށް" ހިތްހަމަނުޖެހިފައި ފަލަކްނާޒް ބުނެލިއެވވެ.\n"ނާޒު ޖެހޭތަ މަށާ ހިތުހުރި ގޮތަކަށް ވާހަކަދައްކަން. ލަދެއް ނުގަނޭތަ މަށަކީ ނާޒުގެ ފިރިމީހާއޭ. ފިރިމީހާ ގެއިން ބޭރުގައި ބުރަކޮށް އުޅެފައި އައިސް ގެއަށް ވަނީމާ ވާހަކަދައްކަންޖެހޭ ގޮތަކީ ތީތަ؟" ނާސިހް އަޑުލިއެވެ.\n"އަހަރެންނަށް ކިހިނެއް އިނގެނީ ނާސިހް ބޭރުން އަންނަނީ ބުރަކޮށް އުޅެފައި ކަމެއް. މަށަށް ހީވަނީ މާގިނަ ދުވަސްތަކެއް ނުވަނީސް މަގޭ ކުރިމައްޗަށް އިތުރު އަންބަކާ ދަރިއެއް ކަންނޭނގެ ގެންނާނީ" ފަލަކްނާޒް ވާހަކަދެއްކިއެވެ.\n"އަހަރެން ބުނެފިން ދޯ ތި ދޫ ހިމޭނުން ބާއްވާށޭ. ހަތަރު ދޮރުފަތު ނިވަލުގައި ދޫ ލައްވާފައިވަނީ ދުލަށް ރައްކާތެރިވާންޖެހޭ މިންވަރު ބުއްދިވެރިންނަށް އަންގައިދޭ އަލިގަދަ ހެއްކެއް. އެކަމަކު ތިކަހަލަ ގަމާރު އަންހެނުންނަކަށް ނުވިސްނޭނެ" ނާސިހް ވާހަކަދެއްކިއެވެ.\n"އަދި އެއްވާހަކަ ސާފުކޮށްލަދީފާނަން. މަރުވާނެކަމާއި ކޮންމެސް އެއްދުވަހަކުން ބިމު އަޑީގައި ނިދަންޖެހޭނެކަން މަގޭ ސިކުނޑިއަކުން ނުފިލާ. އަހަރެން ބޭރުތެރޭގަ ތެޅެނީ ނާޒު ތެޅޭ ވައްތަރަކަށް ނޫން. އުމުރުން ދުވަސްވާ ވަރަކަށް ހަށިގަނޑު ޒުވާންކުރަން އަހަރެން މަސައްކަތެއް ނުކުރަން" ނާސިހް ފަހު ބަސް އިއްވާލާފައި ދިޔައެވެ.\nއާދައިގެ މަތިން އާވާ އޮފީހަށް އައީ ރިޒާއާ އެކުގައި ރިޒާގެ ސައިކަލް ފަހަތުގައެވެ. އޮފީސް ދޮރު މައްޗަށް ސައިކަލް މަޑުކޮށްލުމުން އާވާ ފައިބައިގެން އޮފީހަށް ވަދެގެން ދިޔަތަން އޮފީހަށް ވަންނަން އައި މާހިލްއަށް ފެނުނެވެ. އޭނާ ލޮލުގައިވާ އަވި އައިނު ނަގާފައި ރިޒާއަށް ބަލައިލިއެވެ. ރިޒާގެ މޫނަކީ އޭނާއަށް އާ މޫނެއް ނޫނެވެ. މިސްކިތުން އޭނާއަށް ރިޒާ ފެނި ރަހްމަތްތެރިކަމެއް އުފެދިފައިވެއެވެ. މާހިލް ފެނުމާއެކު ރިޒާ ތުންފަތަށް ހިނިތުންވުމެއް ވެރިވިއެވެ.\n"ބޭބޭ ހެން ހީވެގެން މި ބަލައިލީ" ރިޒާ އާ ސަލާމް ކޮށްލަމުން މާހިލް ބުނެލިއެވެ.\n"މީތަ މާހިލް ހިންގާ އޮފީހަކީ" ސައިކަލް މަތީގައި އިން ރިޒާ އަހައިލިއެވެ.\n"ލައްބަ. 'ހިދާޔަތުގެ މަގު' ނޫސް ނެރެނީ މިތަނުން. ވަރަށް އަވަހަށް ޓީވީ ޗެނަލް ލޯންޗު ކުރާނަން. އިންޝާﷲ" މާހިލް ވާހަކަދެއްކިއެވެ.\n"އަލްހަމްދުލިﷲ. މިހާރު އިނގިއްޖެ އަހަރެންގެ ދަރިފުޅުގެ ވިސްނުން ވަރަށް ރަނގަޅުކަން. މާހިލްއަށް އިނގޭތަ! ދެންމެ ވަދެގެން އެދިޔައީ ބޭބެގެ ދަރިފުޅު. އެވީ ކައިރީގައި ބުނިން އަހަރެންނާއެކު ދީނީ ނަޞެޙަތް ދިނުމާއި މިސްކިތްތަކަށް ދިޔުން ކަހަލަ މަސައްކަތްކުރަން އަންނާށޭ. އެކަމަކު އެވީ ޚިޔާރުކުރީ މިތަން" ރިޒާ ވާހަކަދެއްކިއެވެ.\n"އާވާ އެއީ ބޭބެގެ ދަރިއެއްތަ؟" މާހިލް އަހައިލިއެވެ.\n"ލައްބަ. އެއީ ބޭބެގެ ދޮށީ ދަރިފުޅު. ވަރަށް މަޑުމައިތިިރިވާނެ. ބޭބެއަށް ޔަގީން ވަރަށް ޒިންމާދާރުކަމާއެކު މަސައްކަތްކުރާނެކަން" ރިޒާ ވާހަކަދެއްކިއެވެ.\nވަދެގެން ދިޔަ މާހިލްއަށް އާވާ އާ މެދު ވިސްނެމުން ދިޔައެވެ. ފަހުގެ ތާރީހެއްގައި އެފަދަ އަހްލާގެއްގެ ވެރި އަންހެންކުއްޖެއް އޭނާއަށް ފެނިފައެއް ނުވެއެވެ. ރީތިކަން ވަނީ މީހާގެ ބޭރުފުށުގައި ނޫނެވެ. އާވާގެ ފަހަތުގައި މަސައްކަތްކުރަން ތިބި ބެލެނިވެރިންނަކީވެސް ރާއްޖެއިން ހޮވާލެވޭ ވަރުގެ އަހްލާގެއްގެވެރި ބައެއްކަން މާހިލްއަށް އިނގުނެވެ. އޭނާ ކެބިންއަށް ވަންއިރު އާވާ އާ މެދު ބުނަން ނޭނގޭ ޝައުގުވެރިކަމެއް އުފެދިއްޖެއެވެ.\n"އެވީ..." އޭނާ ހިތާހިތުން ކިޔައިލިއެވެ. އެހާ އަވަހަށް ތުންފަތަށް ފަނޑު ހިނިތުންވުމެއްވެސް ވެރިވެއްޖެއެވެ.


Mihaaru raahjjeygauives Brides maidunnai groomsmenunge surprise neshunthah, kaiveni party thakuge enme salhi faraaiy - One Online\nއެކި ކައިވެނި ހަފުލާތަކުގައި ނަށާ ވީޑިއޯތަކުން ނަގާފައިވާ ސްކްރީން ޝޮޓުތަކެއް-- ފޮޓޯ: މޯލްޑިވިއަން ފޮލޮވާސް ފޭސްބުކް ޕޭޖް\nކުރީން ނަމަ މާލަންތަކާއި ބޮޑެތި ދަރުބާރުތަކުގައި ބާއްވާ ކައިވެނި ހަފުލާތަކަކީ ޝާހީ ހަފުލާތަކެވެ. ބޮޑެތި ޕާޓީތަކެވެ. ބެކްޑްރޮޕުގައި ތަފާތު ގޮތްގޮތަށް ފޮތި ދަމާފައި ހުރުމަކީ އޭރު އަދި މާސަޅި ޓްރެންޑެކެވެ. ޕާޓީތައް ރޭގަނޑު ބޭއްވުމާއި ބޮޑެތި ކޭންތައް ނުހަދާނަމަ އެއީ ކައިވެނި ޕާޓީއަކަށްވެސް ނުވެއެވެ. ނަމަވެސް ޒަމާން ބަދަލުވެއްޖެއެވެ. މިހާރު ތަފާތު ތީމުތަކަށް ބާއްވާ ޕާޓީތައް ގިނަވެއްޖެއެވެ. ބެކްޑްރޮޕާ އެކު ހަފުލާ ބާއްވާ މާލަން ޒީނަތް ނުކުރެވޭނަމަ ކަމަކު ނުދެއެވެ. ހަވީރާއި މެންދުރުވެސް ޕާޓީތައް ބާއްވާ އިރު, ހެދިކާ ޕާޓީއަކުންވެސް އެކަން ނިންމާލައެވެ.\nމީގެ ކުރިން ރަން ކިޔުމުގެ ހަފުލާއެއް ނޯވެ އެވެ. އެކަމަކު ބޭރުގެ ކައިވެނީގެ ހަފުލާތައް ކުރިއަށް ގެންދާ ގޮތްތައް ރާއްޖެއަށްވެސް މަޝްހޫރުވީ އެވެ. ހާއްސަކޮށް އިންޑިއާ ޕާކިސްތާނުގެ ކައިވެނި ހަފުލާތަކެވެ. އެމީހުން ހީނާ ސެރެމަނީއަކާއި ސަންގީތު ސެރެމަނީ އަކާއި ހަލްދީ ސެރެމަނީއަކާއި އެންގޭޖުމަންޓު ސެރެމަނީތަކާއި މިނޫންވެސް އެތައް ހަފުލާއެއް އެކި ތީމް ތަކަށް ތަފާތު އެކި ދުވަސްމަތިން ވަކި ވަކިން ބާއްވަ އެވެ. އެގޮތް ކޮޕީކޮށް ދިވެހިންވެސް ރަން ކިޔުމަށް ބޮޑެތި ހަފުލާތައް މިހާރު ބާއްވަ އެވެ.\nއާންމުކޮށް ކްރިސްޓިއަން އަންހެނުން ކައިވެނި ކުރާ ދުވަހު އެމީހުންގެ ބައްޕައާއެކު އައިސްލްސްގައި ހިނގާލާފައި އަންނަ ގޮތް މިހާރު ރާއްޖޭގައިވެސް ކައިވެނި ކުރާ ގިނަ އަންހެންކުދިން ކޮޕީ ކުރެއެވެ. އެގޮތުން ރަތް ދޫލައެއްގެ މަތީގައި ބައްޕައާއެކު އަތުގައި ހިފައިގެން ނުވަތަ އެކަނި އަންނަތަން ފެންނަނީވެސް މަދެއްކޮށެއް ނޫނެވެ. ބަދަލުވަމުން އައި މި ޓްރެންޑުތަކަށް މިހާރު އަދި އާކަމެއް ތައާރަފުވެއްޖެއެވެ. ކައިވެނި ކުރާ ދެމީހުންގެ ރައްޓެހިންގެ ފަރާތުން ދޭ ސަޕްރައިޒް ނެށުންތަކެވެ.\nމި ނެށުމާ ނުލައި މިހާރު ކައިވެނި ހަފުލާއެއް ފުރިހަމައެއް ނުވާނެއެވެ. ކައިވެނިކުރާ އަންހެން މީހާގެ ފަރާތުން އަންނަ ބްރައިޑްސް މެއިޑުންނާއި ކައިވެނި ކުރާ ފިރިހެން މީހާގެ ފަރާތުން އަންނަ ގުރޫމްސްމަނުންގެ ފަރި ނެށުންތަކެވެ.\nކައިވެނި ހަފުލާއެއްގައި ގްރޫމްސްއާއި ގްރޫމްސް މަނުން ނަށަނީ-- ފޮޓޯ: ދިވެހި ފޮލޮވާސް ފޭސްބުކް ޕޭޖް\nސޯޝަލް މީޑިއާގައި މީގެ އަހަރެއްހައި ދުވަސް ކުރިން ވައިރަލް ވެގެންދިޔައީ އެކުގައި ދިރިއުޅުނު ރައްޓެއްސެއްގެ ކައިވެނީގެ ހަފުލާގައި އޭނާއާއެކު އެގޭގައި ދިރިއުޅުނު އެހެން ފިރިހެން ކުދީންތަކެއް ލަވަސެޓަކަށް ނަށާލާ ވީޑިއޯއަކުންނެވެ. މިއީ އެމީހުން ކައިވެނި ކުރި ފިރިހެން ކުއްޖާއަށް ދިން ބޮޑު ސަޕްރައިޒެކެވެ.\nއެ ގުރޫޕުގައި ހިމެނޭ ކުދިން ބުނެފައިވަނީ އެ ކުދިންނަކީ އެކި ރަށްރަށުން މާލެ އައިސް މާލޭގައި ކުއްޔަށް އުޅުނު ބައެއް ކަމަށެވެ. އަދި އެ އެންމެން އުޅުނީ އެއް ގެއެއްގައި ކަމަށާއި އެ މީހުންގެ ތެރެއިން އެކަކު މީހަކާ އިންނަން ޕްލޭން ކުރި ހިސާބުން އެމީހުންވެސް އޭނާއަށް ސަޕްރައިޒެއް ދޭން ވިސްނީ ކަމަށެވެ. އެގޮތުން ކުރި މަސައްކަތާއި ބެލި އެކި ވީޑިއޯތަކުން ފިރިހެން ކުދީންނާއި އަންހެން ކުދިން ނަށާތަން ފެނުމުން ނަށަން ޕްރެކްޓިސް ކުރީ ކަމަށެވެ.\n"ގާތްގަނޑަކަށް 15 ވަރަކަށް ދުވަހު މިގޮތަށް ޕްރެކްޓިސް ކުރީ. އަޅުގަނޑުމެން ޑާންސް ޕްރެކްޓިސް ކުރީ ކައިވެނި ކުރަން އުޅޭ ފިރިހެން ކުއްޖާ ބޭރުގައި އުޅޭ ވަގުތު. ދެން އެންމެ ޕާފެކްޓު ނުވިޔަސް މި ސަޕްރައިޒް އޭނާއަށް ވަރަށް ކަމުދާނެ ކަމަށް އަޅުގަނޑުމެންނަށް އުއްމީދު ކުރެވުނީ. ހަމަ އެގޮތަށްވީ. ހަފުލާއަށް ދިޔަ އެންމެންވެސް ވަރަށް އެންޖޯއީ ކުރި. އެންމެނަށްވެސް ލިބުނު ބޮޑު ސަޕްރައިޒެއް މިއީ. އަޅުގަނޑުމެންނަށް އަސްލު އައިޑިއާ މިއައީ ބޭރުގެ ވެޑިން ހަފުލާތައް ބަލައިގެން." މިވީޑިއޯއާއެކު އާންމު ކުރި ޕޯސްޓުގައި ބުނެފައިވެ އެވެ.\nއެންމެ ފަހުން ވައިރަލްވި އެއް ވީޑިއޯ--\nއޭގެ ފަހުން މިހާރުވެސް ކައިވެނީގެ ހަފުލާތަކުގައި ނަށާ ވީޑިއޯތައް ފެނެ އެވެ. މިފަހުން ސޯޝަލް މީޑިއާގައި ދައުރުވި ވީޑިއޯއަކުން ފެންނަނީ މޮޅެތި ޑާންސް ގުރޫޕުތަކަށް ވެސް ދޫކޮށްނުލާވަރުގެ ފިރިހެން ޑާންސް ގުރޫޕެކެވެ. މިއީ ކައިވެނި ކުރާ ފިރިހެން މީހާގެ ފަރާތުން ގްރޫމްސްމަނުންނަށް ދިޔަ ފިރިހެން ގުރޫޕެއްގެ ނެށުމެވެ. ނެށުމުގެ ވަކި ހިސާބަކުން ކައިވެނި ކުރާ ފިރިހެން މީހާ ނުވަތަ ގްރޫމްސްވެސް މި މީހުންނާ ގުޅިގެން ނަށާތަން ފެނެ އެވެ. މި ވީޑިއޯ އެތައް ހާސް ބަޔަކު ބަލައި ޝެއާކޮށްފައިވާއިރު އޭގެ އެހެން ވީޑިއޯއެއްވެސް މިހާރު ވަނީ ވައިރަލް ވެފަ އެވެ.\nއެންމެ ފަހުން ރެއިން ފެށިގެން މުޅި ފޭސްބުކުގައި ގިނަ ބަޔަކު ޝެއާކޮށްފައިވާ މި ވީޑިއޯއިން ފުރަތަމަ ފެންނަނީ ބްރައިޑްސްމެއިޑުން ނަށާތަނެވެ. ދެން އޭގެ ފަހުން ގްރޫމްސްމަނުން ބައިވެރިވާތަން ފެނެ އެވެ. ވީޑިއޯ ނިމޭއިރު ކައިވެނި ކުރާ އަންހެންކުއްޖާ އާއި ފިރިހެން ކުއްޖާވެސް މި ނެށުމުގައި ބައިވެރިވެ އެވެ.\nމި ވީޑިއޯތައް ޝެއާ ކުރާ ބައެއް މީހުން ބުނެފައިވަނީ މިފަދަ ގުރޫޕެއް ނެތިގެން ކައިވެނި ނުކުރެވިފައިވާ ކަމަށެވެ. އަނެއް ބަޔަކު ބުނަމުން ދިޔައީ މި ގުރޫޕުތަކުން އަގެއް ކިޔައިގެން ނަމަވެސް ކައިވެނީގެ ހަފުލާތަކަށް ނަށައިދޭން ވެއްޖެ ކަމަށެވެ.\nކޮންމެޔަކަސް ކައިވެނީގެ ހަފުލާތައް ފަޅުފިލުވައިދޭ މި ނެށުންތައް މިހާރު ވަނީ ޓްރެންޑަކަށް ވެ، ވައިގައި ހިފާފަ އެވެ.\nގުޅޭ ޓެގު ކައިވެނި ރިލޭޝަންޝިޕް


Iruossumun6- Hali News\n04 November 2020, 08:17\n" ހިނގާ ރެސްޓޯރެންޓަށް ދާން " ވަހީދާ ހިނގައިގައިގަތެވެ. ނާއިފްވެސް ފަހަތުން ހިނގައިގަތެވެ. ދެމީހުންވެސް މަޑުކޮއްލީ ވަކިން ދުރުގައި ހުރި މޭޒެއްގައެވެ. ކާން ބޭނުންވާ ތަކެއްޗަށް އޯޑަރ ދިނީ ވަހީދާއެވެ.\n" ވަރަށް ބޮޑު ވާހަކެއް އެބައޮތް ބުނަން ބޭނުންވެފައި " ވަހީދާގެ މޫނުމަތިން ނުތަނަވަސްކަން ފާޅުވަމުން ދިޔައެވެ.\n" ކިހިނެތްވީ. އަވަހަށް ބުނެބަލަ " ނާއިފް ހުރީ ހިތް އަވަސް ވެފައެވެ.\n" އެއީ ނާއިފް ބިރުގަނޭތޯ ބަލާލަން ކޮއްލި ސަމާސާއެއް " ވަހީދާ ހިނިތުންވެލިއެވެ. އެހެންނަމަވެސް ނާއިފް ހުރީ ހިތް ބިރުގެންފައެވެ. އެކަމެއް ނުދައްކަން ނާއިފް ވަރަށް މަސައްކަތް ކުރިއެވެ.\nމަޖާ ދަތުރަކަށްފަހު ނާއިފްމެން އެނބުރި މާލެއަށް އާދެވުނީ ހަވީރުގެ ވަގުތެއްގައެވެ. ފެންވަރައިގެން ވަހީދާ ދިޔައީ ރައްޓެއްސެއްގެ ގެއަށެވެ. ނާއިފް ވަރުބަލިވެފައިވާތީ ގޭގައި މަޑުކޮއްލީއެވެ. ގޭގެ އެއްވެސް މަސައްކަތެއް ކުރަން ނުޖެހޭތީ އެމީހުންނަށް ވަރަށް ފަސޭހައެވެ. ނާއިފްއަށް ހޭލެވުނީ ބަޔަކު ވާހަކަ ދައްކާ އަޑަށެވެ. ނާއިފް ވަށައިގެން ހޯދައިލިއެވެ. އެއްވެސް މީހަކު ފެންނާކަށް ނެތެވެ. ތެދުވެގެން ގޮސް ސިޓިންގ ރޫމް ބަލައިލިއެވެ. އެއްވެސް މީހަކު ފެންނާކަށް ނެތެވެ. ނާއިފް ގަޑި ބަލައިލިއެވެ. ގަޑިން ނުވައެއް ޖަހައިފިއެވެ. އަދިވެސް ވަހީދާ ގެއަކަށް ނާދެއެވެ. ނާއިފް ކޮޓަރިއަށް ވަދެ ވަހީދާއަށް ގުޅިއެވެ. ފޯނަކަށް ޖަވާބެއް ނުދެއެވެ. އަނެއްކާވެސް ގުޅިއެވެ. މިފަހަރު ފޯނު ބިޒީކޮއްލީއެވެ. ނާއިފް ގޮސް ހެދުން ބަދަލު ކޮއްލައިގެން ގޮސް އޮށޯތެވެ. މާގިނައިރެއް ނުވަނީސް ވަހީދާ އައިސް ކޮޓަރިއަށް ވަދެއްޖެއެވެ. ވަހީދާ ހުރީ ހިތްހަމަ ނުޖެހިފައެވެ.\n" ހާދަ ލަސްކޮއްލާފައި ތިއައީ " ނާއިފް ސުވާލު ކުރިއެވެ.\n" މަ މިއައީ ރައްޓެއްސެއްގެ ގެއަށް ގޮސްފައި. ވަރަށް މަޖާ. ކުރީގެ ބިޓުމެންގެ ގެއަށް. އެހެންވެ ދޯ ތި ގުޅަނީ " ވަހީދާ ބުނެލިއެވެ. ވަހީދާ ހެދުން ބަދަލުކޮއްލައިގެން އައިސް އޮށޯތެވެ. އިތުރު އެއްވެސް ވާހަކައެއް ދައްކަން ބޭނުން ނުވާ ކަހަލައެވެ. ނާއިފް އަށް ހޭލެވުނީ ފޯނު ރިންގް ވާން އަޑަށެވެ. ނާއިފް ބަލައިލިއެވެ. ރަށުންނެވެ. ރިންގް އޮފްކޮއްލާފައި ފޯނު ބޭއްވިއެވެ. ނާއިފް ގަޑި ބަލައިލިއެވެ. ހަތެއް ޖެހީއެވެ. ތެދުވެގެން ގޮސް ފެންވަރަން ވަނެވެ. އެއިރުވެސް ވަހީދާ އޮތީ ނިދައިފައެވެ.\n" ކޮބާ ހޭލަބަލަ. މިހާރު އެ އޮތް މެންދުރު ވަނީ " ފެންވަރައިގެން އައި އިރުވެސް ވަހީދާ ނުހޭލާތީ ނާއިފް ގޮވާލިއެވެ.\n" ދޭ ރީތިވެގެން ކާން. މަވެސް މިދަނީއޭ " ވަހީދާ އެނދުން ތެދުވިއެވެ.\nނާއިފް ރީތިވެލައިގެން ސިޓިންގރޫމަށް ނިކުތެވެ. ނާއިފަށް ފެނުނީ ޤަބޫލު ކުރަން ދަތި މަންޒަރެކެވެ. ނާއިފް ހުއްޓުން އެރިއެވެ. ނާއިފް މަންމަ އޮތީ ވަހީދާގެ ބައްޕަގެ އުނގުގައި ބޯއަޅައިގެންނެވެ. މީހަކަށް ފެނިދާނެތީ އެމީހުން ބިރެއްވެސް ނުގަންނަ ކަހަލައެވެ. ނާއިފް ކޮޓަރިއަށް ވަނެވެ.\n" ކީއްވެ މާ އަވަހަކަށް ތިއައީ " ވަހީދާ އަހައިލެވެ. ނާއިފް ހިތް ތެޅެމިން ދިޔައެވެ. ކޮންމެ ގޮތެއް ވިޔަސް މިއަދު މިކަން ފަޅާ އަރާނެއޭ ނާއިފް ހިތަށް އެރިއެވެ. ވަހީދާ ކޮޓަރިން ނިކުންނަން ހިނގައިގެންފިއެވެ. ނާއިފް ހުއްޓުން އަރައިފައި ހުއްޓެވެ. އެމަންޒަރު ވަހިދާއަށް ވެސް ފެންނާނޭކަން ޔަގީނެވެ.\n" އާދޭ ސައި ބޯން " ވަހީދާ ގޮވާލި އަޑަށް ނާއިފް ބޭރަށް ނިކުތެވެ. ވަހީދާ ފިޔަވާ އެއްވެސް މީހަކު ފެންނާކަށް ނެތެވެ. ނާއިފް ގޮސް މޭޒު ދޮށުގައި އިށީނެވެ.\n" އޭ މިއަދު ކޮން ޚިޔާލެއްގައި ތި ހުންނަނީ " ވަހީދާ އަހައިލިއެވެ.\n" މަންމަމެން މިތާ ސިޓިންގރޫމްގައި ތިއްބާ ދެކުނިންތަ " ނާއިފް އަހަލިއެވެ.\n" ނުދެކެން. މިތާގައި ނެތް އެއްވެސް މީހަކު މަ ނިކުތް އިރަކު " ވަހީދާ ހޭފެށިއެވެ. ނާއިފް ހިތްހަމަޖެހުމުގެ ނޭވާއެއްލިއެވެ. ސައިބޮއިގެން ނާއިފް ގޮސް ސޯފާގައި އިށީނެވެ. ވަހީދާވެސް އައިސް ނާއިފް ކައިރީގައި އިށީނެވެ.\n" މަ މިއުޅެނީ ވަރަށް ބޮޑު ވާހަކައެއް ބުންނަން. މަ ބޭނުމެއް ނޫން އެއްވެސް މީހަކަށް " ވަހީދާ ނާއިފް އުނގުގައި ބޯ އަޅައިލިއެވެ.\n" ކޮން ވާހަކައެއްތަ " ނާއިފް ހާސްވިއެވެ. ހިތް ތެޅެން ފެށިއެވެ.\n" އަހަރެން ނާއިފް އާއި ކައިވެނި ކުރިއިރު ޑޮކްޓަރ ބުނި އަހަރެންގެ ލޭގައި ކެންސަރު ހުރި ކަމަށް ޝައްކު ކުރެވެޔޯ. އެކަމަކު އަހަރެން އެކަމެއް ޤަބޫލެއް ނުކުރަން " ވަހީދާ ހިތްވަރާއި އެކު ވާހަކަ ދައްކަމުން ދިޔައެވެ.\n" އެއީ ހަމަ ދޮގު. އެމީހުން ލާރި ހޯދަން ކުރާ ކަމެއް " ނާއިފް އަށް މިކަމެއް ޔަގީނެއް ނުކުރެވުނެވެ. ނާއިފަށް ރޮވެން ފެށިއެވެ. " އަދި އެނގޭތަ އަހަރެން ޕްރެގް ކަން. ރޭގައި އަހަރެން ދިޔައީ ޓެސްޓް ކުރަން. އަހަރެން ބޭނުންވީ ސަޕްރައިޒެއް ދޭން. އެކަމަކު އެހެން ގޮތަކަށް ސަޕްރައިޒް މި ދެވުނީ " ވަހީދާ ގިސްލާ ރޯން ފެށިއެވެ. އެމީހުން ރޯ އަޑަށް ވަހީދާގެ މަންމަ ކޮޓަރިން ބޭރަށް ނިކުތެވެ. މަންމަ ސުވާލު ކުރިއެވެ. މިއޮތް ހުރިހާ ދުވަހަކު ވަހީދާ ސިއްރު ކޮއްގެން އުޅުނު ކަންތައް މިއަދު ހާމަ ކުރަން މަޖުބޫރުވީއެވެ. އެހެން އެއްވެސް ގޮތެއް ނެތިގެންނެވެ.\nވަހިދާގެ އާއިލާ އިން ބޭނުންވީ އަވަސް ފަރުވާ ހޯދަން ރާއްޖެއިން ބޭރަށް ދާށެވެ. ލަސްކުރާކަށް ބޭނުމެއް ނޫނެވެ. ފްލައިޓް އިންޑިއާ ގައި ޖެއްސުމާއި އެކު އެމީހުން އަވަސްވެގަތީ ހޮސްޕިޓަލަށް ދިއުމަށެވެ. އެންމެ ސިކުންތެއްވެސް ބޭކާރު ކުރާކަށް ބޭނުމެއް ނުވިއެވެ. ޑޮކްޓަރ އަށް ދެއްކުމުން ދިނީ ޓެސްޓް ހަދާށެވެ. ނާއިފް ބިރުގެންފައެވެ. އެމީހުން ތިބޭ ހޮޓަލަށް އާދެވުނީ ރޭގަނޑު ވަރަށް ލަސްވިފަހުންނެވެ. ވަހީދާގެ މަންމަމެން ތިބީ ވަކި ކޮޓަރިއެއްގައެވެ. ނާއިފް މަންމަމެން ވެސް ވަކިންނެވެ.\n" ކީއްވެ މަށަށް އޮޅުވާލީ. މަގޭ ދިރިއުޅުން މުޅިން ބަރުބާދުވީ " ނާއިފް ވަހީދާ ގާތުގައި ޝަކުވާ ކުރަމުންދިޔައެވެ. ނާއިފް ހުރީ ފެންކަޅިވެފައެވެ. ވަހީދާ އެއަކަށް އެއްވެސް ޖަވާބެއް ނުދެއެވެ. ނާއިފް ރޯ މަންޒަރު ދެކެން ވަހީދާ އަކަށް ކުޅަދާނައެއް ނޫނެވެ.\nހެނދުނު ނާއިފްމެން ހޮސްޕިޓަލަށް ދިޔައީ މަންމަ މެންނާއި އެކުގައެވެ. ޓެސްޓް ތަކުގެ ނަތީޖާ ބަލައެވެ. ހޮސްޕިޓަލުން ލިބުނީ ހީވެސް ނުކުރާ ޖަވާބެކެވެ. ވަހީދާގެ ހަށިގަނޑުގައި ކެންސަރުގެ އެއްވެސް ކަމެއް ނެތް ކަމަށެވެ. އެމީހުން ވަރަށް އުފާވިއެވެ. ނަމަވެސް މިފަހަކަށް އައިސް އިރުއޮއްސޭ ގަޑިއަށް ވަހީދާ ވަރުބަލިވެއެވެ. ކޮޅަށް ހުންނަން އުނދަގޫވާ ފަހަރުވެސް އާދެއެވެ. ނާއިފް އަށް ހީވީ ކެންސަރު ބަލީގެ ސަބަބުން ވާ ކަމެއް ކަމަށެވެ. ޑޮކްޓަރ ލަފާގެމަތިން އެމީހުން ބޭނުންވީ އެނބުރި މާލެ އައުމަށެވެ. އެމީހުންގެ ހިތާމަ މިހާރު މުޅިން ފިލައިގެން ދިޔަކަހަލައެވެ. މިހާރު އެންމެންވެސް އިންތިޒާރު ކުރަނީ އެ އާއިލާ އަށް އަންނަން އުޅޭ މެމްބަރަށެވެ. ކެތްތެރިކަމެއް ނެތި އިންތިޒާރު ކުރަމުން ދިޔައެވެ. މާލެ އައިތާ ދެވަނަ ދުވަހު އަނެއްކާވެސް ވަހީދާ ވަރަށް ބޮޑަށް ބަލިވާން ފަށައިފިއެވެ. ކޮޅަށް ހުރެވޭ ވަރެއްވެސް ނުވެއެވެ. ނަމަވެސް ހައިރާން ކުރުވަނި ކަމަކީ މާ ގިނައިރަކު މިކަން ދެމިނޯތުމެވެ. ގިނަވެގެން އެއްމެ ދުވަހަކެވެ.\n" ކޮބާ ޒުވާން އުމުރުގައި ހަށިގަނޑަށް ބަލާނުލައި މަސައްކަތް ކުރީމަ ވީގޮތް ތީ " ނާއިފް ބުނެލިއެވެ. ތެދެކެވެ. ވަހީދާ އަކީ ކުޑައިރު ވަރަށް މުރާލި ކުއްޖެކެވެ.\n" އޯކޭ ދެން އަހަރެން އޮވެދާނަން އެއްވެސް މަސައްކަތެއް ނުކޮށް " ވަހީދާ ހިތްހަމަ ނުޖެހިފައި ފާޑަކަށް ބުނެލިއެވެ. ނާއިފް އިނީ ޓީވީ ބަލާށެވެ. ނާއިފް ސިއްސައިގެން ދިޔައީ ވަހިދާ ވެއްޓުނު އަޑަށެވެ. ދުވެފައި ގޮސް ނާއިފް ވަހީދާ ނެގިއެވެ. އެއިރު ވަހީދާ ތުރުތުރު އަޅައެވެ. ނާއިފް ހަޅޭލަވައިގަތެވެ. އެއަޑަށް ގޭތެރެއިން އެންމެން ބޭރަށް ނިކުތެވެ. ގޭގައި އޮތް ކާރަށް ލައިގެން އަވަހަށް ހޮސްޕިޓަލަށް ގެންދިޔައެވެ. ޑޮކްޓަރ ބަލާފައި ބުނީ ވަހީދާގެ ފުރާނަ ނެތް ކަމަށެވެ. މަރުވީއެވެ. ނާއިފްއަށް ރޮވިއްޖެއެވެ. ހަމަ އެކަނި ވަހީދާ ގެއްލުނީ އެއް ނޫނެވެ. ބަނޑުގައި އޮތް ދަރިފުޅުވެސްއެވެ." ދެން ނުރޮއި އެއްވެސް އިންސާނަކަށް ދެރަގޮތެއް ނުވާނެ " ނާއިފް ގައިގައި މަންމަ ފިރުމަން ފެށިއެވެ.\nވަހީދާގެ ޖަނާޒާގެ ކަންތައް ނިންމާލާފައި ނާއިފްއަށް ގެއަށް އާދެވުނީ ވަރަށް ލަސްވިފަހުންނެވެ. ގޭތެރޭގައި އެއްވެސް ދިރުމެއް ނެތް ކަހަލައެވެ. ކޮންމެ މީހަކުވެސް ގޮސް ވަނީ އެބައެއްގެ ކޮޓަރިއަށެވެ. ނާއިފް ކޮޓަރިއަށް ވަންނަ ހިތެއް ނުވިއެވެ. ނާއިފް އޮތީ ސިޓިންގރޫމްގެ ސޯފާގައެވެ.\nހެނދުނު ފެންވަރައިގެން ބޭރަށް ނިކުތް އިރު ނާއިފްގެ މަންމަ ސައި ހަދަން ހުއްޓެވެ. އެއީ އެހެންޏާ ނުފެންނަ މަންޒަރެކެވެ.\n" މަންމަ ދެން އަހަރެމެން އަނެއްކާވެސް ރަށަށް ބަދަލުވާންވީ ދޯ. ހޮނިހިރު ދުވަހު ދޯނި ފުރާ ރަށަށް ދާން " ނާއިފް ބުނެލިއެވެ.\n" މަ ނޫޅެން ދާކަށް. ނާއިފް ދޭ ބައްޕަ ގާތަށް " ނާއިފް މަންމަ ހުރީ ހިތްހަމަ ނުޖެހިފައެވެ.\n" ދެން ބައްޕަ އެކަނި ކިހިނެއް އުޅޭނީ " ނާއިފް ސުވާލު ކުރަން ފެށިއެވެ.\n" މަ މިބުނީ ނުދާނަމޭ. ކަލޭ ބައްޕަ މަރުވިޔަސް މަށަށް ހެޔޮ " ނާއިފް މަންމަ ރުޅި ގަދަ ވިއެވެ. ކޮންމެ ގޮތެއް ވިޔަސް ދެން މަންމަ ރަށަށް ނުދާނެކަން ނާއިފްއަށް ޔަގީންވިއެވެ. މަންމަ ނުދާން އުޅޭ ސަބަބުވެސް ނާއިފްއަށް އެނގެއެވެ. ކޮންމެ ގޮތެއް ވިޔަސް ގަދަކަމުން މަންމަ ރަށަށް ނުގެންދެވޭނެތާއެވެ.\nހޮނިހިރު ދުވަހުގެ ރޭ މާލެއިން ފުރި ދޯނިން ނާއިފް ރަށަށް ދާން ފުރައިފިއެވެ. މިހާރު ނާއިފް ބޭނުންވަނީ ހަޔާތުގެ ބާކީއޮތްބައި ރަށުގައި ހޭދަ ކުރާށެވެ. ނާއިފްއަށް ލިބިފައި ފުން ހިތާމައިގެ ސަބަބުންނެވެ.\n" އޭ ނާފް މަންމަ ކޮބާ؟ ދެން ރަށަށް ނުދާ ގޮތަށް ދޯ މާލެ އައިސްގެން އުޅެނީ " ނާއިފް އާއި ޖެހިގެން ދޯނީގައި އޮތް މީހަކު ބުނެލިއެވެ.\n" މަންމަ ބަލިވެ އުޅޭތީ މަޑުކޮއްލީ " ނާއިފް ބުނެލިއެވެ.\n" މަށަށް އެނގޭ ތިވެގެން އުޅޭ ހުރިހާ ގޮތެއް " އެމީހާ ވާހަކަ ދައްކަން ފެށިއެވެ. ނާއިފް ކުޑައިރު ދިމާވި ކަންތަކުން ފެށިގެންނެވެ. އެއީ ރަށުގެ ވަރަށް ގިނަ މީހުންގެ ލޯބި ލިބިފައި މީހެކެވެ." ކޮއްކޮގެ މަންމަ އާއި ބައްޕަ ކައިވެނި ކުރާކަށް މަންމަގެ އާއިލާގެ މީހުން ގަބޫލެއް ނޫން. އެހެން ނަމަވެސް އެމީހުންނާއި ދެކޮޅަށް އެމީހުން ކައިވެނި ކުރީ. އެވަރުންވެސް އެމީހުން ދޫކޮއްލާކަށް ބޭނުމެއް ނުވި. ދެން ކުރިކަމަކީ ފަންޑިތަ ހަދަން ފެށީ. ކޮއްކޮ ކުޑައިރުވެސް ވަރަށް ބަލިވި. ދެން ފަންޑިތަ ހަދައިގެން ރަނގަޅުވީ " އެމީހާ ވާހަކަ ކުރިއަށް ގެންދިޔައެވެ. ނާއިފްއަށް އެވާހަކަ ގަބޫލު ކުރެވުނެވެ. އެހުރިހައި ކަމެއް ނާއިފް އަށް މެދުވެރިވިއެވެ.\nދޯނި ރަށުގެ ރަށަށް ލެފުމާއި އެކު ނާއިފް އަވަސްވެގަތީ ގެއަށް ދިއުމަށެވެ. ބައްޕަގެ ހާލު ދެކިލުމަށެވެ. ބައްޕަ މާކުރިން ވަނީ ރަށަށް އައިސްފައެވެ. ނާއިފް ގެއަށް ދިޔައިރު ބައްޕަ ގޯތިތެރޭގައި މަސައްކަތެއްގައި އުޅުނެވެ. ބައްޕަ ފެނުމާއިއެކު ނާއިފް ގޮސް ބައްޕަގެ ގައިގައި ބައްދާލިއެވެ. ބައްޕަގެ އުޅޭ އުޅޭ ހާލު ދެކިފައި ނާއިފްއަށް ރޮވިއްޖެއެވެ. މަންމަ އެއީ ހާދަ ރަހުމް ކުޑަ މީހެކޭ ނާއިފް ހިތަށް އެރިއެވެ.\n" ބައްޕަ މުސްކުޅިވީމަ ދެން ކޮން މަސައްކަތެއް ތި ކުރަނީ. އަހަރެން ހުރިހާ ޚަރަދެއް ކޮއްފާނަން " ނާއިފް ބައްޕަ ގާތުގައި ބުނެލިއެވެ.\n" ނޫނޭ ދަރިފުޅާ. މަސައްކަތް ކުރަންވާނެ. މަންމަވެސް ދެން ނާންނާނެ. ދަރިފުޅުގެ ބަފައިބެއާއި ކައިވެނި ކުރަންށޯ އުޅެނީ " ބައްޕަ ހުރީ ވަރަށް ދެރަވެފައެވެ. ނާއިފް އެވާހަކަ އަޑު އިވުނު ކަމަކަށް ނުހަދައެވެ. ބައްޕަ ގޮވައިގެން ގޮސްވަނީ ގޭތެރެއަށެވެ. ނާއިފް ދިޔައީ ފެންވަރާށެވެ. ބައްޕަ ގޮސް ކޮޓަރިއަށް ވަނެވެ. ނާއިފް ފެންވަރައިގެން ނިކުތް އިރު ބައްޕަ ހުރީ ސައި ހަދައިގެންގެންނެވެ. އެކަން ކުރާނެ އެހެން މީހަކު މިހާރަކު ނެތެވެ ސައިބޮއިގެން ނާއިފް ގޮސް ޖޯލީގައި އޮށޯތެވެ. އޭނާގެ މާޒީއާއި ދޭތެރޭ ވިސްނެނީއެވެ. އިރުކޮޅަކު އޮތުމަށް ފަހު ނާއިފް ގޮސް ކޮޓަރިއަށް ވަނެވެ. ދަތުރުގެ ވަރުބަލި ފިލުވައިލުމަށެވެ. ކޮޓަރީގައި އޮއްވާ ނާއިފް އަށް ނިދިއްޖެއެވެ. ނާއިފްއަށް ހޭލެވުނީ މަޢްރިބު ނަމާދަށް ބަންގި ގޮވާ އަޑަށެވެ. ނާއިފް ތެދުވެގެން ގޮސް ނަމާދަށް ދާން ތައްޔާރުވިއެވެ. އަދި ގެއިން ނިކުންނަމުން ބައްޕަވެސް ގޮވައިގެން ދާނަމޭ ހިތާ ގޮސް ކޮޓަރި ހުޅުވައިލިއެވެ. ނާއިފްއަށް ލިބުނީ ކުއްލި ހައިރާން ކަމެކެވެ. ބައްޕަ އޮތީ އެނދު ކައިރިއަށް ވެއްޓިފައެވެ. ނާއިފް ގޮސް ބައްޕަ ނެގިއެވެ. އެއްވެސް ކަހަލަ ހަރަކާތެއް ނެތެވެ. ނާއިފް ބައްޕަ ކޮނޑަށް ލައިގެން ދުއްވައިގެންފިއެވެ. ޑޮކްޓަރ އަށް ދައްކާށެވެ. ޑޮކްޓަރ ބަލާފައި ބުނީ ބައްޕަގެ ފުރާނަ ނެތްކަމަށެވެ. ނާއިފް މޫނު މައްޗަށް އަނދިރި ވާން ފެށިއެވެ. ހޭވެރިކަން ވީ އިރު އޮތީ އެތާގެ އެނދެއްގައި ބާއްވާފައެވެ. ނާއިފް ހިތްވަރު ކޮއްލާފައި ތެދުވިއެވެ. ބައްޕަގެ ކަށުކަމާކެމީގެ ހުރިހާ ކަމެއްގައި އަމަލީ ގޮތުން ނާއިފް ބައިވެރިވިއެވެ. ބައްޕަ ވަޅުލުމަށް ފަހު ރައްޓެހިންނާއި އެކު ނާއިފް ގެއަށް ދާން ހިނގައިގެންފިއެވެ. އެވަގުތު ނާއިފްގެ ފޯނު ރިންގްވާން ފެށިއެވެ. ވަހީދާގެ މަންމައެވެ.\n" ކިހިނެތްވީ. ބައްޕަ ނިޔާވެއްޖެ. ދެންމެ މިއައީ ޖަނާޒާގެ ކަންތައް ނިންމާލާފައި " ނާއިފް ބުނެލިއެވެ.\n" މަ މި ގުޅީ ތިކަމާ ބޭހޭ ވާހަކަ ދައްކާކަށް ނޫން. ކަލޭގެ މަންމަ މަގޭ ފިރިމީހާ ގޮވައިގެން އޮއްވާ ފެނިގެން. ހުންނާނެ މިހާރު ދެމީހުންނަށް ވާވަރު ކޮއްލާފައި " ވަހީދާގެ މަންމަ ފައްޗަކަށް އަމުނާލިއެވެ. ނާއިފް ބުނާނެ އެއްޗެއް ނެގިފައި ހުއްޓުން އެރިއެވެ. " އާދޭ ކަލޭގެ މަންމަ ބަލާ މާލެ. މަ މިހުރީ ކަލޭގެ މަންމަ ގޮވައިގެން ހޮސްޕިޓަލުގައި " އަނެއްކާވެސް ނާއިފް ހާސްވިއެވެ. އޭގެ އަނެއްދުވަހު ދޯންޏެއް ކުއްޔަށް ހިފައިގެން މާލެ ދިޔައެވެ. ނާއިފް ހޮސްޕިޓަލަށް ދިޔައިރު ވަހީދާގެ އާއިލާގެ މީހުން ތިއްބެވެ. ނާއިފްގެ މަންމަ ވަނީ އައިސީޔޫގައެވެ. ނާއިފް ގޮސް ބޭރުގައި ހުރި ގޮނޑިބަރީގައި އިށީނެވެ. ކައިރީގައި ފުލުހުންގެ ބަޔަކުވެސް ތިއްބެވެ. އިރުކޮޅަކުން ޑޮކްޓަރ ނިކުތެވެ. ޑޮކްޓަރ ދިނީ ނާއިފް ހިތް ހުއްޓުނު ކަހަލަ ޚަބަރެކެވެ. މަންމަވެސް މިދުނިޔެ ދޫކުރީއެވެ. ބައްޕަގެ ނިކަމެތިވީމަ މޮޅު ގޮތް ހޯދަން އުޅެގެންނެވެ. މާލޭގެ ގެދޮރު ހުރި މީހަކާއި ކައިވެނި ކުރަން އުޅެގެންނެވެ. ނަމަވެސް އެނިކަމެތި ބައްޕަވެސް ދިޔަ ގޮތަށް މަންމަވެސް ދިޔައީއެވެ. އެކަމަކު މީހުން ބުނާ ގޮތުން ބައްޕަ ނިޔާވީ ބަޔަކު ހެދި ފަންޑިތައިގެ ސަބަބަންނެވެ. އެކަމަކު ނާއިފް އެކަމެއް ގަބޫލެއް ނުކުރެއެވެ. ފަންދިތަ އަކީ ނާއިފް ގަބޫލު ކުރާ އެއްޗެއް ނޫނެވެ. އެކަމަކު ގަބޫލު ކުރަން ޖެހޭ ކަމެއް އެބައޮތެވެ. މަންމަ އާއި ބައްޕަ ނިޔާވީ އިރުއޮއްސުނު ވަގުތުގައެވެ.\nވޭރިއެންޓްތަކާ ދެކޮޅަށް ސްޕުޓްނިކް ވަރަށް ރަނގަޅަށް މަސައްކަތްކުރޭ: ސައިންސްވެރިން


Kareenaa vihaa gadhavumun "Veere Di Weddingc2" fashanee\nކަރީނާ ވިހާ ގަދަވުމުން "ވީރޭ ދީ ވެޑިން 2" ފަށަނީ\n"ވީރޭ ދީ ވެޑިން"ގެ މެއިން ކާސްޓުން\nކަރީނާ ކަޕޫރާއި ސޯނަމް ކަޕޫރު އަދި ސްވާރާ ބާސްކަރް އާއި ސިކާ ތަލްސާނިއާ މުހިއްމު ރޯލުތަކެއް ކުޅެފައިވާ "ވީރޭ ދީ ވެޑިން" އަކީ ބޮކްސް އޮފީހުގައި ވަރަށް ރަނގަޅު ކާމިޔާބެއް ހޯދި ފިލްމެކެވެ. ފިލްމު ރިލީޒްކުރިތާ ދެ އަހަރު ފުރުން ފާހަގަ ކުރުމާ ދިމާކޮށް ފިލްމު އުފެއްދި ފަރާތުން ވަނީ މީގެ ސީކުއަލް އެއް ނުވަތަ ދެ ވަނަ އެއް އުފައްދަން އުޅޭކަން އިއުލާން ކޮށްފަ އެވެ.\n"ވީރޭ ދި ވެޑިން" ޕްރޮޑިއުސްކުރީ ސޯނަމް އާއި އޭނާގެ ކޮއްކޮ ރިއާ ކަޕޫރެވެ.\nފިލްމުގެ މައުލޫމާތު އެނގޭ މީހަކު އިންޑިޔާގެ ނޫހަކަށް ބުނެފައިވާ ގޮތުގައި މި ފިލްމުގެ ދެވަނަ ބައިގައި ވެސް ހަރަކާތްތެރިވާނީ ހަމަ ފުރަތަމަ ފިލްމުގައި ބައިވެރިވިން ތަރިންކަން ގާތްގަނޑަކަށް ޔަގީންވާ ކަމަށެވެ.\n"ވީރޭ ދީ ވެޑިން"ގެ ޝޫޓިން ފެށިއިރު އިރު ކަރީނާ އިނީ ފުރަތަމަ ދަރިފުޅަށް ބަލިވެ އެވެ. ބަނޑުބޮޑު ނަމަވެސް ކަރީނާ ވަނީ އެ ފިލްމުގެ މަސައްކަތް ފުރިހަމަ ކޮށްދީފަ އެވެ. ނަމަވެސް މިފަހަރުގެ ފިލްމު ފަށަން ޕްރޮޑިއުސަރުން ރާވަމުންދަނީ ކަރީނާ ވިހާ ގަދަވީމަ އެވެ.\nތަންކޮޅެއް ކުރިން ސޯނަމް ދީފައިވާ އިންޓަވިއު އެއްގައި "ވީރޭ ދީ ވެޑިން"ގައި ހަރަކާތްތެރިވި ހަތަރު ބަތަލާއިންގެ ގުޅުން ވަރަށް ގޯސް ކަމަށް ދެކެވުނު ވާހަކަ ތަކަށް ވެސް ޖަވާބު ދީފައި ވެއެވެ.\n"އަހަރެމެން އެކަކު އަނެކަކަށް ތަޅާ، ވަކި އަޅާ، އަރާރުންވާ ކަމަށް ހީވާނަމަ އެ ހީކުރާ ބަޔަކަށް ބުނެލަން އޮތީ ހަމަ އެކަނި ސޮރީ އޭ. އެ ފަދަ އެއްވެސް ކަމެއް އަހަރެމެންގެ މެދުގައި ނުހިނގަޔޭ. އަހަރެމެން އެންމެން އެކަކު އަނެކަކާ ވަރަށް ގުޅިގެން މަޖާޚޮށް އުޅުނީ ޝޫޓިން ނިމެންދެން ވެސް،" ސޯނަމް ބުންޏެވެ.\nފިލްމުގެ ސްކްރިޕްޓް ތައްޔާރުކުރުމުގެ މަސައްކަތް މިހާރު ކުރިޔަށްދާއިރު ދެ ވަނަ ފިލްމު ފެށޭނީ ފުރަތަމަ ފިލްމު ނިމުނު ހިސާބުން ކަމަށް ވަނީ ބެލެވިފަ އެވެ. މިފަހަރުގެ ފިލްމުގައި ބޮޑަށް ބަލާނީ ހަތަރު އަންހެނުންގެ ލޯބީގެ ގުޅުމުގެ މައްޗަށް ކަމަށް ވަނީ ބެލެވިފަ އެވެ.\nސޯނަމް ކަޕޫރް ކަރީނާ ކަޕޫރު


ހާސިލް ވުމަށް އެދި 20 – Esfiya – Dhivehi Vaahaka Site\n- by ?Nafu? - 74- September 22, 2019\nމާލޭގެ އުސް އިމާރާތްތަކާއި ފެހިކަން ގަދަ ގަހެއް ނެތް އެ މާހައުލު ފެނިފައި އަނެއްކާވެސް ކައިޒީންގެ ގާތަށް އައީ އަމަށަކު ފޫއްސެއް ނޫނެވެ. އުފަން ބިން ދެކެވެސް ކައިޒީން އެއަންނަ ރުޅިއެއް ބުނެދޭންވެސް ނޭނގޭ ކަހަލައެވެ. ފެރީގައި އިން އިރުވެސް މޫނުމަތީގައި އަތް އަޅައިގެން އިން ގޮތުން ހީވަނީ މާލެ ލޮލު ކޮޅަށް ފެންނަން ވެސް ބޭނުން ނުވާ ހެންނެވެ.\nކައިޒީން އެގޮތަށް އިން އިރު އާރިފާ އިނީ މާލެއަށް ނޭރިގެން ކެތް މަދުވެފައިއެވެ. މިހާރުވެސް ދުޢާ ކުރަމުން އެދަނީ އެއްވެސް ކަހަލަ ދަތިކަމެއް ނައިސް ގެޔާއި ހަމައަށް ފޯރާތޯއެވެ. އެހާއިވެސް އޭނާ ހުރީ މާލެއަށް ނޭރިގެން ކެތް މަދު ވެފައިއެވެ. ސަބަބަކީ އެދުވަހަކީ އޭނާގެ ނަން މައްޗަށް ވިޔަފާރި ބަދަލު ކުރާ ދުވަސް ވީމައިއެވެ. ކުރިއަށް އޮތް ދުވަހަކީވެސް އެކަމުގައި އުޅެން ޖެހޭ ދުވަހަށް ވީމައާއިއެކުއެވެ.\nމާހިލް އިނީ އީނާޝްގެ ޖަވާބެއް ނުލިބިގެން އެކަމާ ހިތް މޯޅިވެފައިއެވެ. އީނާޝް ދޭނީ ކޮންކަހަލަ ޖަވާބެއް ކަމެއް ވެސް ނޭނގޭތީ އާއިއެކު މާޙިލްގެ ހިތް އިތުރަށް ދަނީ ނުތަނަވަސްވަމުންނެވެ. އީނާޝް އޭނާގެ ލޯތްބަށް އިންކާރު ކޮށްފިއްޔާ މާހިލްގެ ހިތް ކުދި ކުދި ވާނެެވެ. އެހެން މީހަކު ދެކެ ނުވާވަރަށް މާހިލްއަށް ވަނީ އީނާޝްދެކެ ލޯބިވެވިފައިއެވެ. ދުވަހަކު އަންހެނެއް ފެނުނަސް ނުވާގޮތްތަކެއް މާހިލް އަށް އީނާޝް ފެނުމުން ދަނީ ވަމުންނެވެ. ކޮންމެ ފަދަ ޖަވާބެއް ލިބުނަސް ހެޔޮކަމުގައި ނިންމިޔަސް މާހިލްއަށް އީނާޝް ނުލިބިއްޖާ އެއީ އޭނާ ދިރިހުއްޓާ ވަޅުލުން ކަހަލަ ކަމެއްގެ ގޮތުގައި މާހިލް އަށް ގަބޫލުކުރެވުނެވެ. އެހައިވެސް ބޮޑަށް މާހިލް އީނާޝްދެކެ ލޯބިވެއެވެ. އެދެ މޫނު މައްޗަށް ހިނިތުންވުމެއް ގެނެސްދޭން ބޭނުންވެއެވެ. ދުވަހަކު ނުފިލާވަރަށެވެ.\nއެކި މީހުން އެކި ކަންކަމާމެދު ވިސްނަން އިންދާ ފެރީ ގޮސް މާލެ އާއި ކައިރިކުރިއެވެ. ކައިޒީން ތުން ދަމައިގެން ފެރީން ފޭބިއިރު އެހެން މީހުން ތުންފަތަށް ހިނިތުންވުމެއް ވެރިކުރުވައިގެން ފެރީން ފޭބިއެވެ. ދަތުރުގެ ވަރުބަލިކަމުން އެންމެން ވެސް ތިބީ ގެޔަށް ނުދެވިފައިއެވެ. އެހެންކަމުން އަވަހަށް ގެނައި ހުރިހާ އެއްޗެއް މާހިލް އާއި ފަޒީލް ކާރަށް އަރުވައި ގެޔަށް ދިޔުމަށް އަވަސްވެގަނެވެ. އެންމެފަހުގެ ކަމަކަށް ޒިރާން ކާރަށް އަރުވާ އެންމެން ކާރުގައި ހަމަ ޖެހުވުމާއިއެކު ކައި ޓްރޭޑާރސްއަށް ދާން ކާރު މިސްރާބު ޖެހިއެވެ.\nކައިޒީންމެނަށް ނުފެންނާނެހެން ތަންކޮޅެއް ދުރުގައި ހުރި ނަބާހު ހުރީ ޖެހި ބުދެއްހެން އެތަނަށް ގަނޑުވެފައިއެވެ. އަދި ހުރީ ލޯ ކުރިމަތިން ދެންމެ ފެނުނު މަންޒަރުތައް ގަބޫލުވެސް ނުކުރެވިފައިއެވެ. އެހެންނުވާންވީ ކީއްވެ ހެއްޔެވެ. ކައިޒީންމެނާއިއެކު ދެންމެ ކާރަށް އެއެރީ އޭނާގެ ދޮން މަންމައާއި އީނާޝްއެވެ. އޭނާ ފެނުމުންވެސް ދަންނަ ކަމަށްވެސް ހަދާނުލައި ކާރަށް އެއެރީއެވެ. ކައިޒީން ކައިރީ މީގެ ދުވަސްތަކެއް ކުރިން އެހި ސުވާލަށް ޖަވާބު އެލިބުނީ އެތަށް ދުވަހެއް ފަހުންނެވެ. ނަބާހުއަށް ހުރީ ބުނާނެ އެއްޗެއް ނޭނގިފައިއެވެ. އެހެން އިރުކޮޅަކު ހުރެފައި ނަބާހު ގެއަށް ދާން މިސްރާބު ޖެހިއެވެ. ހިނގަމުން ދިޔައިރުވެސް އެހެން ކަމަކަށް ވިސްނޭ ވަރަށް ވުރެ ނަބާހުގެ ތަބީއަތު ވަނީ ގޯސްވެފައިއެވެ.\nކައިޒީންއަށް ގެޔަށް ވަނެވުމާއިއެކު ފުރަތަމަވެސް ޖެހިގަތީ ކައިރީގައި ހުރި ސޯފާއަށެވެ. އަދި ފޯނު ނަގައި ވައިފައި ޖައްސާލިއެވެ. އެވަގުތު ފުލުފުލުން މެސެޖް އެތި އަންނަން ފެށުމުން އިރުކޮޅަކު ފޯން ބާއްވާލީ ފޯނު ސްލޯ ވެފައި ހުރުމުންނެވެ. ނޮޓިފިކޭޝަންތަކުގެ ތެރޭގައި އީނާޝްގެ ނަން އިނުމުން ކައިޒީން ހިސާބަކަށް ހައިރާން ވެފައި އިނެ ވައިބާއަށް ވަނެލިއެވެ. އަދި އީނާޝް ފޮނުވާފައި އިން މެސެޖް ކިޔާލިއެވެ. އެވަގުތު ކައިޒީންގެ ގާތަށް އައީ އަމަށަކު ހިންޏެއް ނޫނެވެ. އެހިނިގަނޑާއިއެކު ވެސް ކައިޒީން ދިޔައީ އީނާޝްއަށް ރައްދެއް ފޮނުވަން މެސެޖް ލިޔަމުންނެވެ. ލޯތްބަކީ ކޮބައިކަމެވެ. އަދި އީނާޝް ރުޅިއެރުވުމަށްޓަކައި އެހެން މެސެޖެއްވެސް ފޮނުވާލިއެވެ.\nއީނާޝްްވެސް އޭނާގެ ހުރިހައި އެއްޗެއް ހިފައިގެން ކޮތަރިއަށް ވަނެފައި ފުރަތަމަވެސް އަތްލީ އޭނާގެ ފޯނުގައިއެވެ. ކައިޒީންވެސް ފޯނު ހިފައިގެން އިނުމުން މިޙާރު އޭނާއަށް ޖަވާބެއް ލިބޭނެކަން އިނގުމުންނެވެ. އީނާޝްވެސް ވައިފައި ޖައްސާލުމާއިއެކު މެސެޖްތައް ފުލުފުލަށް އަންނަން ފެށިއެވެ. އެވަގުރު ވައިބާއަށް ވަނުމާއިއެކު އެންމެ ފުރަތަމަވެސް އިނީ ކައިޒީންގެ މެސެެޖް ކަމުން ޖަވާބު ކިޔާލަން ކައިޒީން ޝައުގުވެރިވިއެވެ. އެހެންކަމުން ތަންކޮޅެއް ހަމަޖެހިލާ އީނާޝް އެމެސެޖް ކިޔާލިއެވެ. ”އެހެންޏާ އަހަރެންނަށްވެސް މިވެވުނީ ލޯބި ހެއްޔެވެ؟ ކައިޒީން އެބުނި ހުރިހާ ކަމެއް މާޙިލް ފެނުމުން އަހަރެންނަށް ވެއެވެ. އެކަމަކު އަހަރެންނަށް ނޭނގި މީހަކު ދެކެ ލޯބި ވެވިދާނެ ހެއްޔެވެ؟ ކޮން ފަދަ އަޖައިބެއް ހެއްޔެވެ؟ އެއީ ލޯބި ކަމަށް ވަންޏާ އެހެންޏާ އަހަރެންނަށް މާހިލްދެކެ މިވެވުނީ ލޯތްބެވެ. ހަގީގީ ތެދުވެރި ލޯތްބެވެ. ކޮންމެއަކަސް އަހަރެން މިކަން ގަބޫލު ކުރާނަމެވެ. އެކަމު މާޙިލްއަށް ޖަވާބެއް ދޭން އިނގޭނީ މާހިލްއަކީ ކޮން ކަހަލަ މީހެއްތޯ ބެލުމަށް ފަހުއެވެ. ނަމަވެސް އެކަން ބަލާނީ ކިހިނެއް ހެއްޔެވެ؟” އީނާޝްގެ ސިކުނޑި ވަނީ އެކި ކަހަލަ ސުވާލުތަކުން ފުނިޖެހިފައިއެވެ. އެންމެ ފަހުން ކައިޒީންއަށް މެސެޖް ކުރަން ބަލައިލިއިރު އެހެން މެސެޖެއް ފޮނުވާފައި އިނުމުން އެ ކިޔާލިއެވެ.\n* އަނެއްކާ މީހަކު ދެކެ ލޯބިވެވުނީތަ؟*\nފުަރަތަމަ ފަހަރަށް އީނާޝްއަށް ކައިޒީންގެ އެ މެސެޖުން ހޭން ފެށުނެވެ. އަދި ކައިޒީންއަށް ރައްދެއް ދޭންވެސް ދިނެވެ. އީނާޝް މިހާރު ބޭނުންވަނީ ކައިޒީންއާއި ގުޅިގެން އެކީގައި ކަންތައްތައް ކުރާށެވެ. ކުރީގައި އުޅުނިހެން އެކަކު އަނެކަކު ދެކެ ރުޅިއައިސްގެން އުޅޭކަށް އީނާޝް ބޭނުމެއް ނުވެއެވެ. މިހާރު ކައިޒީން އަކީ އޭނާގެ ތައްތައެކެވެ. އެކަން ޖެހޭނީ ގަބޫލުކުރާށެވެ. އެހެންކަމުން ލިބުނު ފުރުސަތުގައި އީނާޝް ކައިޒީން އާއި ވާހަކަ ދައްކައިގެން ހުރިހާ ކަމަކަށް މަޢާފަށް އެދެން ގަސްތުކުރިއެވެ.\n*ހޫމް.. ކައި.. ބުނެބަލަ މާހިލް އަކީ ކޮންކަހަލަ މީހެއް؟*\nއީނާޝް ފޮނުވާލި މެސެޖް ކިޔާފައި ކައިޒީންއަށް އިނެވުނީ ގަނޑުވެފައިއެވެ. އަދި ދުވަހަކުވެސް އީނާޝް އޭނާއަށް ކައި އޭ ކިޔައިގެން ވާހަކައެއް ނުދައްކައެވެ. އަދި އެހައި ލޯބި ކޮށެއްވެސް ވާހަކަ ދައްކާފައިއެއް ނުވެއެވެ. އެހެންކަމުން މިއަދު ކައިޒީންއަށް ލިބުނު އުފާ ބަޔާން ކުރަންވެސް ދައްޗެވެ. ހިތުގައި އީނާޝްއާއި މެދު އޮތް ލޯބި އަދި ދެގުނައަށް އިތުރުވިއެވެ. އީނާޝްއަށް ލޯބިވެވިގެން އެއުޅެނީ މާހިލްއާއި ކަން އިނގުމުން ކައިޒީން އިތުރަށް އުފާވިއެވެ. ސަބަބަކި މާހިލްއަކީ ނުހަނު ރަނގަޅު މީހަކަށް ވެފައި އީނާޝްއަށް ހަޔާތުގެ ބައިވެރިއަކަށް އެވަރުގެ ރަނގަޅު މީހަކު ލިބުމުންނެވެ.\n* މާހިލްބެ އަކީ ވަރަށް ރަނގަޅު ވަރަށް ކެއަރީން ބޯއީއެއް.. ވަރަށް އަންޑަސްޓޭންޑިން ވެސް ވާނެ.. ވަރަށް އަނގަ ގަދަ ވެސް ވާނެ ބައެއް ފަހަރު.. ވަރަށް މަޖާވެސް ވާނެ.. އެކަމު ވަރަށް ދެރަ ހިތެއް އޮންނަނީ.. މިބުނީ ކިރިޔާ ކަމެއް ވާއިރަށްވެސް ވަރަށް އަވަހަށް ދެރަވޭ.. ކުޑަކުޑަކމެއް އަތުން ވިޔަސް… މިހާރު ބައްޕަގެ ފިހާރައިގައި އުޅޭތާ2އިޔާސް ކަންނެ އެވީ.. އެކަމު އަދި ނެތް އެއްވެސް ކަހަލަ އޮޅުވާލުމެއް އޮޅުވާލާފައިއެއް.. ވަރަށް މީހުންނާ ފްރެންޑްވެސް ވާނެ.. ކައި ދެކެ ވެސް މާހިލްބެ ވަރަށް ލޯބިވާނެ.. ބައްޕަ ނުބުންޏަސް މިގޭގައި ފިރިހެނުން ކުރަން ޖެހޭ ކަންތައް ކޮއްދޭނެ.. އެނެއްހެން ބުނަންޏާ އެއީވެސް މިގޭ މީހެއް މިހާރު.. ބައްޕަވެސް މާހިލްބެ ދެކެ ވަރަށް ލޯބިވޭ.. އަދި ބުނަން ހިޔެއްނުވޭ އެއްވެސް ކުއްޖަކާ ރައްޓެހިވި ހެންނެއްވެސް.. އެކަމު ޔަގީން ބައިވަރު ކުދިން މާހިލްބެ އާއި ހެދި އުޅޭނެކަން.. އެހައިވެސް ހޭންޑްސަމް ވިޔަ.. ހެހެ.. އަނެއްކާ މާހިލްބެ ދެކެތަ ލޯބިވެނުނީ؟ *\nކައިޒީންގެ ފަރާތުން މާހިލްއަކީ ކޮންކަހަލަ މިޒާޖެއްގެވެރި މީހެއްކަން އިނގުމުން އީނާޝްއަށް އިތުރަށް މާހިލްއާއި މެދު ގަޔާވެވުނެވެ. އަދި މާހިލްއަކި ނުހަނު ރަނގަޅު މީހެއްކަން އިނގުމުން އީނާޝްއަށް ހިނިތުންވެލެވުނެވެ.\n* ހެހެ.. އޯކޭ.. ތެންކްސް ވަރަށް ބޮޑަށް.. އެކަމު ކޮބާ މާހިލްގެ ފެމިލީ މީހުން؟ އެމީހުން ކައިރިއަކަށް ނުދޭތަ؟*\n* މާހިލްބެ ނެތް އެކަކުވެސް މިދުނިޔެއަކު.. އެއީ ހުރި ހަމަ އެކަނި ދަރިއަކީވެސް.. އީނާޝް.. މާހިލްބެ އެހީތަ އަނެއްކާ ރައްޓެހިވާން.. އެހެންވެއްޖާ މާހިލްބެ އަށް ނޯ ނުބުނާތި އިނގޭ.. ޔެސް އޭ ބުނޭ.. މާޙިލްބެ ހިޔެއް ނުވޭ ދުވަހަކުވެސް އީނާޝްއަށް ދެރަގޮތެއް ހަދާނެ ހެންނެއް.. *\nކައިޒީންގެ އެންމެ ފަހުގެ މެސްޖް ކިޔާލައިފައި ފުރަތަމަ ފަހަރަށް އީނާޝްއަށް މަޙިލްއާއި މެދު ހަމްދަރުދީ އުފެދުނެވެ. އަދި އީނާޝްއަށް ހިނިތުންވެލެވުނެވެ. އެންމެ ފަހުން އީނާޝް މާހިލްއަށް ޖަވާބެއް ދޭން ނިންމިއެވެ.\n* ކައި ވަރަށް ބޮޑަށް މަޢާފަށް އެދެން.. އިނގޭ އަހަންނާ ހެދި ކައި ވަރަށް ގިނައިން ރުއި ކަން.. އެކަމު މިހާރު ބޭނުމެއް ނުވޭ ކައި އާއި ވާހަކަ ނުދައްކާ ރުޅިވެގެން އުޅޭކަށް.. ތީ މިހާރު އަހަރެންގެ ދައްތައެއް.. ކައި އަހަރެންނަށް މައާފު ކުރޭ.. *\nއީނާޝްގެ އެންމެ ފަހުގެ މެސެޖް ކިޔާލައިފައި ކައިޒީންއަށް އިނީ ހަމަ ރަނގަޅަށްވެސް ރޮވިފައިއެވެ. ނަމަވެސް ކައިޒީން އީނާޝްއާއި މެދު ރުޅިވެރިކަން ބާއްވަން ބޭނުން ނުވާތީ ކައިޒީން އީނާޝްއަށް މައާފުކުރިއެވެ. ހިތުން ރުހުމުންނެވެ. އެއްވެސް ނަފްރަތަކާއި ރުޅިވެރިކަމެއް ނުބާއްވައެވެ.\nކައިޒީން އީނާޝްއަށް މަޢާފު ކުރުމުން އީނާޝް ނުހަނު އުފާވިއެވެ. ދުވަހަކުވެސް ނުލިބޭވަރުގެ އުފަލެއް އީނާޝްއަށް ލިބިގެން ދިޔައެވެ. އަދި ހީވީ އީނާޝްގެ ބޮލުން އެއްބައި ލުއިވިހެންނެވެ. އަދި ހިތަށް ހިތް ހަމަ ޖެހުމެއް ލިބިގެން ދިޔައެވެ. އީނާޝް ފޯނު ބާއްވާލައިފައި އިރުކޮޅަކު ނިދާލަން އޮށޯވެލިއެވެ. އޭރު ގޭތެރެއިން އަޑެއް ބަޑެއް ނީވެއެވެ.\nކައިޒީން އެއްވެސް ވަރަކަށް ފޯނު ބާއްވާ ކަހަލަ ހިޔާލެއް ނުކުރެއެވެ. އެ ލިބުނު އުފަލުން ކައިޒީންގެ ވަރުބަލިކަން ވެސް މިހާރު ވަނީ ހަށިގަނޑާއި އެތައް ހާސް މޭލު ދުރަށް ގޮހެވެ. އަދި ދިޔައީ މާހިލްއަށް މިއަދު އީނާޝް ދެއްކި ވާހަކަތައް ކިޔާދެމުންނެވެ. އަދި އީނާޝްއަށް ދެރަ ގޮތެއް ނުހެދުމަށްވެސް ކައިޒީން ދިޔައީ ނަސޭހަތްތެރިވަމުންނެވެ. ކައިޒީން މާހިލްއަށް ވުރެ ކުޑަވިޔަސް އޭނާ ދިޔައީ ހެޔޮއެދޭ މީހެއްގެ އަދި ކޮއްކޮއެއްގެ ހައިސިއްޔަތުންވެސް މާހިލްއަށް ނަސޭހަތްތެރިވަމުންނެވެ. ކައިޒީން އެވަރަށް މެސެޖް ކުރަމުން ދިޔައިރުވެސް މާހިލް ރައްދެއް ނުދިނުމުން އެންމެފަހުން މާހިލް ނިދީ ކަމަށް ނިންމައި މާހިލްއަށް މެސެޖް ކުރުން ހުއްޓާލިއެވެ. ފޯނު ބާއްވާގައި ކައިޒީން ގޮސް އޮށޯވެލީ އޭނާ އޭނާ އެންމެ ބަލާހިތްވާ ކޮރިއަން ސީރީޒް ބަލާށެވެ. އެނުބަލާތާވެސް ގިނަ ދުވަސް ވުމުންނާއިއެކުއެވެ.\nރޭގަނޑުގެ ހަމަހިމޭން ވަގުތުގައި އީނާޝް ހުރީ ބެލްކަންޏަށް ނުކުމެ ހިތްހަމަ ޖައްސާލުމަށެވެ. ކަޅުކުލައިގެ ފޮތިގަނޑަކަށް ހުދު ކުލައިގެ އެސްތަކެއް އުކާލެވިފައިވާ ފަދައިން ރޭގަނޑުގެ އެހިތްގައިމު އުޑުމަތި ދަނީ ސިފަވަމުންނެވެ. އަދި ތަރިތައް ކައިރީގައި އިން ސާދަވިލޭރޭގެ ހަނދުވެސް ހީވަނީ ތަރިތަކާއިއެކު އުޑު މަތީގައި ފިޔަ ޖަހާހެންނެވެ. އެމަންޒަރު ބަލަން ހުރި އީނާޝް އަށް ދިޔައީ ކުޅަދުންވަންތަކަމާއި މެދު ވިިސްނެމުންނެވެ. އެހާއިވެސް އެމަންޒަރު ފުރިހަމަވެފައި ސާދާއެވެ.\nއީނާޝް އެތާ ހުރެފައި އެންމެ ފަހުން އެނާގެ ފޯނު ނަގައި މާހިލްއަށް ޖަވާބެއް ދޭން ނިންމިއެވެ. ޔެސް އޭ ޖަހައި މާހިލްއަށް މެސެޖް ފޮނުވާލިއިރު އީނާޝްގެ އަތް ދިޔައީ ތުރުތުރު އަޅަމުންނެވެ. އަދި އޭނާގެ ހިތް ދިޔައީ ނޭނގޭ ބާރު މިނަކަށް ތެޅެމުންނެވެ. ނަމަވެސް ހިތުގައި ކޮންމެސް ވަރަކަށް އުފާވެރިކަމެއްވެސް ވިއެވެ.\nއެހެން ހުއްޓާ ކައިޒީން އައިސް އީނާޝްގެ ކޮޓަރިއަށް ވަނުމުން އީނާޝް އެނާގެ ފޯނު ނިއްވާލައިފައި އެތާހުރި މޭޒުމަތީގައި ބާއްވާލިއެވެ. ”ކޮބާ މިހާރު މާހިލްއަށް ޖަވާބެއް ދިނީތަ؟” ކައިޒީން ކޮށްލި ސުވާލުންވެސް އީނާޝްގެ ގައިގައި ހީވީ ކަރަންޓު ޖެހުނު ހެންނެވެ. ހުރިހާ ލޯލިތަކެއް ކޮޅަށް ޖެހުނު އިރު ދެކޮލަށް ވަނީ ހަށިގަނޑުގައި ހުރި ހުރިހާ ލެޔެއް ޖަމާވެފައިއެވެ. އީނާޝް ޖަވާބެއް ނުދީ ހުރުމުން އަނެއްކާވެސް ކައިޒީން ހަމަ އެސުވާލު ކުރިއެވެ. ”ހޫމް.. ދެންމެ ޖަވާބެއް ދީފިން.. ޔެސް..” އީނާޝް ދުރުބަލަމުން ޖަވާބު ދިނެވެ. އެވަގުތު ކައިޒީން ފުންމަ ފުންމާފައި އައިސް އީނާޝްގެ ގައިގައި ބައްދާލިއެވެ. ކައިޒީން އުޅުނު ގޮތުން އީނާޝް ހުރީ ހީހީ ހަލާކުވެފައިއެވެ. ”އެޔެއް ނޫނޭ.. ހިނގާބަ މޭރީ ބްރައުންއަށް ދާން.. ވަރަށް ބަނޑުހައި.. އެއްވެސް އެއްޗެއް ނުކައްކާ އަދި ގެޔަކު.. އެހެން މީހުންވެސް ތައްޔާރު ވޭ އެބަ ދާން..” ”އެތަނަށް ނުގޮސް ހިނގާ ދޯ ކައްކާލަން އެއްޗެއް.. ވަރަށް ދުވަސްވެއްޖެ މިހާރު ނުކައްކާލާތާ..” އީނާޝް އެތަނަށް ނުދަންވެގެން އުޒުރެއް ދައްކާލިއެވެ. ”އެކަމު އަހަރެންނަކަށް ނޭނގޭ ކައްކާކަށް.. އޯކޭ.. އީނާޝް ކައްކާނީ.. އަރެމެން އެންމެން ތިބޭނަން ކާން.. އޯކޭ ދޯ..” ކައިޒީން އަވަހަށް އެކަމުން ރެކިގަތީ ކެއްކުމަކީ އޭނާ މާ ގަޔާވާ ކަމަކަށް ނުވުމުންނެވެ.\n”އެންމެން އަޑު އަހާބަ.. އީނާޝް ބުނީ ކައްކާނަމޯ.. މިރެ ހިނގާ ދޯ މޭރީ ބްރައުންއަށް ދިޔުން ކެންސަލް ކޮށްލަން.. އީނާޝް ކައްކާ އެއްޗެއްގަ ރަހަ ބަލާލަން ވާނުން..” ކައިޒީން ގޮސް އެންމެން ކައިރީ އިނާޝް ކައްކާ ވާހަކަ ބުނެލިއެވެ. އަދި އެއާއިއެކު އެންމެންވެސް އެކަމަސް އެއްބަސް ވެލިއެވެ.\nވާ ލޯބި އެނގޭ ނަމަ\n💜Masha Allah 😍… Mi💜 part💜 vs 💜varah reethi💜 😘can’t💜 wait💜 read💜 next💜 part😌… When💜 is 💜next 💜part😐…💜\nAwww😘😘😘 thank u soo much dear.. it meansalot💞💞💞💞 next part liyevunu haa avahakah up kohlaanan.. keep waiting dear💕💕💕\nWow maaaaasha allah\nThank u sooo much dear❤🖤💜🧡💛💚💙\nMiothy 20 vana Bai up vefai.. unmeedhu kuran mi part Vs kamudhaane kamah.. adhi mistakes huriyyaa buneladhinun Vs edhen.. 😊😊💞💞💞\nAlheyy.. mi part GA Vs neii dhw cover pic eh.. nafu ekam innaany pic eh laafa..😔😔😔\nNext part liyevunu haa avahakah up kohlaanan.. Insha Allah.. keep waiting💗💗💗\nKiyaalaafa comment eh kohlahchey..💕💕💕 haveanice day..💞💞💞\nLovely grl says:\nHey. Mihaaru vr rythi stry dhaa goii.. eenaash and kaizeen rahtehi v dhw dhn.. and maahil and eenaash too.. vr vr vr rythi mi bqi vs.. dhn avahah aarifaa rangalhu kurey… 💕💓💝💕💓💝💓💓💓💝💓💓💕💓💓waiting for dhn oii bayah\nAwww😘😘😘 thank u sooo much dear..💞💞💞 it meansalot💕💕💕 let’s c dhw dhn vaagotheh..🤔🤔🤔 ya keep waiting dear💜💙💚💛🧡❤🖤\nJust wow😍😍😍😍 k3ep goin nafu.. storynis fantastic.. gud luk💘💚💛💛💔💛💚💘💜\nAwww..😘😘😘 tha nk u sooo much… It meansalot💕💕💕💕\nOMG WOW varahh salhi !! finally inaash and kai friends ahhh v dhw !; can’t wait4next part !!\nV ge biggest fan says:\nV and bts ge big fan eh dho. Im alsoavvvvvvvvv big fan of v/taehyung and bts. I love them likeamad.\nAwww😘😘😘 thank u sooo much dear💕💕💕 it meansalot💞💞💞 yeah.. they two are now friends..❤❤❤ keep waiting💙💚💛🧡🖤❤💜\nV furihama…eenaash maahil ah yes bunefa n kaizeen aa frnd v ma v salhi inge..waiting for the next\nAwww😘😘😘 jiji dear.. thank u sooo much❤❤❤ it meansalot💞💞💞 ya keep waiting💜🖤❤🧡💛💚💙\nBts and v ge fan eh dho. Im alsoav big fan of v and bts.\nOooh..🤔 but I hate btsalot😶\nHehehe yhh I’maarmy !!! Let’s be friends if u don’t mind !!! I purple u !!!\nWowwwwwwww…. V Reethi Mi part vs… Whn is nxt part dear n luv u sis\nAwww😘😘😘 thank u sooo much❤❤❤ it meansalot💞💞💞 next part liyevunu haa avahakah up kohlaanan❤❤ keep waiting💜🖤❤🧡💛💚💙lysm\nMi part varah varah varah varah reethi maa sha Allah….Dhen maahil are inaash dhuru nukuruvah chey….Please….Waiting for the next part..\nAww😘😘😘😘😘😘 thanksamillion dear… It meansalot💞💞💞💞💞💞💞 let’s c dhw vaane gotheh dhn❤❤❤❤ ya keep waiting💙💚💛🧡💜🖤❤\nMi part ves varah reethi maasha allah. Curiously waiting for the next part 😊❤\nAww😘😘😘 thank u soo much dear💞💞💞 ya keep waiting💙💚💛🧡💜🖤❤\nEheh. This is very interesting I just started reading this I can’t wait for the next part and masha allah your talented❤☺☺☺❤❤\naww.. thank u sooo much dear.. 🙂 it meansalot.. 🙂 🙂 🙂\nYo when is the next one 🤔🤔🤔🤔🤔🤔🤔\ninsha allah maadhan.. mihaaru liyamun midhany.. 🙂 🙂\nAhh I’m waiting for the next part eyh when upload kuraany I can’t wait for the next part 🤧🤧😒😒\nNafu vaany Saturday GA submit kohfa.. ekam adhivs upload nuvegen miulheny.. kaap waiting ingey..😊\nKithah dhuvahun upload vany anmukoh ? Pispis kehtherikan kolhun laigen dhaa varu vehjeh 😂😂😂😂😂😂 waiting waiting\nވާނަން އުމުރަށް – 30 –


“ދުވާފަރު ޓީން ކަޕް 2018” މިއަދު ހަވީރު ފެށިއްޖެ – Ungoofaaru\nބަނޑޭރިގަނޑު/ޙަބަރު/“ދުވާފަރު ޓީން ކަޕް 2018” މިއަދު ހަވީރު ފެށިއްޖެ\n0 265 މިނެޓެއް ނުވަނިސް ކިޔާލެވޭ\n“ދުވާފަރު ޓީން ކަޕް 2018” މިއަދު ހަވީރު ފެށިއްޖެއެވެ. މިމުބާރާތަކީ ސްކޫލް ބަންދާ ދިމާކޮށް ސްކޫލް ދަރިވަރުންނަށް އަމާޒުކޮށްގެން ކުރިއަށް ގެންދާ ސިކްސް އަ ސައިޑް މުބާރާތެކެވެ.\nމިމުބާރާތުގެ މައުލޫމާތު އުނގޫފާރު ޑޮޓްކޮމް އަށް ދެއްވަމުން މިމުބާރާތުގެ ކަންކަމުގައި އިސްކޮންއުޅުއްވާ އަހުމަދު ވިދާޅުވީ މިމުބާރާތަކީ ސްކޫލް ބަންދު ދުވަސްތަކުގައި ދަރިވަރުންނަށް ލިބޭ ހުސްވަގުތު ބޭކާރުނުކޮށް ހެޔޮގޮތުގައި ބޭނުންހިފުމަށް ހިތްވަރުދީ އަހުލާގު ރަގަނޅު ބައެއްގެ ގޮތުގައި ކުރިއަށްދިއުމަށް ހިތްވަރު ދިނުމުގެ ގޮތުން ކުރިއަށް ގެންދާ މުބާރާތެއް ކަމަށެވެ.\nގްރޭޑް7ން ފެށިގެން ގްރޭޑް 10 އާހަމައަށް ހުރިހާ ގްރޭޑެއްގެ ކުދިންނަށް ފުރުސަތު ހުޅުވާލައިގެން ކުރިއަށް ގެންދާ މިމުބާރާތުގައި ޖުމުލަ4ޓީމުގައި 48 ކުޅުންތެރިން ބައިވެރިވެފައިވެއެވެ. މިމުބާރާތް ކުރިއަށްދަނީ ލީގު އުސޫލުން އެއްބުރު ކުޅުމަށްފަހު އެއްމެ ގިނަ ޕޮއިންޓް ހޯދާ ދެޓީމް ފައިނަލް ކުޅޭ ގޮތަށެވެ.\nމިމުބާރާތުގައި ޗެމް ޕިއަންޓީމު ރަނަރަޕް ޓީމް، ފެއަރ ޕްލޭ ޓީމް، ފެއަރ ޕްލޭ ކުޅުންތެރިޔާ، މުބާރާތުގެ އެންމެ މޮޅު6ކުޅުންތެރިން އަދި އެންމެ މޮޅު ކޯޗު ހޮވުމަށްވަނީ ހަމަޖެހިފައެވެ.\nމުބާރާތުގެ ފުރަތަމަ މެޗުގައި މިއަދު ހަވީރު ބައްދަލުކުރީ ސީބީއެސް ބީ އާއި އެކުވެރިން ޓީމެވެ. މިމެޗު2– 1 ލަނޑުން ކާމިޔާބު ކުރީ ސީބީއެސް ބީ އެވެ.\nމިމުބާރާތުގައި މާދަމާ ހަވީރުގެ މެޗުގައި ބައްދަލުކުރާނީ ސީބީއެސް އޭ އާއީ ޓީއާރު ބީޗް އެވެ.


ބަޣާވާތަކުން ވެރިކަން ފިރުކާލީ އަޅުގަނޑު އައްޑޫ ސިޓީ ތަރައްޤީކުރަން އުޅުނީތީ – ރައީސް ނަޝީދު – Maldivian Democratic Party\nބަޣާވާތަކުން ވެރިކަން ފިރުކާލީ އަޅުގަނޑު އައްޑޫ ސިޓީ ތަރައްޤީކުރަން އުޅުނީތީ – ރައީސް ނަޝީދު\nއިދިކޮޅު ސިޔާސީ ފަރާތްތަކުން ބަޣާވާތްކޮށް ދިވެހި ރާއްޖޭގެ ޤާނޫނީ ވެރިކަން ފިރުކާލީ އައްޑޫ ސިޓީގެ ތަރައްޤީއަށް ބޮޑެތި މަސައްކަތްތަކެއް ކުރަމުންދާތީ ކަމަށް ރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެ އެވެ.\nމިއަދު މެންދުރުފަހު ނަސަންދުރާގައި ބޭއްވި އެމްޑީޕީ އައްޑޫ ދާއިރާތަކުގެ އިސް މަންދޫބުންގެ ބައްދަލުވުމުގައި ވާހަކަފުޅުދައްކަވަމުން ރައީސް ނަޝީދު އިތުރަށް ވިދާޅުވީ އައްޑޫ ތަރައްޤީ ކުރަން މައުމޫނުގެ ސަރުކާރުން މަސައްކަތްކުރި ނަމަ އައްޑޫ ތަރައްގީ ކުރެވުނީސް ކަމަށާއި، އެހެން ނަމަވެސް އެ ސަރުކާރުން އައްޑޫއާ މެދު އިހުމާލުވެފައިވާ ކަމަށެވެ. އަދި ދިވެހި ރައްޔިތުންގެ ހެވާއި ލާބައަށް އެމްޑީޕީ ސަރުކާރުން ފަށާފައިވާ ހުރިހާ މަސައްކަތެއް މި ބާޣީ ސަރުކާރުން ހުއްޓުވަމުންދާ ކަމަށް ވެސް މިއަދުގެ ބައްދަލުވުމުގައި ރައީސް ނަޝީދު ވިދާޅުވިއެވެ.\nއައްޑޫ ސިޓީއާއި މާލެ ސިޓީ އަދި މުޅި ދިވެހިރާއްޖޭގައި ވެސް ކުރަމުން މިދާ މަސައްކަތަކީ އަވަސް އިންތިޚާބެއް ހޯދުމުގެ މަސައްކަތް ކަމަށް ރައީސް ނަޝީދު ވިދާޅުވިއެވެ. އަދި ބަޣާވާތުގެ ކަންކަން ފުރިހަމައަށް ތަޙްގީގުކޮށް ނިންމައި، އިންސާފުވެރި ޝަރީޢަތެއް ގާއިމްކުރެވިގެން ނޫނީ މި ގައުމަށް ހަމަޖެހުމެއް ނުލިބޭނޭ ކަމަށް ރައީސް ނަޝީދު ވިދާޅުވިއެވެ. އަދި އަވަސް އިންތިޚާބެއް ހޯދުމަށް އެމްޑީޕީން ކުރާ މަސައްކަތުގައި މާލެ ސިޓީއެކޭ އެއްފަދައިން އައްޑޫ ސިޓީގައި ވެސް ޑޯރޓުޑޯ ޖެއްސުމުގައި ބައިވެރިވެވަޑައިގަންނަވާނޭ ކަމަށް ވެސް ރައީސް ނަޝީދު މިއަދުގެ ބައްދަލުވުމުގައި ވިދާޅުވިއެވެ.\nއައްޑޫ ސިޓީގައި އެމްޑީޕީގެ ސަރުކާރުން ރާވައި، އަދި ހިންގަން ފަށާފައިވާ ބައެއް ޕްރޮޖެކްޓްތަކުގެ ތެރޭގައި އައްޑޫ ސިޓީގެ މަގުހެދުމުގެ މަސައްކަތާއި، ހުޅުމީދޫ އަވަށާއި، ހިތަދޫ އަވަށާއި، ސަރަހައްދީ ބަނދަރު ހެދުމުގެ މަސައްކަތާއި، ފެނާއި ނަރުދަމާގެ ނިޒާމުގެ މަޝްރޫޢާއި، ހޮސްޕިޓަލް ތަރައްޤީ ކުރުމުގެ މަޝްރޫޢާއި، އެއަރޕޯރޓް ރަންވޭ އެކްސްޓެންޝަން ޕްރޮޖެކްޓްގެ މަސައްކަތާއި، ސީޕްލޭން ބޭސް އެއް ހެދުމުގެ މަސައްކަތް ފަދަ ބިޔަ މަޝްރޫޢުތައް ހިމެނެއެވެ. އެހެން ނަމަވެސް މި މަޝްރޫޢުތައް ވަނީ ބާޣީ ސަރުކާރު އައުމާއެކު ހުއްޓުމަކަށް އައިސްފައެވެ.\nމީގެ އިތުރުން ވެސް، ބަޖެޓްގެ ބޭރުން ސިފައިންނާއި ފުލުހުންނަށް 400 މިލިއަން ރުފިޔާ ބާޣީ ސަރުކާރުން ޚަރަދުކޮށްފައިވާ ކަމަށް ރައީސް ނަޝީދު ވިދާޅުވިއެވެ. އަދި އެ ފައިށާގެ ތެރޭގައި އައްޑޫ ސިޓީގެ ތަރައްގީއަށް ބަޖެޓުގައި ހުރި ފައިސާ ވެސް ހިމެނޭ ކަމަށް އެމަނިކުފާނު ވިދާޅުވިއެވެ.\n“މިދިޔަ ދެ މަސްދުވަހުތެރޭ ސިފައިންނާއި ފުލުހުންނަށް ބަޖެޓުގެ އިތުރުން 400 މިލިއަން ރުފިޔާ ޚަރަދުވެފައިވާނެކަމީ އަޅުގަނޑުގެ ހިތުގައި ޝައްކު ހިނގާކަމެއް ނޫން. އެއީ އާސަންދައިގެ ދެބައިކުޅަ އެއްބައި، އައްޑޫ ތަރައްގީގެ ދެބައިކުޅަ އެއްބައި.” ރައީސް ނަޝީދު ވިދާޅުވި އެވެ.\nޑިމޮކްރަޓިކް އުސޫލެއްގެ ތެރެއިން ވިސްނާފައި ތަރައްގީ ކުރާން ހުރި ކަންތައްތަކެއް ޚުދުމުޚްތާރު ވެރިކަމެއްގެ ތެރެއިން ކުރެވިދާނެ ކަމަށް ނިންމުމަކީ ވަރަށް “ފެންނުހިފޭ ވިސްނުމެއް” ކަމަށް ވެސް މިއަދުގެ ބައްދަލުވުމުގައި ރައީސް ނަޝީދު ވިދާޅުވިއެވެ.\nއެމްޑީޕީގެ ރައީސް ޑރ.އިބްރާހީމް ދީދީ ޢާއި އައްޑޫ ސިޓީގެ ބައެއް މަޖިލިސް މެންބަރުން ބައިވެރިވެވަޑައިގެންނެވި މިއަދުގެ ބައްދަލުވުމުގައި އެމްޑީޕީން އައްޑޫ ސިޓީގައި ރިޔާސީ އިންތިޚާބަށް ތައްޔާރުވުމާ ބެހޭ ގޮތުން ވެސް ފުޅާ ދާއިރާ އެއްގައި މަޝްވަރާކުރެވުނެވެ.


މި ވަޒީފާއަށް އެދި ހުށަހަޅާ ޝަރުތު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 20 ފަރާތްތައް ޝޯޓްލިސްޓް ކުރެވޭނެއެވެ. މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3335234 ނަންބަރު ފޯނަށް، ނުވަތަ 3335343 ނަންބަރު ފޯން އަށެވެ. ފެކްސް ކުރާނެ ނަންބަރަކީ، 3316640 އެވެ. އީ-މެއިލް ކުރާނީ [email protected] އަށެވެ.


Siyaasee Harakaaiy Hingumakee JP ah Libigenvaa Haqqeh: Nihan - vNews.mv\nޖުމްހޫރީ ޕާޓީގެ ޕްރެސް ކޮންފަރެންސްގެ ތެރެއިން\nޖުމްހޫރީ ޕާޓީން ބާއްވާ ޖަލްސާތަކާމެދު ކަންބޮޑުނުވުމަށް އެޕާޓީން އެދިއްޖެ\nޖާދުﷲ ސައީދު Male' | 06 March 2020, 01:40\nޖުމްހޫރީ ޕާޓީގެ ލޯކަލް ކައުންސިލްގެ ޝިއާރާމެދު ސުވާލު އުފައްދާ ފަރާތްތަކުންނާއި އެހެނިހެން ފަލްސަފާވެރީންގެ ފިކުރުތައް ހިންގާލައިފިނަމަ އެ ޕާޓީގެ ލީޑަރަކީ ދީނާއި ޤައުމު އިސްކުރައްވާ ބޭފުޅެއްކަން އެނގޭނެ ކަމަށް އެ ޕާޓީން ބުނެފިއެވެ.\nޖުމްހޫރީ ޕާޓީން މާފަންނު ކުނޫޒުގައި ބުރާސްފަތި ދުވަހު ބޭއްވި ނޫސްވެރީންގެ ބައްދަލުވުމުގައި ޕާޓީގެ ޖަލްސާގެ ޓާސްކް ފޯހުން ބުނީ ޖުމްހޫރީ ޕާޓީން ޝިޢާރެއްގެ ގޮތުގައި ކަނޑައެޅީ، ދީނާއި ޤައުމުގެ ދިފާޢުގައޭ ބުނުމުން އެއީ ބައެއް ފަރާތްތަކުން ވަރަށްގިނަ ސުވާލުތަކެއް އުފައްދާ ކަމެއް ކަމަށެވެ.\nއެހެން ނަމަވެސް ޤާނޫނު އަސާސީގައި ލިޔެވިގެންދިޔަ ފަދައިން ދިވެހިރާއްޖޭގައި އޮންނާނީ އިސްލާމީ ވެރިކަމެއް ކަމަށާ މިއީ މުސްލިމް ޤައުމެއްކަމަށް އެންމެންވެސް ޤަބޫލުކުރާ ކަމަށެވެ. މިއަދު ޤައުމަށް ވެގެންއުޅޭ ގޮތަކާއި ދީނަށްވެގެން އުޅެނީ ކޮންގޮތެއްތޯ ވާދަވެރި ބައެއް ފަރާތްތަކުން އަހާކަމަށް ޓާސްކުފޯހުން ބުނެއެވެ.\nޕާޓީގެ ސެކްރެޓަރީ ޖެނެރަލް ޢަލީ އާރިފް ވިދާޅުވީ ދިވެހި ރާއްޖެއަށާއި ސަރުކާރަށް އަންނަ ކޮންމެ ލޮޅުމެއްގައި ރައްޔިތުން ކަންބޮޑުވާ ކަންކަމަށް ޞުލްޙަ ހޯއްދަވައިދެއްވާ ބޭފުޅަކީ ޖުމްހޫރީ ޕާޓީގެ ލީޑަރ ޤާސިމް އިބްރާހީމް ކަމަށެވެ.\nޖުމްހޫރީ ޕާރޓީގެ ލީޑަރު އޮނަރަބަލް ޤާސިމް އިބްރާހީމަކީ ދިވެހި ރާއްޖޭގެ ރައްޔިތުންނަށް ދިމާވާ ކޮންމެ ބޮޑު ކަމެއްގަ އެންމެ ބޮޑު ހޭދައެއް ވަގުތުގެ ގޮތުން ވިޔަސް، އެމަނިކުފާނުގެ ތަނަވަސްކަން ބޭނުން ކުރައްވައިގެންކަމަށް ވިޔަސްވެސް އަޅުގަނޑުމެން ކޮންމެ ޕާރޓީއެއްގެ ކޮންމެ ފަލްސަފާއެއްގައި ތިއްބެވި ބަޔަކުވެސް ޤަބޫލުކުރާނެ ޙޤީޤަތެއް އެއީ. އެއީ އެ ޙަޤީޤަތެއް ނޯޅޭ. އެ ޙަޤީޤަތް ނޭނގޭ ސަބަބަކީ ކޮންމެ ފަހަރަކުވެސް، ސަރުކާރެއް ގެންނަންވީމަ ނުވަތަ ނުތަނަވަސްކަމެއް ސަރުކާރުގެ ތެރެއިން ހިނގާކަމަށްވާނަމަ ހުރިހާ ޕާރޓީތަކަކުން އެނބުރޭ ފަރާތަކީ ޤާސިމް އިބްރާހީމާއި ދިމާއަށް ކަމަށްވާތީ. މިއީ ދިވެހި ރައްޔިތުން ދަންނަ ޙަޤީޤަތް. އެމަނިކުފާނަށް އޭގެ ކިތަންމެ ހުތުރު ނަންފުޅެއް ލިބިވަޑައިގަތަސް، ނުވަތަ ކިތަންމެ ބޮޑު ގެއްލުމެއް ލިބިވަޑައިގަތަސް، ދީނާއި ޤައުމު ނުވަތަ ޤައުމިއްޔަތުގެ އެއްވެސް ބަހާއަކަށް ތުރާލެއް ގޯނާއެއް، ކަމެއްވާ ކޮންމެ ވަގުތަކު އެމަނިކުފާނު ތެދުވެ ވަޑައިގަންނަވާ."\nޢަލީ ޢާރިފް: ޖޭޕީ އެސްޖީ\nޖުމްހޫރީ ޕާޓީން 13 މާރޗް ވާ ހޯމަދުވަހުގެރޭ ބާއްވަން ހަމަޖައްސައިފައިވާ ޖަލްސާ ބޭއްވުމަށް ނިންމައިފައިވަނީ އަލިމަސް ކާނިވާ ސަރަޙައްދުގައެވެ. އެކަމުގެ ހުއްދައަށްއެދި ޕްލެނިންގ މިނިސްޓަރީއަށާއި ކަމާބެހޭ އިދާރާތަކުން ނަގަންޖެހޭ ހުއްދަތަކަށް އެދިފައިވަނިކޮށް ބުރާސްފަތި ދުވަހުގެ ޕްރެސް ހިނގަމުން ދަނިކޮށް ޕްލެނިންގ މިނިސްޓްރީން ހުއްދަ ދިންކަންވަނީ އަންގަވާފައެވެ.\nޓާސްކުފޯހުގެ އިސް ބޭފުޅެއް ކަމަށްވާ އަޙުމަދު ނިހާން ޙުސައިން މަނިކު ވިދާޅުވީ ލޯކަލް ކައުންސިލްގެ ޝިޢާރާމެދު ސުވާލު އުފައްދާ މީހުންނަށް ޕާޓީގެ ޖަލްސާތައް ވަރުގަދަވަމުންދާތީ ކަންބޮޑުވަނީ ކަމަށް ދެކިވަޑައިގަންނަވާ ކަމަށެވެ. އެހެން ނަމަވެސް ސިޔާސީ ޕާޓީއެއްގެ ގޮތުގައި ޖުމްހޫރީ ޕާޓީ އޮވެ ސިޔާސީ މަސްރަޙުގައި ޙަރަކާތްތަކާ ޖަލްސާތައް ބޭއްވުމަކީ ޕާޓީއަށް ލިބިގެންވާ ޙައްޤެއް ކަމަށް ނިހާން ވިދާޅުވިއެވެ.\nޢާންމުކޮށް ފެންނަ ފެނުމުގަ ޕްރެސް ކޮންފަރެންސްތަކާ ޢާންމު ޖަލްސާތަކާ މިކަހަލަ ކަންތައްތައް ޢާންމު ގޮތެއްގައި ކުރަމުން ނުދާތީވެ ބައެއް ފަރާތްތަކުން ޖުމްހޫރީ ޕާރޓީއާއިމެދު ދެކެމުންދާ ގޮތް ބަދަލުކުރުމުގެ އާ މަރުޙަލާއެއްވެސް ބާރު ސްޕީޑުގަ ފަށްޓައިގެން ކުރިއަށްދާ ކަމުގެ ވާހަކަ ދަންނަވައިލަން. އެހެންވީމަ ދައްކާނެ ވަރަށް ބައިވަރު ވާހަކަ ހުންނާނެ. އަޅުގަނޑުމެން ދައްކަން ބޭނުން ބައިވަރު ވާހަކަތައް ހުންނާނެ. ވޭތުވެދިޔަ ސެޕްޓެމްބަރު މަހުން ފެށްޓިގެން 2019 ސެޕްޓެމްބަރުމަހުގެ އެއްވަނަ ދުވަހުން ފެށްޓިގެން ކުނޫޒުގެ މި މާލަމުގަ އެކަނިވެސް އަޅުގަނޑުމެން ވާނީ 19 ޖަލްސާ ބާއްވައިފައި. އޭގެ މާނައަކީ އާ ޙަޔާތެއް އާ އުޞޫލެއް އާ ތަރުތީބެއް ފެށުނީއޭ. ޖުމްހޫރީ ޕާރޓީއަކީ ތަޖުރިބާކާރު ސިޔާސީ އެތައް ފަރާތްތަކެއް މި ޕާރޓީގަ ޒަމާނުއްސުރެ ތިބި ޕާރޓީއެއް. ޙަރަކާތްތަކަކަށް ބޭނުންވެފަ އޮތް ޕާރޓީއެއް، ޙަރަކާތްތައް ކުރަމުން ގެންދާ ޕާރޓީއެއް. އެހެންވީމާ މިޕާރޓީން ހަމަ ނޫސްބަޔާންވެސް ނެރޭނެ. ކަންތައް ތަކުގަ ދެކޭ ގޮތްވެސް ބުނާނެ. ޖަލްސާތައްވެސް ބާއްވާނެ. އެކަމަކާ ބަޔަކު ކަންބޮޑުވާނެ ކަމެއް ނެތޭ އަޅުގަނޑުމެން މި ދަންނަވަނީ. އަޅުގަނޑުމެންގެވެސް ޙައްޤެކޭ އެއީ."\nއަޙުމަދު ނިހާން ޙުސައިން މަނިކު\nޖުމްހޫރީ ޕާޓީގެ ލީޑަރުގެ ޕޮލިޓިކަލް އެޑްވައިޒަރ ރިޔާޒް ރަޝީދު ވިދާޅުވީ ދިވެހި ރާއްޖޭގެ ޤާނޫނުއަސާސީގައި ދިވެހީންގެ ދީނަކީ އިސްލާމް ދީންކަމަށް ލިޔެވިގެން ދިޔައީވެސް ދިވެހީންގެ ހިތުގައި ދީނަށް އޮތް ލޯތްބާއި އިޙުތިރާމްގެ ބޮޑުކަމުން ކަމަށެވެ. އަދި އެކަމަށް އިސްނަންގަވައި އެ މާއްދާ ލިޔުމަށް ގެނެސްދެއްވި ބޭފުޅަކީވެސް ޤާސިމް އިބްރާހީމް ކަމަށެވެ.\nޕާރޓީ އޭރު ނެތް ކަމުގައި ވިޔަސް މިނިވަން ފިކުރުގެ ތޭވީހަކަށް ބޭފުޅުން ތިއްބެވީ އިނގޭތޯ. 113 މެމްބަރުން ތިއްބެވި ޚާއްޞަ މަޖިލީހުގައި ތޭވީހަކަށް މެމްބަރުން ތިއްބަވައިގެން އެ ތޭވީސް މެމްބަރުން މި ޤައުމަށް ޑިމޮކްރަސީ ގެންނަން ބޭނުންވާ ގޮތަށް ޤާނޫނު އަސާސީ އެކުލަވައިލެވުނީ ޤާސިމް އެތާނގަ ރިޔާސަތުގަ އިންނެވީތީވެ. އެތާ އިން މީހެއްގެ ޙައިސިއްޔަތުން ދަންނަވާ ވާހަކަ މިއީ. އަދި މިއަދު އަޅުގަނޑުމެންނަށް މަޖިލިސްތައް އޭރުގަ އެ ޒަމާނުގަ ރައްޔިތުންގެ މަޖިލީހުން ދައްކަވާ ވާހަކައެއް، ޚާއްޞަ މަޖިލީހުން ދައްކަވާ ވާހަކައެއް ރައްޔިތުންނާ ހަމައަށް ދިޔަ ނުދިނުމަށްޓަކައި އެތަނަށް ނޫސްވެރީންނަށް ނުވަދެވޭގޮތަށް ކަންތައްތައް ކޮށްފަ ހުރީ. އެމަނިކުފާނު ނިންމެވީ ކިހިނެއްތޯ، ޤާސިމް އިބްރާހީމްް؟ ތިމަންނަ ޖަލްސާ ކުރިއަކަށް ނުގެންދަވާނަމޭ މި ޖަލްސާތައް ލައިވް ކުރެވޭނެ އިންތިޒާމު ދައުލަތުން ހަމަޖައްސައިނުދޭހާ ހިނދެއްގަ. ޖަލްސާ ހުއްޓަވައިލެއްވީ. އެދުވަހުން ފެށިގެން ނޫންތޯ މިއަދާ ހަމައަށް އައިއިރު މަޖިލިސް ލައިވް ކުރެވެނީ. އެވެސް އެމަނިކުފާނު ފަށްޓަވައިގެން ނޫނެކޭ ރައްޔިތުންގެ މަންދޫބުން ކުރާ ކަންތައް ރައްޔިތުންނަށް އެނގެން ޖެހޭނެއޭ."\nރިޔާޒް ރަޝީދު: ޖޭޕީ ޓާސްކްފޯރސް\nޖުމްހޫރީ ޕާޓީން ބުނީ މާރޗް މަހުގެ 13 ވަނަ ދުވަހުގެރޭ ބާއްވާ ޖަލްސާއަށް ރައީސް މައުމޫންގެ އެމްއާރު އެމްއަށާއި ޢަދާލަތު ޕާޓީއަށް ޚާއްޞަ ދަޢުވަތު ދޭނޭ ކަމަށެވެ. އަދި ބަދަލަށް އެދިގެން ދިވެހި ރާއްޖޭގެ އަނިޔާވެރި ވެރިކަމެއް ބަދަލު ކުރެއްވުމުގައި ބައިވެރިވެ ވަޑައިގަތް އެންމެހާ ބޭފުޅުންނަށް ޖަލްސާއަށް ދަޢުވަތު އަރުވާކަމަށެވެ.\nތިކަހަލަ މޮޅެތި ވާހަކަ ދައްކައިގެން ކޮންމެފަހަރަކަު ޤާސިމް ހަލާކު ކުރަނީ ނިހާނުކަހަލަ އަމިއްލަ އެދުން ބޮޑު މަކަރުވެރިންކޮޅެއް. ޤާސިމް ފެލުން ހުއްޓާލާ.


STO ge hotel gannan 10 faraathakun shauguverikan faalhu kuri\nރާއްޖެ - އެސްޓީއޯ ހުޅުމާލެ ހޮޓާ\nއެސްޓީއޯގެ ހޮޓާ ގަންނަން 10 ފަރާތަކުން ޝައުޤުވެރިކަން ފާޅުކުރި\nއޭގެ ތެރެއިން ލިއެކިއުންތައް ހުށައެޅީ5ފަރާތަކުން\nލިއެކިއުންތައް ހަމަކުރި4ފަރާތަކީ ބޭރުގެ ފަރާތްތައް\nކ. މާލެ 11 ފެބުރުއަރީ 2019 | ހޯމަ 10:43 1,345\nއެސްޓޯއޯ އިން ބޭއްވި ޕްރެސް ކޮންފަރެންސް - ރާއްޖެއެމްވީ\nހުޅުމާލޭގައި އެސްޓީއޯއިން އިމާރާތް ކޮށްފައިވާ ހޮޓާ ގަންނަން 10 ފަރާތަކުން ޝައުޤުވެރިކަން ފާޅުކުރި ކަމަށް އެސްޓީއޯއިން ބުނެފިއެވެ.\nއާދިއްތަ ދުވަހު އެސްޓީއޯ ހެޑް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ ޗީފް ފައިނޭންޝަލް އޮފިސަރު މުހައްމަދު މިހާދު ވިދާޅުވީ، ހޮޓާ ގަތުމަށް 10 ފަރާތަކުން ޝައުޤުވެރިކަން ފާޅުކުރި ކަމަށާއި، އޭގެ ތެރެއިން5ފަރާތަކާއި މަޝްވަރާތައް ކުރެވެމުންދާ ކަމަށެވެ.\n" އެ ފަރާތުން ވެސް އަޅުގަނޑުމެންނަށް ފޮނުވަންޖެހޭ ލިއެކިއުންތައް ހުރޭ. އެހެންވީމަ އަޅުގަނޑުމެންނަށް މި އާރ.އެފް.ޕީ އާ މި ޕްރޮކިއުމަންޓް ޕްރޮސަސް ބައްޓަން ކުރެވިފަ އޮންނަ ގޮތުން ވަކި މުއްދަތެއްގެ ތެރޭގައި އެ އެއްޗެހި ނުލިބޭ ކަމަށް ވަންޏާ އަޅުގަނޑުމެންނަކަށް ނޯވޭ އެ ފަރާތްތަކާ އެކު އިތުރަށް މަސައްކަތް ކުރިއަށްގެންދެވޭކަަށް" މިހާދު ވިދާޅުވިއެވެ.\nއޭގެ ތެރެއިން4ފަރާތަކީ ބޭރުގެ ފަރާތްތައް ކަމަށްވެސް މިހާދު ވިދާޅުވިއެވެ.\nއެކަމާ ގުޅޭގޮތުން އެސްޓީއޯގެ މެނޭޖިންގ ޑިރެކްޓަރ ހުސައިން އަމްރު ވިދާޅުވީ، 10 ފަރާތަކުން ޝައުޤުވެރިކަން ފާޅުކުރި ނަމަވެސް ހުށައަޅަންޖެހޭ ހުރިހާ ލިއެކިއުންތައް ހުށައަޅާފައިވަނީ5ފަރާތަކުން ކަމަށާއި، މިހާރު އެ މަސައްކަތް އޮތީ އެ ފަރާތްތަކާ އެކު މައުލޫމާތު ބަދަލުކޮށް ބިޑް ހުށައެޅުމުގެ މަރުހަލާގައި ކަމަށެވެ. އެ މަރުހަލާ އަންނަ މަހު ނިމޭނެ ކަމަށް ލަފާ ކުރައްވާ ކަމަށް އެސްޓީއޯއިން މައުލޫމާތު ދެއެވެ.\nއެސްޓީއޯ އިން 2011 ވަނަ އަހަރު ހުޅުމާލޭގައި އަޅަން ފެށި ހޮޓާ ވިއްކާލަން މި ސަރުކާރުން ނިންމީ މިދިޔަ އަހަރުގެ ޑިސެމްބަރު މަހުގެ ފަހުކޮޅު އެވެ. އެގޮތުން އެސްޓީއޯ އިން އޭރު ކުރި އިއުލާނުގައި ބުނެފައި ވަނީ، އެ ކުންފުނިން އިމާރާތް ކުރަން ފެށި 250 ކޮޓަރީގެ ހޮޓާ ގަންނަން ނުވަތަ އިންވެސްޓްކުރަން ބޭނުންވާ ފަރާތްތަކުން ފުރުސަތު ހުޅުވާލައިފައިވާ ކަމަށާއި، ހޮޓާ ގަތުމުގެ ފުރުސަތު ބޭރުގެ ފަރާތްތަކަށް ވެސް ހުޅުވާލެވިފައިވާ ކަމަށެވެ.


ފޭރުމުގެ މައްސަލަތަކުގެ ތެރެއިން އެންމެ ގިނައީ ހަތިޔާރުގެ ބޭނުން ނުކޮށް ފޭރިފައިވާ މައްސަލަތައް: ފުލުހުން | Jazeera\tފޭރުމުގެ މައްސަލަތަކުގެ ތެރެއިން އެންމެ ގިނައީ ހަތިޔާރުގެ ބޭނުން ނުކޮށް ފޭރިފައިވާ މައްސަލަތައް: ފުލުހުން - Jazeera\nފޭރުމުގެ މައްސަލަތަކުގެ ތެރެއިން އެންމެ ގިނައީ ހަތިޔާރުގެ ބޭނުން ނުކޮށް ފޭރިފައިވާ މައްސަލަތައް: ފުލުހުން\nޢަލީ ޔާމީން April 18, 2019 116 views0\nދެހާސް އަށާރަ ވަނަ އަހަރުން ފެށިގެން މި އަހަރުގެ މިހާތަނަށް އައިރު ވައްކަމާއި ފޭރުމުގެ ތަފާސް ހިސާބުތަކުން ދައްކާ ގޮތުން އެންމެ ގިނައީ، ހަތިޔާރުގެ ބޭނުން ކުރުމެއް ނެތި މޮބައިލް ފޯނުފަދަ ތަކެތި ފޭރިފައިވާ މައްސަލަކަމަށް ފުލުހުން ހާމަކޮށްފިއެވެ.\nފުލުހުން މިހެން ވިދާޅުވެފައިވަނީ 2018 އިން ފެށިގެން 2019 ވަނަ އަހަރާ ހަމައަށް ރާއްޖޭގައި ހިނގާފައިވާ ވައްކަމާއި ފޭރުމުގެ މައްސަލަތައް ހިއްސާކުރުމަށް ބޭއްވި ނޫސްވެރިންގެ ބައްދަލުވުމެއްގައެވެ. ފުލުހުން ވިދާޅުވެފައިވާ ގޮތުން، 2018 ވަނަ އަހަރުން ފެށިގެން މިހާތަނަށް އައިރު ފުލުހުންނަށް ހުށަހެޅިފައިވަނީ ޖުމްލަ 113 މައްސަލައެވެ. އޭގެ ތެރޭގައި 57 މައްސަލައަކީ ހަތިޔާރު ބޭނުން ނުކޮށް މޯބައިލް ފޯނު ފަދަ ތަކެތި ފޭރި ގަތް މައްސަލަ ހިމެނެއެވެ.\nވައްކަމާއި ފޭރުމުގެ މައްސަލަތަކުގެ ތެރޭގައި ގިނައީ މާލޭގައި ހިނގާފައިވާ ވައްކަމާއި ފޭރުމެވެ. މީގެ އިތުރުން ފުލުހުން ވަނީ މާލޭގައި ހިނގާފައިވާ ބައެއް ބޮޑެތި ފޭރުމުގެ މައްސަލަތަކާއި ބެހޭ ވާހަކަތައް ދައްކަވާފައެވެ. އޭގެ ތެރޭގައި މައިިގަނޑަކަށް ތަފްސީލުކޮށްދެއްވާފައިވަނީ ރާވައިގެން ކުރިއަށް ގެންދެވުން ފޭރުމުގެ ހަރަކާތްތައް ގިނައެވެ.\nފުލުހުން ވަނީ ވައްކަމާއި ފޭރުން ކޮންޓްރޯލް ކުރުމުގައި އެމީހުންގެ ދައުރާއި މަސައްކަތް ބަޔާންކޮށްދީފައެވެ. މި ގޮތުން މާލޭގެ މަގުތަކުގައާއި ރަށްރަށުގައި ޕެޓްރޯލްކުރުމަށް ފަރުވާތެރިކަން ބަހައްޓާކަމަށާއި، ކުރިން އެފަދަ ފޭރުންތައް ހިނގާފައިވާ ސަރަހައްދުތަކާއި ހިނގުން އެކަށީގެންވާ ތަންތަން ބަލައި ދެވަނަ ފަހަރަށް އެފަދަ ކަމެއް ތަކުރާރު ވޭތޯ ނުދިނުމަށް މަސައްކަތް ކުރަމުން އަންނަ ކަމަށް ފުލުހުން މައުލޫމާތު ދިނެވެ.\nފުލުހުން ވިދާޅުވި ގޮތުގައި އެންމެ ގިނައިން ފާރުމުގެ ޖަރީމާތައް ހިނގާފައިވަނީ އާޓިފިޝަލް ބީޗް ސަރަހައްދާއި، އިންޑަސްޓްރިއަލް ޒޯނުގަ އާއި އުސްފަސްގަނޑު ސަރަހައްދުގައެވެ. އަވަށްތަކަށް ބަލާއިރު އެންމެ ގިނައީ ހެންވޭރު އަދި މާފަންނުގައެވެ.\nމީގެ އިތުރުުން ފުލުހުން ވަނީ ވައްކަމާއި ފޭރުމުގައި ޢާންމު ރައްޔިތުންގެ މުހިންމުކަން ބަޔާންކުރައްވާފައެވެ. ފުލުހުން ވިދާޅުވީ، މަގުމަތިން ހިނގާއިރު ދަބަސް ފަދަ ތަކެތި މަގާ ދުރު ފަރާތުގައި ބެހެއްޓުމަށާއި ގިނަ އަދަދެއްގެ ފައިސާ ތަންތަނަށް ގެންދިޔުމުގައި ފުލުހުންގެ އެއްބާރުލުން ހޯދުމަށް ފުލުހުން ވަނީ އިލްތިމާސް ކުރައްވާފައެވެ. މައިގަނޑު ގޮތެއްގައި ފުލުހުން ޢާންމުންގެ ކިބައިން އެދިފައިވަނީ ރައްކާތެރިވުމަށެވެ.


Belgium aai Czech Republic Quarter ah, Portugal kataifi - AO News\nބެލްޖިއަމާއި ޗެކް ރިޕަބްލިކް ކުއާޓާ ފައިނަލަށް، ޕޯޗުގަލް ކަޓައިފި\nޔޫރޯ ފުޓްބޯޅަ މުބާރާތުގައި ރޭ ކުޅުނު ދެވަނަ ބުރުގެ މެޗުތަކަށްފަހު ބެލްޖިއަމާއި ޗެކް ރިޕަބްލިކުން އެ މުބާރާތުގެ ކުއާޓާ ފައިނަލަށް ދަތުރުކޮށްފިއެވެ.\nއެންމެ ފަހުގެ ޗެމްޕިއަން ޕޯޗުގަލް އަތުން 1-0 އިން ބެލްޖިއަމް މޮޅުވިއިރު، ޗެކް ރިޕަބްލިކުން ވަނީ މުބާރާތުގެ ފޭވަރިޓެއް ކަމަށްވާ ނެދަލެންޑްސް 2-0 އިން ބަލިކޮށްފައެވެ.\nމިއީ ވޭތުވެދިޔަ 32 އަހަރުގެ ތެރޭގައި ވާދަވެރި މެޗަކުން ޕޯޗުގަލްގެ މައްޗަށް ބެލްޖިއަމުން ކުރިހޯދި ފުރަތަމަ ފަހަރެވެ. އަދި ޕޯޗުގަލް އެންމެ ފަހުން ކުޅުނު ނުވަ މެޗުގެ ތެރެއިން އެ ޓީމަށް ގޯލެއް ކާމިޔާބުނުކުރެވި ނިންމާލި ފުރަތަމަ މެޗެވެ.\nސްޕެއިނުގެ ސެވީލްގައި ހުންނަ ލަ ކަރްޓޫހާ ސްޓޭޑިއަމްގައި ރޭ ކުޅުނު މެޗުގައި ފެނިގެންދިޔަ ހަމައެކަނި ލަނޑު، ބެލްޖިއަމަށް ކާމިޔާބުކޮށްދިނީ ތޯގަން ހަޒާޑް އެވެ. މިއީ އެ ޓީމުގެ ފުލްބެކް ތޯމަސް މޫނިއޭ ދިން ބޯޅައަކުން ތޯގަން ހަޒާޑް ކާމިޔާބުކުރި ގޯލެކެވެ.\nޕޯޗުގަލްގެ ރެނާޓޯ ސަންޗޭސް (މ) އަތުން ބޯޅަ ހޯދަން ބެލްޖިއަމްގެ ކުޅުންތެރިން މަސައްކަތްކުރަނީ. –ފޮޓޯ: ޓުވިޓާ\nމި މެޗުގެ ފުރަތަމަ ހާފުގައި ޕޯޗުގަލް އަށް ލަނޑުޖަހަން ލިބުނު އެންމެ ރަނގަޅު ފުރުޞަތުގައި އެ ޓީމުގެ ކެޕްޓަން ކްރިސްޓިއާނޯ ރޮނާލްޑޯ ހިލޭޖެހުމަކުން ފޮނުވާލި ބޯޅަ ބެލްޖިއަމްގެ ކީޕަރު ތިބައުޓް ކޯޓުއާ ވަނީ ހުއްޓުވާފައެވެ. އެ ބޯޅަ ދެވަނަ ފަހަރަށް ޕޯޗުގަލްގެ ކުޅުންތެރިއަކު ފޮނުވާލުމުން ވެސް ގޯލެއް ކާމިޔާބުކުރެވޭގޮތެއްނުވިއެވެ.\nދެވަނަ ހާފުގައި ޕޯޗުގަލްގެ ޑިފެންޑަރު ރުބެން ޑިއާޒް އާއި ރަފައެލް ގަރޭރޯ އަށް ވަނީ ރަނގަޅު ފުރުޞަތުތަކެއްލިބި ބޭކާރުވެފައެވެ. ޕެނަލްޓީއޭރިޔާތެރެއިން ޑިއާޒް ބޮލުން ފޮނުވާލި ބޯޅަ ބެލްޖިއަމްގެ ކީޕަރު ކޯޓުއާ މަތަކުރިއިރު، އެ ޓީމުގެ ފުލްބެކް ގަރޭރޯ ފޮނުވާލި ބޯޅަ އަމާޒުވީ ގޯލްގެ އަރިމަތީދަނޑިއަށެވެ.\nމި މުބާރާތުގެ ދެވަނަ ބުރުގައި ރޭ ކުޅުނު އަނެއް މެޗުގައި ގްރޫޕް ސްޓޭޖުގައި މޮޅު ކުޅުމެއްދެއްކި ނެދަލެންޑްސް ސިއްސުވާލުމަށްފަހު ޗެކް ރިޕަބްލިކުން ކުއާޓާ އަށް ދަތުރުކުރީ ދެވަނަ ހާފުގައި ވައްދާލި ލަނޑުތަކުންނެވެ.\nހަންގޭރީގެ ބުޑަޕެސްޓްގައި ކުޅުނު މި މެޗުގެ ފުރަތަމަ ހާފުގައި ޗެކް ރިޕަބްލިކަށް ލީޑްނަގައިދޭން ޕެޓްރިކް ޝިކް އާއި އެންޓޮނިން ބަރަކް ފޮނުވާލި ބޯޅަތަކުގައި ގޯލެއް ކާމިޔާބުކުރެވޭ ގޮތެއްނުވިއެވެ. ދެވަނަ ހާފުގެ ކުރީކޮޅު ނެދަލެންޑްސްގެ މެމްފިސް ޑިޕާއީ ތަނަވަސްކުރި ފުރުޞަތަކުން ޑޮންޔެލް މާލެން ފޮނުވާލި ބޯޅަ ޗެކް ރިޕަބްލިކްގެ ކީޕަރު ތޯމަސް ވަސްލިޗް މަތަކުރިއެވެ.\nރޭގެ މެޗުގައި ޗެކް ރިޕަބްލިކްގެ ތޯމަސް ހޮލޭޝް (ވ) ނެދަލެންޑްސްގެ ގޯލަށް އަމާޒުކޮށް ބޯޅަ ފޮނުވާލަނީ. –ފޮޓޯ: ޓުވިޓާ\nއޭގެ މިނެޓެއްފަހުން، ނެދަލެންޑްސްގެ ޑިފެންޑަރު މަތައިސް ޑި ލިޓް އަތުން ގެއްލުނު ބޯޅައެއް ހޯދަން ކުރި މަސައްކަތުގެ ތެރެއިން ޗެކް ރިޕަބްލިކްގެ ފޯވާޑް ޝިކް އަށް ހުރަސްއެޅުމުގެ ގޮތުން ބޯޅައިގައި އަތްލުމުން ރެފްރީ ވަނީ ޑި ލިޓަށް ރީނދޫ ކާޑެއް ދައްކާފައެވެ. އެކަމަކު، ފަހުން ވީއޭއާރްގެ އެހީ ހޯދުމަށްފަހު ރެފްރީ ވަނީ ނިންމުން ބަދަލުކޮށް، ޑި ލިޓަށް ރަތް ކާޑު ދައްކާ ދަނޑުން ފޮނުވާލާފައެވެ.\nނެދަލެންޑްސްގެ ކުޅުންތެރިއަކު މަދުވުމުގެ ފައިދާނަގައި ޗެކް ރިޕަބްލިކުން ޖެހި ފުރަތަމަ ލަނޑު، މެޗުގެ 68 ވަނަ މިނެޓުގައި ކާމިޔާބުކޮށްދިނީ ތޯމަސް ހޮލޭޝް އެވެ. އަދި އޭގެ 12 މިނެޓުފަހުން، ހޮލޭޝް ދިން ބޯޅައަކުން ޝިކް ވަނީ ޗެކް ރިޕަބްލިކުގެ ދެވަނަ ލަނޑުޖަހައިދީ އެ ޓީމަށް ކުއާޓާ ފައިނަލުން ޖާގަ ކަށަވަރުކޮށްދީފައެވެ. މިއީ މި މުބާރާތުގައި ޝިކް ޖެހި ހަތަރުވަނަ ލަނޑެވެ.\nމިއާއެކު، ޝިކް ވަނީ ޔޫރޯގެ އެއް މުބާރާތެއްގައި ޗެކް ރިޕަބްލިކަށް ހަތަރު ލަނޑުޖަހައިދިން ދެވަނަ ކުޅުންތެރިޔާގެ ޝަރަފު ހޯދާފައެވެ. މީގެކުރީން، މި ރެކޯޑް އޮންނަނީ 2004 ވަނަ އަހަރުގެ މުބާރާތުގައި ފަސް ގޯލްޖަހައިގެން ޓޮޕް ސްކޯރާގެ މަގާމު ހޯދި ކުރީގެ ފޯވާޑް މިލާން ބަރޮސް އަތުގައެވެ.\nރޭގެ މެޗުތަކަށްފަހު މި މުބާރާތުގެ ކުއާޓާ ފައިނަލުން ޖާގަ ހޯދާފައިވާ ޓީމުތަކަކީ، ބެލްޖިއަމާއި، ޗެކް ރިޕަބްލިކްގެ އިތުރުން އިޓަލީ އާއި ޑެންމާކެވެ.\nނެދަލެންޑްސް ގައުމީ ޓީމުބެލްޖިއަމް ގައުމީ ޓީމްކުޅިވަރުދުނިޔެޔޫރޯ 2020ޕޯޗުގަލް ގައުމީ ޓީމްޗެކް ރިޕަބްލިކް ގައުމީ ޓީމު\nގޯލްޑް ކަޕްގެ ޗެމްޕިއަންކަން އެމެރިކާ އަށް!


އަންހެން ކުއްޖާ ވެއްޓުނީ މީހެއްގެ ފައި މައްޗަށް، އެނބުރި ބަލާވެސް ނުލި! | Sangu News\nއަންހެން ކުއްޖާ ވެއްޓުނީ މީހެއްގެ ފައި މައްޗަށް، އެނބުރި ބަލާވެސް ނުލި!\n22 އޭޕްރިލް 2021 - 16:38\n22 އޭޕްރިލް 2021\nމިދިޔަ ހުކުރު ދުވަހު މާލޭގެ މަގުމަތިން ހިނގާފައި ދިޔަ އަންހެން ކުއްޖަކު އުފުއްލާލައިގެން ގޯޅިއަކަށް ވައްދާ މަންޒަރު ފެންނަ ވީޑީިއޯގެ ސްކްރީންޝޮޓެއް\nމާލެގެ މަގުމަތީގައި އަންހެން ކުއްޖަކު ގަދަކަމުން ގޯޅިއެއްގެ ތެރެއަށްލާ މަންޒަރު ފެންނަ ސީސީޓީވީ ވީޑިއޯ ސޯޝަލް މީޑިއާގައި އާއްމުވެއްޖެ އެވެ.\nމިދިޔަ ހުކުރު ދުވަހުގެ ރޭ 20:30 ހާއިރު މިހާދިސާ ހިނގާފައިވަނީ މާފަންނު ލެމަންގްރާސް ސަރަހައްދުގަ އެވެ.\nގާތްގަނޑަކަށް އެއް މިނެޓުގެ އެ ވީޑިއޯ ފެށޭ ހިސާބުން އަންހެން ކުއްޖެއްގެ އަތުގައި ގަދަކަމުން ހިފައި ދަމާ ގެންދާތަން ފެނެއެވެ. އޭރު އީދު މިސްކިތުގައި ތަރާވީސް ނަމާދު ކުރަން އާއްމުން ބޭރުގައި ސަފުތައް ހަދާފައި ހުއްޓެވެ. އަދި ކޮންމެވެސް ވަަރަކަށް މީހުން އެ މަގުން ހިނގާތަން ފެނެއެވެ.\nގަދަބާރުން އަންހެން ކުއްޖާ ގެންދަން މަސައްކަތް ކުރުމުން، އޭނާ އެކަމަށް އިންކާރުކޮށް ދެކޮޅު ހަދައެވެ. އަދި އޭގެ ތެރެއިން ކުއްލިއަކަށް ގޮސް އޭނާ ވެއްޓެނީ ގޯޅި ކުރިމަތީ ޕާކުކޮށްފައި ހުރި ސައިކަލެއްގައި މަތީ މަޑުކޮށްލައިގެން ތިބި ބައެއްގެ ފައި މައްޗަށެވެ. އެހެން ނަމަވެސް، އެ މީހުން އަންހެން ކުއްޖާ ސަލާމަތް ކުރަން މަސައްކަތެއް ނުކުރެއެވެ. ވީޑިއޯ ނުސާފު ނަމަވެސް، އެ މީހުން ވެސް ކުޑަކޮށް ބަލާލުމަށްފަހު އަޅާނުލާ ދޫކޮށްލަނީކަން އެނގެއެވެ.\nއަންހެން ކުއްޖާ ވެއްޓުމާއި އެކު، އެ މީހުންގެ ފަހަތުން އައި އިތުރު ފިރިހެނަކު ގޮސް އަންހެން ކުއްޖާގެ އަތުގައި ހިފާ ހިއްލާލަ އެވެ. އެއަށްފަހު ދެ މީހުން ވެގެން، އުފުއްލާލައިގެން ގޯޅީގެ ތެރެއަށް ވައްދައެވެ. އެ މަންޒަރު ބަލަން ގޯޅީގެ ކުރިމަތީއާއި، ސީސީޓީވީ ކެމެރާއަށް އަރާ ހިސާބުގައި ތިބެ އެވެ.\nއެނގިފައިވާ ގޮތުން، އެކަން ހިނގިތާ2މިނެޓު ނުވަނީސް، ގޯޅީގެ ތެރެއަށް ދުވެފައި ގޮސް ވަންނަނީ ތަރާވީސް ނަމާދުގެ ފަހަތު ސަފުގައި ތިބި ބައެކެވެ.\nއަންހެން ކުއްޖާ ހިއްލާލައިގެން ގޮސް ގޯޅީގެ ތެރެއަށް ވެއްދިިއިރު، އޭނާގެ ހަޅޭކުގެ އަޑާއި ސަލާމަތްކޮށްދޭން އެދި ކުރި އާދޭހުގެ އަޑު މުޅި ގޯޅީގެ ތެރޭގައި ހުއްޓެވެ.\nވީޑިއޯ ސޯޝަލް މީޑިއާގައި އާއްމުވުން، ގިނަ ބަޔަކު ވަނީ ރާއްޖެ މުޖްތަމައުއެއްގެ ގޮތުގައި ފެއިލްވެފައިވާ މިންވަރު އޭގެއިން ހާމަވާކަން ފާހަގަކޮށްފަ އެވެ.\nމި މައްސަލައިގައި ފުލުހުން ވަނީ، 18 އަހަރާއި 23 އަހަރުގެ ދިވެހި ފިރިހެނަކު ހައްޔަރުކޮަށްފަ އެވެ. މި ދެ މީހުންނަކީ ވެސް މާރާމާރީ އާއި، ވައްކަން އަދި ބޮޑެތި ކުށްތަކުގެ ރެކޯޑު އޮންނަ މީހުންނެވެ.\n14%ވަރަށް ގަދަ 0%ވަރަށް ގަޔާވޭ 14%ބޮޑު ޖޯކެއް 0%ހައިރާންވެއްޖެ 14%ވަރަށް ދެރަ 57%ރުޅިގަދަ ވަނީ


Upgrade ah fahu BML ge ba'eh hidhumaiythah dheyn fashaifi | Jazeera\tއަޕްގްރޭޑަށްފަހު ބީއެމްއެލްގެ ހިދުމަތްތައް ދޭން ފަށައިފި - Jazeera\nއަޕްގްރޭޑަށްފަހު ބީއެމްއެލްގެ ބަައެއް ހިދުމަތްތައް ދޭން ފަށައިފި\nއަބްދުﷲ ނަސީރު އިބްރާހިމް June 4, 2021 601 views0\nބޭންކް އޮފް މޯލްޑިވްސް -- ފޮޓޯ: މުހައްމަދު އަފްރާހް / ޖަޒީރާ\nއަޕްގްރޭޑްގެ މަސައްކަތަށްފަހު ބޭންކް އޮފް މޯލްޑިވްސް (ބީއެމްއެލް) ގެ ބައެއް ހިދުމަތްތައް ދޭން ފަށައިފި އެވެ.\nއަޕްގްރޭޑިންގ މަސައްކަތްތަކަށް ރެއިން ފަށައިގެން ބީއެމްއެލްގެ ގިނަ ހިދުމަތްތަކެއް މެދުކަނޑާލި އެވެ. އޭރުގައި ބޭންކުން ބުނީ ހެނދުނުގައި ހިދުމަތްދޭން ފެށޭނެ ކަމަށެވެ. ނަމަވެސް އެގަޑިއަށްވެސް ހިދުމަތް ނުލިބި، ގިނަ ބަޔަކަށް އުދަނގޫތަކާއި ދިމާވެފައިވެއެވެ.\nބީއެމްއެލްއިން ބުނީ އަޕްގްރޭޑިންގ މަސައްކަތްތަކަށް އެ ބޭންކްގެ ޕީއޯއެސްގެ ހިދުމަތްތައް ދޭން ފަށާފައިވާކަމަށެވެ. އަދި ކަސްޓަމަރުންނަށް ޤައުމުން ބޭރުގައިވެސް މިހާރު ބީއެމްއެލްގެ ކާޑު ބޭނުން ކުރެވޭނެކަމަށް ބޭންކުން ބުންޏެވެ.\nއަޕްގްރޭޑިންގއަށްފަހު އަދިވެސް ބައެއް ހިދުމަތްތައް ނުދެވޭކަން ފާހަގަކޮށް ބީއެމްއިލް ބުނީ އޭޓީއެމް، ޕޭމެންޓް ގޭޓްވޭގެ ހިދުމަތުގެ އިތުރުން އޮންލައިން ޕޭމެންޓްތަކުގެ ހިދުމަތް އަދި ބޭނުން ނުކުރެވޭނެކަމަށް ބޭންކުން ބުންޏެވެ. ބޭންކުން ބުނީ ލަފާކުރިވަރަށްވުރެ އަޕްގްރޭޑިންގ މަސައްކަތަށް ގިނަ ވަގުތު ނަގަމުން އަންނަ ކަމަށެވެ.\nއަޕްގްރޭޑަށްފަހު ބީއެމްއެލްގެ ހިދުމަތްތައް ދޭން ފަށައިފި


Riyaasee commission thakuge bill Majleehun faaskoffi\nރައްޔިތުންގެ މަޖިލީހުގެ ޖަލްސާއެއްގެ ތެރެއިން--\nރިޔާސީ ކޮމިޝަންތަކަށް ގާނޫނީ ބާރުދޭ ބިލް މަޖިލީހުން ފާސްކޮށްފި\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އުފައްދަވާފައިވާ ގޮތް ނޭނގޭ މަރުތައް ބަލާ ރިޔާސީ ކޮމިޝަނާއި ދައުލަތުގެ ފައިސާ އަށް ހިޔާނާތްވެފައިވާ މައްސަލަތައް ބަލާ ރިޔާސީ ކޮމިޝަނަށް ގާނޫނީ ބާރުދޭ ރިޔާސީ ކޮމިޝަން ބިލް ރައްޔިތުންގެ މަޖިލީހުން ފާސްކޮށްފި އެވެ.\nމިއަދު ބޭއްވި ރައްޔިތުންގެ މަޖިލީހުގެ ޖަލްސާގައި ރިޔާސީ ކޮމިޝަންގެ ބިލް ފާސްކޮށްފައިވަނީ ވޯޓުގައި ބައިވެރިވެ ވަޑައިގެންނެވި 79 މެމްބަރުންގެ އިއްތިފާގުންނެވެ. އަދި ވަކި ގޮތަކަށް ވޯޓު ދެއްވަން ބޭނުން ނުވާ އެއް މެމްބަރަކު އިންނެވި އެވެ.\nރިޔާސީ ކޮމިޝަން ބިލަކީ ރައީސް ސޯލިހުގެ ރިޔާސީ ވައުދެއް ފުއްދުވުމަށާއި ގޮތް ނޭނގޭ މަރުތަކާއި ދައުލަތުގެ ފައިސާ އަށް އިންތިހާ އަށް ހިޔާނާތްވެރިފައި ވާތީ އެ މައްސަލަތައް ބެލުމަށް އުފައްދާފައިވާ ދެ ކޮމިޝަނަށް ގާނޫނީ ބާރު ދިނުމަށް އެމަނިކުފާނު މަޖިލީހަށް ފޮނުއްވާފައިވާ ބިލެކެވެ.\nއެބިލަކީ ނިމިދިޔަ 18 ވަނަ މަޖިލީހަށް ހުށަހެޅި، ބަހުސް މަރުހަލާ ނިމި، އަދި ވޯޓަށް އެހުމަށް އެޖެންޑާ ކުރުމަށްފަހު، ވޯޓަށް ނާހައި، މަޖިލީހުގައި "ޕާކު" ކޮށްފައިވާ ބިލެކެވެ.\nރިޔާސީ ކޮމިޝަންތަކުގެ ބިލް ފާސް ނުކުރުމަށް ނިމިދިޔަ 18 ވަނަ މަޖިލީހުގެ ތެރެއިން މަސައްކަތް ކޮށްފައި ވަނީ، ސަރުކާރު ކޯލިޝަނުގައި އޮވެ، ޖުމްހޫރީ ޕާޓީ (ޖޭޕީ) އާއި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގުޅިގެންނެވެ.\nރިޔާސީ ކޮމިޝަންތަކަށް ބާރު ދިނުމަށް ޖުމްހޫރީ ޕާޓީގެ ބައެއް މެމްބަރުން ބޭނުން ނުވާ ކަމަށް އޭރު ޖުމްހޫރީ ޕާޓީގެ އަދި ސަރުކާރު ކޯލިޝަނުގެ ޖޮއިންޓް ޕާލަމެންޓްރީ ގްރޫޕްގެ ލީޑަރު އަބްދުﷲ ރިޔާޒު ވެސް ވަނީ ވިދާޅުވެފަ އެވެ.\nމަޖިލިސް މަޖިލިސް 2019 މަރުތައް ބަލާ ކޮމިޝަން ރައީސް ޞާލިޙް ސަރުކާރު\nސްޕްރީމް ކޯޓްގެ ފަނޑިޔާރުކަމަށް ކުރިމަތިލެއްވި ބޭފުޅުންނާ އިންޓަވިއުކުރަން ނިންމައިފި


ފުވައްމުލަކުގައި އުޅޭ ބަންގްލާދޭޝް މީހުން އާއަހަރު ފެށުން ފާހަނގަކޮށްފިMikal News\nމިއަދު ބިދޭސީ މަސައްކަތު މީހުން ބޭއްވި އެއްވުން\nފުވައްމުލަކުގައި އުޅޭ ބަންގްލާދޭޝް މީހުން އާއަހަރު ފެށުން ފާހަނގަކޮށްފި\n1 ޖެނުއަރީ 2016, 21:01 |\nފުވައްމުލަކުގައި އުޅޭ ބަންގްލާދޭޝް މަސައްކަތު މީހުން މީލާދީ އާއަހަރު ފެށުން ފާހަނގަ ކުރުމަށް އެއްވުމެއް މިއަދު ބާއްވައިފިއެވެ. މިއަދު މަޣުރިބު ނަމާދާއި އިޝާ ނަމާދާއި ދެމެދު ހޯދަޑު ސާދާގޭ އަދި ފްލޮރިޑާ ގޯތިތެރޭގައި ބޭއްވި އެއްވުމުގައި ގިނައަދަދެއްގެ ބަންގްލަދޭޝް މަސައްކަތު މީހުން ބައިވެރިވިއެވެ.\nބޯހިމނުމުގެ ހިސާބުތައް ދައްކާ ގޮތުން ފުވައްމުލަކުގައި ބިދޭސީ މަސައްކަތު މީހުންގެ 800 އެއް ހާ މީހުން ދިރި އުޅޭއެވެ. މިއަދު ގެ އެއްވުމުގައި އެއިގެ ތެރެއިން 400 ހާ މީހުން ބައިވެރި ވިއެވެ.\nއެއްވުން ކުރިޔަށް ދިޔައީ، ގިނަ ބަޔަކު ޖަމާވެ ފަތުރާލެވިފައިވާ ސަތަރިތަކެއްގެ މަތީގައި އިށީނުމުން، އިސްމީހަކު ތެދުވެ ބަނގްލާދޭޝް ބަހުން ވާހަކަ ކޮޅެއް ދެއްކުމަށްފަހު ދެވަނަ މީހަކު ތެދުވެ ނަސޭހަތުގެ ބައްސްކޮޅެއް އިއްވީކަމަށް ބަންލާދޭޝް މީހަކު ކިޔައި ދިނެވެ. އަދި އެއިގެ ފަހުން ގުރުއާން ކިޔެވުމާއި މާލޫދު ފާޑެއްގެ އެއްޗެއް ބަންގްލާދޭޝް ބަހުން ކިޔުމަށްފަހު ދެން އޮތީ ދުއާއެކެވެ. ދުއާއަށް އެންމެން ތެދުވެ އަތްނަގައިގެން ތިބުމަށް ފަހު މޫނުގަިއ އަތްއެޅިއެވެ.\nމިކަންތަކަށްފަހު އޮތީ ކެއުމެކެވެ. ކެއުމަށް ބަތާއި މުގުރިހަ، ގެރިމަސް އަދި ކުކުޅުމަސް ތައްޔާރުކޮށްފައި ހުއްޓެވެ. ސަތަރިތަކުގައި މީހުން4ލައިނަށް އެތުރުމަށްފަހު އިސްކޮށް ހަރަކާތްތެރިވާ މީހުންގެ ގްރޫޕަކުން ދިޔައި ކާ ތައްޓާއި ކާނާ އަދި ފެން ބަހަމުންނެވެ. އިސްކޮށް ހަރަކާތް ތެރިވާ މީހުން ފާހަނގަ ކުރުމަށް ލައިގެން ހުރި ގަމީސް ނުވަތަ ޓީޝާޓްގެ މޭމަތިން އެއްފަރާތުގައި ދަތިއަކުން ރަތްކުލައިގެ ފޮތިކޮޅެއް ހަރުކޮށްފައި ހުއްޓެވެ.\nމިއަދުގެ އެއްވުން ނިމިގެން ދިޔައީ ކެއްމަށްފަހު އެވެ. ތިން ހަތަރު މީހަކު އެމީހުންގެ ބައިސިކަލްތަކުގެ ފާރައަށް ބޭރު، މަގުގައި މަޑުކޮށްގެންވެސް ތިއްބެވެ. ބައިސިކަލްތައް ހުރީ ނާއިބުގޯތި އަދި ކައިރި ހިސާބުތަކުގައެވެ.\nމިކަލް ނޫހުގެ ފަރާތުން މިކަން ހިނގާގޮތް ބަލަން ޒިޔާރަތް ކުރުމުން އެމީހުންގެ ފަރާތުން ފުރިހަމަ އެއްބާރުލުމެއް ލިބުނެވެ. އަދި އތަނުގައި ކަންކަން އިންތިޒަމުވެފައިވާ ގޮތް ކިޔާ ދިނެވެ.


Remittance tax: shakuvaa aai thayyaaru nuvevumuge nurakkaa | Mihaaru\nދަތުރުވެރިންގެ މާރުކޭޓު ސަރަހައްދުގައި ބިދޭސީއަކު ދޮންކެޔޮގަނޑުތަކެއް އުފުލަނީ: ބިދޭސީންގެ އަތުން ރެމިޓެންސް ނަގަން ވަނީ ފަށާފައި.-- ފައިލް ފޮޓޯ: ނިޝާން އަލީ/ މިހާރު\nރެމިޓެންސް ޓެކްސް: ޝަކުވާ އާއި ތައްޔާރު ނުވެވުމުގެ ނުރައްކާ\n12 އޮކްޓޯބަރ 2016 - 07:14 26 comments\nރާއްޖޭގެ އެންމެ ބޮޑު އެއް ކޮންސްޓްރަކްޝަން ކުންފުންޏަށް މިހާރު ކުރިމަތިވެފައި ވަނީ މިއިން ޒަމާނަކު ދިމާ ނުވާ ވަރުގެ ބޮޑު މައްސަލައެކެވެ. ބިދޭސީ މަސައްކަތު މީހުން ޝަކުވާ ކުރަނީ އެވެ. ބޭނުން ކުރަން ލިބޭ ލާރިކޮޅު މަދުވުމެވެ. މުސާރަ ބޮޑުކޮށްދޭން އެދޭ ބިދޭސީންގެ އަދަދު ދުވަހެއް ދުވަހަކަށް ގިނަވަނީ އެވެ. އެއާ އެކު، ބިދޭސީންނަށް ހުޅުވައިދޭން ޖެހޭ ބޭންކު އެކައުންޓުތައް ނުހުޅުވި ގިނަ ދުވަސް ވާތީ އެކަމުގެ ބިރު އަދި އޮތް ގޮތަށް އޮތީ އެވެ.\nދައުލަތަށް ލިބޭ އާމްދަނީ އިތުރުކުރުމަށް، ބިދޭސީން ގައުމަށް ފޮނުވާ ފައިސާ އިން ތިން ޕަސެންޓް ރެމިޓެންސް ޓެކްސްގެ ގޮތުގައި ނަގަން ވަނީ ފަށާފަ އެވެ. މި އަހަރު ރެމިޓެންސް ފީގެ ގޮތުގައި 56 މިލިއަން ރުފިޔާ ލިބޭނެ ކަމަށް ބަޖެޓުގައި ލަފާކޮށްފައިވެ އެވެ.\nރެމިޓެންސް ޓެކުހާ އެކު، ބިދޭސީންނަށް މުސާރަ ދޭ ގޮތަށް ވެސް ބޮޑު ބަދަލެއް ވަނީ ގެނެސްފަ އެވެ. އެ ގޮތުން، ކުރިން އަތަށް ދެމުން އައި މުސާރަ މިހާރު ޖަމާކުރަން ޖެހެނީ ރާއްޖޭގައި ރަޖިސްޓްރީކޮށްގެން ހިންގާ ބޭންކެއްގައި އެ މީހެއްގެ ނަމުގައި ހުޅުވާފައިވާ އެކައުންޓަކަށެވެ. ވަޒީފާއާ ބެހޭ ގާނޫނަށް ގެނައި އެ އިސްލާހަށް މި މަހު އެކަކުން ފެށިގެން އަމަލުކުރަން ފަށާފައި ވާއިރު، ބޭންކު އެކައުންޓް ހުޅުވަން ދީފައި ވަނީ ތިން މަސްދުވަހުގެ މުއްދަތެކެވެ.\nތިން މަސްދުވަހުގެ ތެރޭގައި އެކައުންޓް ނުހުޅުވިދާނެ ކަމުގެ ބިރު ގިނަ އަދަދެއްގެ ބިދޭސީ މުވައްޒަފުން ގެންގުޅޭ ހުރިހާ ކުންފުންޏަކަށްހެން އެބަ އޮތެވެ. ރާއްޖޭގެ އެންމެ ބޮޑު އެއް ކޮންސްޓްރަކްޝަން ކުންފުނި ކަމަށްވާ އަމިން ކޮންސްޓްރަކްޝަންގެ އެޗްއާރު އެގްޒެކެޓިވް އިބްރާހިމް ނަސީރު ވިދާޅުވި ގޮތުގައި އެކައުންޓެއް ހުޅުވުން ހުރިހާ ބޭންކެއްގައި ވެސް ވަނީ ބޮޑު ތަކުލީފަކަށެވެ. އެންމެ ބޮޑު މައްސަލަ އަކީ އެކައުންޓް ހުޅުވަން ފޯމު ހުށަހަޅަން އެޕޮއިންޓުމަންޓް ހޯދަން ބޮޑު ކިއޫއެއް އޮތުމާއި ބޭންކުގެ ބްރާންޗުތައް ނުހުންނަ ރަށްރަށުގައި އުޅޭ ބިދޭސީން މާލެ ގެންނަން ޖެހުމެވެ.\n"މިސާލަކަށް އަޅުގަނޑުމެންނަށް ބީއެމްއެލް އިން އެޕޮއިންޓްމަންޓް ލިބުނީ ނޮވެމްބަރު 22 އަށް. އެ ދުވަހަށް ހުރިހާ އެންމެން ރަށްރަށުން ގެނައުމަކީ ފަސޭހަ ކަމަކަށް ނުވާނެ. ބައެއް މީހުން އެބަ އުޅޭ ސޮއިކުރަން ނޭނގޭ މީހުން ވެސް،" ނަސީރު ވިދާޅުވި އެވެ.\nމާލޭގެ މަގު ހެދުމުގެ މަސައްކަތުގައި ބިދޭސީންތަކެއް ހަރަކާތްތެރި ވަނީ: ބިދޭސީންގެ މުސާރަ މިހާރު ޖަމާކުރަން ޖެހެނީ ބޭންކު އެކައުންޓަށް.-- ފޮޓޯ: ނިޝާން އަލީ/ މިހާރު\nއިމާރާތް ކުރުމުގެ ދާއިރާގައި ހަރަކާތްތެރިވާ އެހެން ކުންފުންޏަަކުން ވެސް ހަމަ އެ މައްސަލަ ނެގި އެވެ. އަމިއްލަ ފްލެޓު އިމާރާތްތަކެއް ވެސް ކުއްޔަށް ދޫކުރާ އެ ކުންފުނީގެ އިސް އޮފިޝަލަކު، ނަން ނުޖަހާ ގޮތަށް ވިދާޅުވި ގޮތުގައި، އެ ކުންފުނިން ގެންގުޅޭ ގާތްގަނޑަކަށް 800 ބިދޭސީންގެ އެކައުންޓް ހުޅުވަން ބޮޑެތި ދަތިތަކެއް ހުރި ކަމަށް ބޭންކުތަކުން ވަނީ ބުނެފަ އެވެ. އެއީ ބޭންކުތަކަށް ވެސް ކުރިމަތިވާނެ ގޮންޖެހުމެއް ކަމަށް ގަބޫލުކުރެވޭ ކަމަށާއި އެކަމަކު އެންމެ ފަހު ވަގުތު ގެއްލުން ލިބެނީ ވަޒީފާ ދޭ ފަރާތްތަކަށް ކަން އޭނާ ފާހަގަކުރެއްވި އެވެ.\n"އަޅުގަނޑުމެންނަށް އެއްވެސް ކަމެއް ނޫން ދިވެހި މުވައްޒަފުންގެ އެކައުންޓަށް ލާރި ޖަމާކުރާހެން ބޭރު މީހުންނަށް ވެސް މުސާރަ ދޭން. އެކައުންޓަށް މުސާރަ ޖަމާކުރަން ޗާޖެއް ނެގިޔަސް ހެޔޮ. އެކަމަކު، ބޭންކް އެކައުންޓް ހުޅުވިގެން ދެއްތޯ އެކަން ވެސް ކުރެވޭނީ،" އޮފިޝަލް ވިދާޅުވި އެވެ.\nތިން މަސްދުވަހުގެ ތެރޭގައި ހުރިހާ އެކައުންޓެއް ނުހުޅުވި ދާނެ ކަމުގެ ބިރާ އެކު، ކުންފުނިތައް ބޮޑު އަދަދަކުން ޖޫރިމަނާ ވުމުގެ ބިރު ވެސް އެބަ އޮތެވެ. އެ ގޮތުން، ބިދޭސީންގެ މުސާރަ ބޭންކަށް ޖަމާނުކުރާ ނަމަ، ގާނޫނުގެ ދަށުން، ވަޒީފާ ދޭ ފަރާތް 10،000 ރުފިޔާ އާއި 50،000 ރުފިޔާއާ ދެމެދުގެ އަދަދަކުން ޖޫރިމަނާ ކުރާނެ އެވެ. ވަޒީފާ ދޭ ފަރާތްތަކުން ގާނޫނަށް އަމަލު ނުކުރާ ނަމަ، ވަޒީފާ ދޭ ފަރާތަކަށް ސަރުކާރުން ފޯރުކޮށްދެމުން އަންނަ ހިދުމަތްތައް ހުއްޓާލުމުގެ ބާރު ވެސް ގާނޫނުގެ ދަށުން ލިބިދެ އެވެ.\nބޮޑު ކިއޫއެއް، ލަސްތަކެއް ކުރިމަތިވާނެ!\nއެންމެ ގިނަ އަދަދަކަށް އެކައުންޓް ހުޅުވާ ބޭންކް އޮފް މޯލްޑިވްސް (ބީއެމްއެލް)ގެ އޮފިޝަލަކު ވިދާޅުވި ގޮތުގައި ވަޒީފާ އަދާކުރާ ބިދޭސީންނަށް މާލޭން އެކައުންޓް ހުޅުވައިދިނުމަށް ހަމަޖެހިފައި ވަނީ އެ ބޭންކުގެ މައި ބްރާންޗުންނެވެ. ރަށްރަށުގައި ހުރި ކޮންމެ ބްރާންޗަކުން ވެސް އެކައުންޓު ހުޅުވައި ދޭއިރު، ކޮންމެ ބްރާންޗަކުން އެކައުންޓް ހުޅުވަން ބޭނުން ވިޔަސް ކުރިން އެޕޮއިންޓްމަންޓް ހަދަން ޖެހޭނެ ކަމަށް އޭނާ ވިދާޅުވި އެވެ.\nއެކަމަކު ބީއެމްއެލް އިން ވެސް އެއްބަސްވާ ގޮތުގައި ވަޒީފާ އަދާކުރާ ބިދޭސީންނަށް އެކައުންޓް ހުޅުވުމަށް ބޮޑު ޑިމާންޑެއް މި ވަގުތު އެބަ އޮތެވެ. އެހެންވެ، އެކައުންޓް ހުޅުވުމުގައި ލަސްތަކެއް ކުރިމަތިވާ ކަމަށް ބޭންކުން ގަބޫލުކުރެ އެވެ. އެކަން ހައްލުކޮށް، ބިދޭސީންނަށް އެކައުންޓް ހުޅުވައިދިނުމުގައި ލުއި ފަސޭހަކޮށް ދިނުމަށް ބޭންކުން ވަނީ އެޕޮއިންޓްމަންޓް ހެދުމަށް ހާއްސަ ފޯނު ނަމްބަރެއް ވެސް ކަނޑައަޅާފަ އެވެ.\n"... އެކައުންޓު ހުޅުވައި ދިނުމަށާއި ބިދޭސީން ރާއްޖޭން ބޭރަށް ފޮނުވާ ފައިސާ އިން ހަރުދަނާ ގޮތެއްގައި ޓެކްސް ނަގައި އެ ޓެކްސްގެ ފައިސާ ރައްކާތެރިކަމާ އެކު މީރާ އަށް ދެއްކުމުގައި ބޭންކް އޮފް މޯލްޑިވްސް އިން މި ދަނީ ވަރަށް ފުޅާ ދާއިރާއެއްގައި އެހީތެރިކަން ފޯރުކޮށްދެމުން. މިކަން ބޭންކުން ކުރަމުން މި ދަނީ މިހާރު ތިބި ބޭންކުގެ ކަސްޓަމަރުންނަށް ދޭ ހިދުމަތަށް އެއްވެސް ދަތިކަމެއް ނާންނާނެ ފަދަ ގޮތަށް،" އޮފިޝަލް ވިދާޅުވި އެވެ.\nތައްޔާރުނުވުމުގެ ގެއްލުން ހުރިހާ ދިމާލަކަށް\nވަޒީފާ ދޭ ފަރާތްތަކުން ކުރާ އެންމެ ބޮޑު ޝަކުވާ އަކީ ތައްޔާރު ނުވެ، މިހާ ބޮޑު ކަމެއް ކުރުމެވެ. ހާއްސަކޮށް، ބޭންކުތަކަށް އެކަށީގެންވާ ވަގުތު ދީފައި ނުވާކަން އެ ފަރާތްތަކުން ފާހަގަކުރި އެވެ. ބޭންކް އެކައުންޓު ނުހުޅުވި، ގިނަ ދުވަސްތަކެއް ވަނީ ވެސް، ކުންފުނިތަކުން ދެކޭ ގޮތުގައި، އެހެންވެގެންނެވެ.\nއެކަމަކު އެންމެ ބޮޑު މައްސަލައެއް ކުރިމަތިވާނީ، ކުރިން ވާހަކަ ދެއްކި ކޮންސްޓްރަކްޝަން ކުންފުނީގެ އޮފިޝަލް ވިދާޅުވި ގޮތުގައި، މުސާރަ ޖަމާވުމާ އެކު މަހުގެ ފަހުކޮޅު އޭޓީއެމްތައް ދޮށުގައި މިހާރު ޖެހޭ ކިއޫ ދެ ގުނަ ބޮޑުވެ، ބޭންކުތަަކަށް އަނެއްކާވެސް ބާރު ބޮޑުވުމެވެ. ބީއެމްއެލް ފިޔަވައި އެހެން އެއްވެސް ބޭންކެއްގެ އޭޓީއޭމް ނެޓްވޯކު އެހާ ފުޅާ ނޫންއިރު، ސްޓޭޓް ބޭންކް އޮފް އިންޑިއާ (އެސްބީއައި) އާއި ބޭންކު އޮފް ސިލޯން (ބީއޯސީ) ފަދަ ބޭންކުތަކުގައި ހުޅުވާ އެކައުންޓުތަކުން ފައިސާ ނެގުމުގައި ބޮޑެތި ދަތިތަކެއް ކުރިމަތިވާނެ ކަމަށް އޭނާ ވިދާޅުވި އެވެ.\n"ކުރިން މި ހަދާ ގޮތަކީ އަޅުގަނޑުމެން ލާރި ދިނީމައި ބޭރު މީހުން ޑޮލަރު ގަނެފައި ފޮނުވަނީ. މިހާރު އެކަމަކު ދެން އެ ލާރި އެކައުންޓުން ނަގަން އެންމެން އެއްފަހަރާ ހިފާލާނީ. އެއީ ކެތް ވާނެ ކަމެއްހެން ހިއެއް ނުވޭ،" އެ އޮފިޝަލް ވިދާޅުވި އެވެ.\nބިދޭސީންތަކެއް ހުޅުމާލޭގައި: ރާއްޖޭގައި ލައްކައަކަށް ވުރެ ގިނަ ބިދޭސީން މަސައްކަތް ކުރޭ.-- ފައިލް ފޮޓޯ: ނިއުމަތުﷲ އިދުރީސް\nނަމަވެސް، ބީއެމްއެލް އިން ދެކޭ ގޮތުގައި ކިއޫގެ މައްސަލަ އެހާ ބޮޑަށް ކުރިމައްޗެއް ނުވާނެ އެވެ. ކޮންމެވެސް ވަރަކަށް ބާރު ބޮޑު ވިޔަސް، ދިވެހިންނަށާއި ރާއްޖޭގައި ވަޒީފާ އަދާކުރާ ބިދޭސީންނަށް ރަނގަޅު ހިދުމަތެއް ދިނުމަށް ބޭންކުން ކުރެވެން ހުރި ހުރިހާ މަސައްކަތެއް ކުރަމުން ދާ ކަމަށް ބޭންކުގެ އޮފިޝަލް ވިދާޅުވި އެވެ. އެ ގޮތުން، ރާއްޖޭގެ އެކި ކަންކޮޅުތަކުގައި ގާއިމްކޮށްފައިވާ 29 ބްރާންޗާއި 76 އޭޓީއެމް އަދި 14 ސެލްފް ސާވިސް އޭޓީއެމް މެދުވެރިކޮށް އެކަށީގެންވާ ގޮތެއްގައި ހިދުމަތް ފޯރުކޮށްދެމުން އަންނަ ކަމަށް އޭނާ ވިދާޅުވި އެވެ.\n"ބޭންކް އޮފް މޯލްޑިވްސް އިން އަބަދުވެސް ހިދުމަތް ދެމުން ދާ ފެންވަރު ވަޒަންކޮށް، ކަސްޓަމަރުންގެ އަދަދު އިތުރުވަމުން ދާ މިނަވަރު ބަލައި އެކަމާ ގުޅޭ ގޮތުން ބޭންކުން ކުރަން ޖެހޭ އިންވެސްޓްމަންޓުތައް ކުރަމުން ދަނީ،" އޮފިޝަލް ވިދާޅުވި އެވެ.\nކޮންސްޓްރަކްޝަން ދާއިރާގައި މަސައްކަތް ކުރާ ބިދޭސީއެއްގެ އާއްމު މުސާރަ އަކީ މަހަކު ގާތްގަނޑަކަށް 200 ޑޮލަރު (3،084 ރުފިޔާ) އެވެ. އެ ފައިސާ އަތަށް ދިނުމުން އެ މީހުން އަމިއްލަ އަށް ޑޮލަރު ގަނެގެން، ގައުމަށް ދާ މީހަކު އަތުގައި ފޮނުވަނީ އެވެ. ކަޅު ބާޒާރުން މިހާރު އާއްމުކޮށް ޑޮލަރު ގަންނަން ލިބޭ 17 ރުފިޔާގެ ރޭޓުން ބެލިޔަސް، ގާތްގަނޑަކަށް 180 ޑޮލަރު އާއިލާ އަށް ފޮނުވަން ލިބެ އެވެ.\nކުއްލިއަކަށް ފޮނުވަން ޖެހިއްޖެ ނަމަ ވެސްޓަން ޔޫނިއަން ނުވަތަ އެ ނޫން ވެސް ފައިސާ ފޮނުވާ އެޖެންޓެއް މެދުވެރިކޮށް، ފީއެއް ދައްކައިގެން ވެސް ފޮނުވަ އެވެ. މީހުންގެ އަތުގަ އާއި އެޖެންޓުން މެދުވެރިކޮށް، މިދިޔަ އަހަރު ބިދޭސީންނަށް މުސާރަ އާއި އިނާޔަތުގެ ގޮތުގައި ލިބުނު އާމްދަނީގެ ތެރޭން 363 މިލިއަން ޑޮލަރު (5.5 ބިލިއަން ރުފިޔާ) ރާއްޖޭން ބޭރުކޮށްފައިވާ ކަމަށް މަރުކަޒީ ބޭންކުގެ ތަފާސްހިސާބުތަކުން ދައްކަ އެވެ.\n"ބައެއް ބޭރު މީހުން އެބަ ޝަކުވާކުރޭ އެ މީހުންގެ އަތުން ކެނޑޭތީ. މުސާރަ ބޮޑުކުރުމުގެ މައްސަލަ ކުރިމަތިވާނެހެން އަޅުގަނޑަށް ހީވަނީ،"\nރެމިޓެންސް ޓެކްސް ތައާރަފްކުރީ އޭގެ ތެރޭން ކޮންމެވެސް މިންވަރެއް ރާއްޖޭގައި ހިފެހެއްޓުމަށެވެ. އެކަމަކު، އޭގެ ސަބަބުން ބިދޭސީންގެ ޝަކުވާތައް ވަނީ އިތުރުވާން ފަށާފަ އެވެ. މިސާލަކަށް 180 ޑޮލަރު ފޮނުވާ ނަމަ ޓެކްސްގެ ގޮތުގައި ނަގާ ތިން ޕަސެންޓަށް ވާ 5.4 ޑޮލަރާއި ބޭންކް އެކައުންޓުގައި އަބަދުވެސް ބަހައްޓަން ޖެހޭ 500ރ. ނުވަތަ 20 ޑޮލަރު އަދި އެކައުންޓް ބަލަހައްޓަން ބީއެމްއެލް އިން ނަގާ 75 ރުފިޔާ ނުވަތަ ފަސް ޑޮލަރު ކެނޑުމުން، އާއިލާ އަށް ފޮނުވަން ލިބޭނީ 155 ޑޮލަރެވެ. ބިދޭސީންގެ ޝަކުވާ އަކީ އެއީ އެވެ.\n"ބައެއް ބޭރު މީހުން އެބަ ޝަކުވާކުރޭ އެ މީހުންގެ އަތުން ކެނޑޭތީ. މުސާރަ ބޮޑުކުރުމުގެ މައްސަލަ ކުރިމަތިވާނެހެން އަޅުގަނޑަށް ހީވަނީ،" އަމިން ކޮންސްޓްރަކްޝަންގެ ނަސީރު ވިދާޅުވި އެވެ.\nރާއްޖޭގައި ލައްކައަކަށް ވުރެ ގިނަ ބިދޭސީން މަސައްކަތް ކުރާއިރު، ހުރިހާ ދާއިރާއެއްގައިހެން އެ މީހުންގެ ހިއްސާ އެބަ އޮތެވެ. އެހެންވެ، މުސާރަ ބޮޑުކުރުމުން އެހެން ހުރިހާ ކަމަކަށް އޭގެ އަސަރު ކުރާނެ އެވެ. އެއާ ގުޅިގެން، މުޅި އިގްތިސާދަށް "ޑޮމިނޯ އިފެކްޓެއް" އަންނާނެ އެވެ. ކޮންސްޓްރަކްޝަން ދާއިރާ ފަދަ ގިނަ އަދަދެއްގެ ބިދޭސީން ހަރަކާތްތެރިވާ މަސައްކަތްތަކާއި ހިދުމަތްތަކުގެ އަގު އުފުލޭނެ އެވެ. ތަކެތީގެ އަގު މައްޗަށް ދިއުމަކީ ވެސް އެކަށީގެންވާ ކަމެކެވެ.\nތައްޔާރު ނުވެ، މި ވަރުގެ ބޮޑު ކަމެއް ފެށުމުގެ ނުރައްކާ ދުވަސް ވާ ވަރަކަށް ފެންނާނެ އެވެ. އޭގެ އަސަރު ވަޒީފާ ދޭ ފަރާތްތަކަށް އެންމެ ބޮޑަށް ކުރާއިރު، އެ ފަރާތްތަކަށް މިހާރު އޮތް އުއްމީދަކީ އެކައުންޓު ހުޅުވަން ދީފައިވާ މުއްދަތު ހަ މަސްދުވަހަށް އިތުރުކުރަން މަޖިލީހަށް ހުށަހަޅާފައިވާ އިސްލާހު ވަގުތު ފާއިތުވުމުގެ ކުރިން ފާސްކޮށް، އަމަލުކުރަން ފެށުމެވެ.\nއިތުރު ލިޔުންތައް ބިދޭސީން ޓެކްސް ބިދޭސީންގެ ޑިޕޮސިޓް ފައިސާ ބޭންކް ބޭންކިން\nއެކައުންޓް ހުޅުވާ މުއްދަތު އިތުރުކުރުމަކީ ހައްލެއް ނޫން\nރެމިޓެންސް ޓެކްސް ދައްކައިދޭތީ ޝަކުވާ ބޮޑުވެއްޖެ!\nމުސާރަ ބޭންކަށް ޖަމާނުކުރުމުން ކުރާ ޖޫރިމަނާ ފަސްކޮށްފި


Maafushi gai Grande ge project kaamiyaab kureveyne: Naadh | Mihaaru\nކުޅިވަރު / ދަ ގްރާންޑޭ ސްޕޯޓްސް ކްލަބް\nމާފުށީގައި ގްރާންޑޭގެ ޕްރޮޖެކްޓް ކާމިޔާބު ކުރެވޭނެ: ނާދު\nއަހްމަދު ނާޝިދު (ނާދު): އޭޏާ ބުނީ ގްރާންޑޭގެ ހާލަތު ބަދަލު ކުރެވޭނެ ކަމަށް --- ފައިލް ފޮޓޯ: މިހާރު\n19 ޖެނުއަރީ 2022 - 11:11\nޕްރެޒިޑެންޓްސް ކަޕްގައި ބޭނުންވާ، ނަތީޖާ ނުހޯދުނަސް ގްރާންޑޭ ސްޕޯޓްސް ކްލަބުން މާފުށީގައި ހިންގާ ޕްރޮޖެކްޓް ކާމިޔާބު ކުރެވޭނެ ކަމަށް އެ ޓީމުގެ ކޯޗު އަހުމަދު ނާޝިދު (ނާދު) ބުނެފި އެވެ.\nމޮޅެއް ނުލިބި ގްރާންޑޭ އަށް ވަނީ ޕްރެޒިޑެންޓްސް ކަޕް ނިމިފަ އެވެ. އެ ޓީމަށް ލިބުނީ އެއް ޕޮއިންޓެވެ. އެކަމަކު ނާދު ބުނީ ސީޒަން ކުރިއަށްދާ ވަރަކަށް އެޓީމުގެ ހާލަތު ރަނގަޅު ވަމުންދާނެ ކަމުގެ އުންމީދު އޭނާ އަށް އެބައޮތް ކަމަށެވެ. ގްރާންޑޭގެ ގިނަ ކުޅުންތެރިންނަކީ ފުރަތަމަ ޑިވިޝަނަށް އާ ކުޅުންތެރިންނެވެ. އެޓީމުގައި ގިނައީ މާފުށީގެ ކުޅުންތެރިންނެވެ. ނާދު ބުނީ މަދު މެޗުތަކެއް ކުޅެގެން މިހާރު ވެސް އޭނާގެ ޓީމުން ކުރިއެރުން ފެންނަން ފަށައިފި ކަމަށެވެ.\n"މިހާރު ވަކިގޮތަކަށް ގޭމެއް ކުޅެން އުޅޭ. މުޅިން އާ ކުޅުންތެރިން ވީމަ، ފުރަތަމަ ޑިވިޝަންގައި ކުޅެފައިވާ ކުޅުންތެރިންނާ ދެކޮޅަށް ގަލޮޅު ދަނޑުގައި ކުޅެން އުނދަގޫވިތަން ފެނިގެން ދިޔައީ،" ނާދު ބުންޏެވެ.\n"ކުޅުންތެރިން އެއަށް ހޭނެންވީ. ތަންކޮޅެއް ބިރުގަނެފައި ތިބޭތީ މެޗުތައް ދޫވެގެން ދަނީ. މާފުށީގެ އެކިތަންތަނުގައި ވަޒީފާގައި އުޅެފައި އަންނަ ކުޅުންތެރިން ވިޔަސް ވަރަށް ރަނގަޅަށް ކުޅެން މަސައްކަތް ކުރޭ."\nގްރާންޑޭ އާއި ޔުނައިޓެޑް ވިކްޓަރީ ކުޅުނު މެޗގެ ތެރެއިން --- ފައިލް ފޮޓޯ | މިހާރު\nމާލޭގައި ޕްރެކްޓިސް ކުރާ އަށް ޓީމަށް އޮތީ ދެ ދަނޑެވެ. ފުލް ޕިޗްގައި ޕްރެކްޓިސްކޮށްލަން ލިބެނީ މަދުފަހަރަކު އެވެ. ބައެއް ކުޅުންތެރިން ދިރިއުޅެނީ ފުރަތަމަ ޑިވިޝަންގެ އަށް ކްލަބަށް ހަމަޖައްސާފައިވާ އެކޮމެޑޭޝަން ބްލޮކްގަ އެވެ.\nއެކަމަކު މާފުށީގައި ހާލަތު ތަފާތެވެ. ގްރާންޑޭ ބޭނުން ކުރަން އެރަށުގެ ފުލް ޕިޗް އެބައޮތެވެ. ކްލަބްގެ ސީނިއާ ޓީމަށް ގެންނަ ޒުވާން ކުޅުންތެރިން ޑިވެލޮޕް ކުރާނެ ފުރުސަތު އެ ޓީމަށް ހޯދޭނެ އެވެ. ނާދު ބުނީ ކުރިމަގަށް ވިސްނައިގެން މަސައްކަތްތަކެއް ކުރުމުގެ ޕްލޭންތަކެއް މެނޭޖުމެންޓުން ގެންގުޅޭ ކަމަށެވެ.\n"މި ޕްރޮޖެކްޓް ކާމިޔާބު އެއްޗަކަށް ހެދޭނެ. ކާމިޔާބު ލިބެން ފަށާ ހިސާބުން މާފުށީގައި ވެސް މިކަން ވައިގައި ހިފާނެ. އޭރުން ކްލަބް ހިންގަން ވެސް އެހީތެރިކަން ހޯދޭނެ،" ވިކްޓަރީ އާއި ވެލެންސިއާ އަދި ސަސްގައި ކުރިން މަސައްކަތް ކުރި ކޯޗް ބުންޏެވެ.\nމާފުށީ ކައިރީގައި އޮންނަ ކ. ގުރައިދޫގެ ޒުވާނުންގެ ޖަމިއްޔާގެ ޓީމަކީ ކުރިން މާލޭގައި ކުޅޭ މުބާރާތްތަކުގައި ކުޅެފައިވާ ޓީމެކެވެ. ކ. ހުރާގެ ހުއްރިއްޔާ ސްޕޯޓްސް ކްލަބަކީ ދިވެހި ލީގުގެ ޗެމްޕިއަނެކެވެ. އޭއެފްސީ ކަޕްގައި ރާއްޖެ ތަމްސީލު ކުރި އެވެ. އެ ޓީމުތައް ވެސް ކާމިޔާބު ހޯދީ އެއް ރަށެއްގައި ތިބެގެން ކުރި މަސައްކަތުންނެވެ.\nދިވެހި ޕްރިމިއާ ލީގު ހޯޯމް އެންޑް އަވޭ އުސޫލުގެ ފޯމެޓް އެކުލަވައިލުުމުގައި އެންމެ އިސްކޮށް އުޅުނު މުހައްމަދު އާދަމް ބުނިގޮތުގައި ކުރިއަށް އޮތްތަނުގައި ޓީމެއް ނިސްބަތްވާނެ ވަކި ތަނެއް އޮވެފައި އެތަނުގައި ތިބެގެން މަސައްކަތް ކުރެވޭ ނަމަ ކާމިޔާބު ހޯދޭނެ އެވެ.\n"މިހާރު އެ ޓީމު ނިސްބަތްވާނެ ތަނެއް އެބައޮތް. މުޅިން އާ ކުޅުންތެރިންތަކަކާ ބަލާފައި އަހަންނަށް ގްރާންޑޭގެ ކުޅުން ގޯހެއް ނޫން،" މުހައްމަދު ބުންޏެވެ. "ޕްރިމިއާ ލީގު ފެށިގެން ގިނަ މެޗުތަކެއް ކުޅޭ ވަރަކަށް އެޓީމު ރަނގަޅުވާނެ ކަމަށް އަހަންނަށް ގަބޫލު ކުރެވޭ."\nފުޓްބޯޅަ ކ. މާފުށި ދަ ގްރާންޑޭ ސްޕޯޓްސް ކްލަބް


Raajjeyge handhaan thakaa dhureh nuveveyne: Safeeru\nރާއްޖެ- ޗައިނާ ގުޅުން ދުވަހަކުވެސް ހަނދާން ނައްތައެއް ނުލެވޭނެ: ސަފީރު\nޗައިނާއިން ރާއްޖެ ކަނޑައަޅުއްވާފައި ހުންނަވާ ސަފީރު ރައީސް ސޯލިހްގެ އަރިހަށް ކުރެއްވި ވަދާއީ ޒިޔާރަތުގެ ތެރެއިން -- ފޮޓޯ: ރައީސް އޮފީސް\nރާއްޖެއާއި ޗައިނާއާ ދެމެދު އޮތް ގުޅުން ދުވަހަކުވެސް ހަނދާން ނައްތާނުލެވޭނެ ކަމަށް ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖޭންގް ލީ ޖޮންގް ވިދާޅުވެއްޖެ އެވެ.\nޖޭންގް މިހެން ވިދާޅުވީ އޭނާގެ ސަފީރުކަމުގެ ދައުރު ނިމޭތީ އެކަން ފާހަަގަކުރުމުގެ ގޮތުން ވާޗުއަލްކޮށް މިއަދު މެންދުރުފަހު ބޭއްވި ވަދާއީ ހަފްލާގައި ވާހަކަ ދައްކަވަމުންނެވެެ.\nމި ރަސްމިއްޔާތުގައި ސަފީރު ވަނީ ރާއްޖެއާ ޗައިނާގެ ޒަމާންވީ ގުޅުމަށް އަލިއަޅުއްވާލައްވަވައިފަ އެވެ. އެގޮތުން ރާއްޖެއާއި ޗައިނާގެ ގުޅުން ސިފަކޮށް ދެއްވާ ސަފީރު ވިދާޅުވީ މިގުޅުމަކީ އެހެން ގައުމުތަކަށް މިސާލެއް ކަމަށެވެ. ކުދި ގައުމުތަކާ ބޮޑެތި ގައުމުތަކުން ވެސް އެއް ގައުމު އަނެއް ގައުމަށް އެއްް ހަމައަކުން ބަލައި، ދެ ގައުމަށް ވެސް ފައިދާ ކުރާނެ ގޮތަށް މަސައްކަތް ކުރާތަން ދެގައުމުގެ ގުޅުމުން ފެންނަ ކަމަށެވެ. އޭގެ އިތުރުން ދެ ގައުމުގެ ދެމެދުގައި އޮންނަ ރަހުމަތްތެރިކަމުގެ ގުޅުމުގެ އަސްލަކީ ދެ ގައުމުގެ ރައްޔިތުންގެ ދެމެދުގައި އޮންނަ ގާތް ގުޅުން ކަމަށް ވިދާޅުވި އެވެ.\n"ރާއްޖޭގައި ހޭދަކުރި ދުވަސްވަރު ބައެއް ބޭފުޅުން މިވަނީ އަޅުގަނޑާ ވަރަށް ގާތް ރަހުމަތްތެރި ގުޅުންތަކެއް އުފައްދާފައި. އެ ގުޅުންތައް ހަނދާން ނައްތައެއް ނުލެވޭނެ. ޗައިނާއަށް އެނބުރި މިދަނީ އެ ފޮނި ހަނދާންތަކާއެކު. ޗައިނާއާ ރާއްޖެއާ އޮންނަ ގުޅުން އަޅުގަނޑުގެ ސިކުނޑީގައި އަބަދުވެސް އޮންނާނެ،" ސަފީރު ވިދާޅުވި އެވެ.\nދިވެހިންގެ ޒަމާންވީ ރީތި އާދަތަކަށް ވެސް ސަފީރުގެ ވާހަކަފުޅުގައި ވަނީ ތައުރީފްކުރައްވާފަ އެވެ. އެގޮތުން ސަފީރު ވިދާޅުވީ ދިވެހިންނަކީ އެމީހުންނަށް ރަހްމަތްތެރިޔަކު ލިބިއްޖެނަމަ އެމީހަކާ ވަކިވުމަށް އެދޭ ބައެއް ނޫން ކަމަށެވެ. ދިވެހިންގެ މެހްމާންދާރީ ހުރި ގޮތުން މުސްތަގުބަލުގައި ރާއްޖެ ވަޑައިގަތުމަށް ޝައުގުވެރިވެވަޑައިގަންނަވާ ކަމުގައިވެސް ވިދާޅުވި އެވެ.\nޖޭންގް އަކީ ރާއްޖެއަށް ޗައިނާއިން ކަނޑައެޅި ތިންވަނަ ސަފީރެެވެ. އޭނާ ސަފީރުކަމުގައި ހުންނަވާތާ މިހާރު ތިން އަހަރަށް ވުރެ ގިނަ ދުވަސް ވަނީ ވެފަ އެވެ. އޭނާގެ ސަފީރުކަމުގައި ރާއްޖެއިން ދެއްވި އެއްބާރުލުމަށް ޖޭންގް ޝުކުރު ދަންނެވި އެވެ. ހާއްސަކޮށް ރައީސް އިބްރާހިމް މުހައްމަދު ސޯލިހާއި ފޮރިން މިނިސްޓްރީގެ ނަން ފާހަގަކުރެއްވި އެވެ. ވިދާޅުވީ އެ ފަރާތްތަކުގެ ފުރިހަމަ އެއްބާރުލުން ލިބިވަޑައިނުގެންނެވި ނަމަ އޭނާގެ ޒިންމާ އެންމެ ފުރިހަމައަށް އަދާކުރެވުމަށް ގޮންޖެހުންތަކެއް ކުރިމަތިވީސް ކަމަށެވެ.\nޗައިނާ ދިވެހި ރާއްޖެއާ ޗައިނާގެ ގުޅުން ހާރިޖީ ސިޔާސަތު\nޗައިނާއިން ރާއްޖެއަށް އާ ސަފީރެއް